Terdzo-GA-035 - Rinchen Terdzö\nbka' 'dus snying po yid bzhin nor bu las:_phyi skor rdzogs pa chen po zhi khro'i las byang rgyud kun nying khu nges don snying po\nVolume3(ག་༣) / Pages 695-723 / Folios 1a1 to 15a5\nRinchen Terdzö Volumes List > Volume3> Text #37 (Scroll to Bottom)\npad+ma bde chen gling pa. bka' 'dus snying po yid bzhin nor bu las phyi skor rdzogs pa chen po zhi khro'i las byang rgyud kun nying khu nges don snying po. In Rin chen gter mdzod chen mo pod gsum pa (The Great Treasury of Rediscovered Teachings Volume 3) by 'jam mgon kong sprul, 695-723. New Delhi: Shechen Publications, 2007-2018.\nhU~M nag bde gshegs snying po rtsal gyis btsan rgod ri bo bkra bzang nas phyung /__sarba mang+ga laM//\n༁ྃ༔ བཀའ་འདུས་སྙིང་པོ་ཡིད་བཞིན་ནོར་བུ་ལས༔ ཕྱི་སྐོར་རྫོགས་པ་ཆེན་པོ་ཞི་ཁྲོའི་ལས་བྱང་རྒྱུད་ཀུན་ཉིང་ཁུ་ངེས་དོན་སྙིང་པོ་བཞུགས་སོ༔ ཨེ་མ་ཧོ༔ བཀའ་འདུས་སྙིང་པོ་ཡིད་བཞིན་ནོར་བུའི་ཕྱི་སྐོར་རྫོགས་པ་ཆེན་པོ་ཞི་ཁྲོའི་ལས་བྱང་རྒྱུད་ཐམས་ཅད་ཀྱི་ཉིང་ཁུ་ངེས་དོན་སྙིང་པོ་ཞེས་བྱ་བ༔ དཔལ་ཀུན་ཏུ་བཟང་པོ་ཞི་ཁྲོ་རབ་འབྱམས་གྱི་ཚོགས་ལ་ཕྱག་འཚལ་ལོ༔ འདི་ལྟ་བུའི་གདམས་པ་ཟབ་མོ་ནི་སྐལ་ལྡན་ལས་འཕྲོ་ཅན་མ་གཏོགས་ཀུན་གྱི་སྤྱོད་ཡུལ་མ་ཡིན་ཏེ༔ མ་འོངས་ཕྱི་མའི་དུས་སུ་རྣལ་འབྱོར་པ་གང་ཞིག་ཚེ་འདི་བློས་བཏང་ནས་ཕྱི་མ་དོན་དུ་གཉེར་བས་ཐ་སྙད་སྤྲོས་པའི་ཚིག་ཚོགས་སྤངས་ཤིང༔ སྤྲོས་མེད་དོན་གྱི་ཆོས་ཐེག་པའི་ཡང་རྩེ་ཨ་ཏི་སྙིང་ཐིག་གི་དོན་བསྒོམ་པར་འདོད་པ་རྣམས་ཀྱིས་རང་གསལ་འགག་མེད་སྣང་སྟོང་ཆུ་ཟླ་ལྟ་བུའི་བསྐྱེད་རིམ་གྱིས་ཨ་འཐས་མངོན་ཞེན་ཟློག་པའི་གདམས་པ་ཟབ་མོ་འདི་ལ་སྤྱི་དོན་རྣམ་པ་གསུམ་གྱིས་བསྟན་ཏེ༔ སྔོན་འགྲོ་དང་དངོས་གཞི་རྗེས་གསུམ་མོ༔ དེ་ལ་དང་པོ་རང་ཡིད་དང་མཐུན་ཞིང་དབེན་པའི་གནས་ལ་དཀྱིལ་འཁོར་ས་སྟེགས་ཐིག་ཚོན་ལ་སོགས་པ་ཁོག་དབུབ་ལྟར་བྱ་ཞིང༔ བུམ་པ་མཆོད་གཏོར་སྐུ་གསུང་ཐུགས་རྟེན་ད་ལའི་རྒྱན་དང་བཅས་པ་བཀྲམ་པའམ༔ ཡང་ན་འབྱོར་ཚོགས་ལོངས་སྐབས་བསྟུན་ལ་དཀྱིལ་འཁོར་མཆོད་པ་རང་གིས་ཅི་འབྱོར་ཙམ་བཤམས་པ་དང༔ དཀྱིལ་འཁོར་གྱི་མཐའ་ལ་ཞི་ཁྲོའི་བརྒྱ་མཆོད་ནི༔ བྷནྡྷ་བརྒྱ་རྩ་བརྒྱད༔ དེ་བཞིན་དུ་རཀྟ་བརྒྱ་རྩ་བརྒྱད༔ གཏོར་མ་བརྒྱ་རྩ་བརྒྱད༔ ལྷ་བཤོས་བརྒྱ་རྩ་བརྒྱད༔ ཚོགས་གཏོར་བརྒྱ་རྩ་བརྒྱད༔ མར་མེ་བརྒྱ་རྩ་བརྒྱད་ཀྱིས་བསྐོར་ཞིང༔ གཞན་ཡང་ཕྱི་ནང་གསང་བའི་མཆོད་པ་རྒྱས་པར་མཛེས་ཤིང་བག་དྲོ་ཆིལ་ལེ་བ་བཤམས་ནས་བསང་སྦྱང་བྱིན་རླབས་དང་ལྡན་པར་བྱའོ༔ དེ་ནས་སྐྱབས་འགྲོ་སེམས་བསྐྱེད་ལ་སོགས་ཐུན་མོང་གི་སྔོན་འགྲོ་སྤྱི་ལྟར་སོང་ནས༔ ལྟ་བས་མཚམས་བཅད་པ་ནི༔ ཧཱུྃ༔ ཡེ་ནས་ཞི་ཁྲོ་རྒྱལ་བའི་དཀྱིལ་འཁོར་འདིར༔ སྣོད་བཅུད་སྣང་གྲགས་གསལ་སྟོང་ཡེ་ཤེས་ངང༔ རུ་དྲ་དགྲ་བགེགས་གཉིས་འཛིན་ཀ་ནས་དག༔ ལྷ་དང་འདྲེ་གཉིས་མ་གྲུབ་རང་གི་སེམས༔ ཨོཾ་མ་ཧཱ་ཤཱུནྱ་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅་ཧཾ༔ སྟོང་པའི་ངང་ལ་ཡུན་ཅི་རིགས་སུ་བཞག༔ ཧཱུྃ༔ ཆོས་དབྱིངས་སྟོང་ཉིད་དག་པའི་ཡེ་ཤེས་མཁའ༔ རྒྱ་ཆད་ཕྱོགས་ལྷུང་བྲལ་བའི་གནས་མཆོག་འདིར༔ ཆོས་སྐུ་གཏིང་གསལ་བཀྲག་མདངས་ཉི་འོད་བཞིན༔ ཕྱི་ནང་མེད་པར་ཁྱབ་བརྡལ་གཞལ་ཡས་ཁང༔ རིག་པ་རང་བྱུང་ཡེ་ཤེས་འོད་གསལ་གྱི༔ རང་གདངས་ལྷུན་གྲུབ་ཕོ་བྲང་འོད་གུར་འཁྱིལ༔ སྐུ་གསུམ་རིམ་གྱིས་བརྒྱན་པའི་དཀྱིལ་འཁོར་མཛེས༔ ཀུན་ཀྱང་རང་རིག་གཟི་བརྗིད་འོད་འབར་ཀློང༔ སྣང་སྲིད་དག་སྣང་ཞི་ཁྲོའི་རོལ་པ་ལས༔ མ་རིག་གཉིས་འཛིན་འཁྲུལ་རྟོག་བགེགས་དང་བྲལ༔ མཚམས་ཀྱི་དཀྱིལ་འཁོར་ཡེ་ནས་ངང་གིས་གསལ༔ མ་རྟོགས་བགེགས་ཀྱང་སླར་ཡང་རང་གྲོལ་དེངས༔ ཧཱུྃ་ཧཱུྃ་ཧཱུྃ༔ ཛྙཱ་ན་བཛྲ་ཙཀྲ་རཀྵ་ཧཱུྃ་བྷྲཱུྃ༔ དེ་ནས་བཤགས་པ་ནི༔ ཧཱུྃ༔ བླ་མ་ཀུན་བཟང་རིགས་ལྔ་འཁོར་དང་བཅས༔ ཡི་དམ་ཞི་ཁྲོ་དྷཱ་ཀི་ཆོས་སྐྱོང་དགོངས༔ བདག་ཅག་མ་རིག་དབང་གིས་བག་མེད་ཚུལ༔ སྐུ་གསུང་ཐུགས་དང་ཡན་ལག་དམ་ཚིག་རྣམས༔ ཉམས་གྱུར་མི་འཆབ་མི་སྦེད་མཐོལ་ལོ་བཤགས༔ ཀློང་ཡངས་ཆེན་པོའི་ངང་དུ་བཟོད་པར་གསོལ༔ ས་མ་ཡ༔ ཨ་ཨ་ཨ༔ དེ་ནས་བྱིན་དབབ་ཅིང་མཆོད་པ་བྱིན་རླབས་ནི༔ སྤོས་རོལ་དབྱངས་དང་བཅས་ཏེ༔ ཧཱུྃ༔ རང་སྣང་སྒྲིབ་མེད་ཆོས་དབྱིངས་ཞིང་ཁམས་ནས༔ ཆོས་སྐུ་རྣམ་དག་དམ་ཚིག་དཀྱིལ་འཁོར་འདིར༔ རིག་པ་ཡེ་ཤེས་ལྷ་མཆོག་གཤེགས་སུ་གསོལ༔ དུས་ཀུན་དབྱེར་མེད་ཟང་ཐལ་བྱིན་དབང་སྐུར༔ ཡུལ་དང་ལུས་སེམས་འཁྲུལ་པའི་བར་ཆད་སོལ༔ སྟོང་གསལ་འཛིན་མེད་གདིང་ཐོབ་དངོས་གྲུབ་སྩོལ༔ བཛྲ་ས་མ་ཡ་ཨཱ་བེ་ཤ་ཡ་ཨ་ཨཱ༔ ཧཱུྃ༔ འཇིག་རྟེན་དག་པའི་གཞལ་ཡས་ཕོ་བྲང་འདིར༔ འདོད་ཡོན་ལྔ་རྣམས་དངོས་འབྱོར་ཡིད་སྤྲུལ་ཏེ༔ ཕྱི་ནང་གསང་སོགས་མཆོད་པའི་བྱེ་བྲག་ཀུན༔ ལྷ་ཚོགས་དགྱེས་སྐོང་མཆོད་སྤྲིན་བྱིན་གྱིས་རློབས༔ ཨོཾ་ཧཱུྃ་ཏྲཱྃ་ཧྲཱིཿཨཱཿ སརྦ་པཱུ་ཙ་ཨཱཿཧཱུྃ༔ ཞེས་བརླབ་བོ༔ སྤྱི་དོན་གཉིས་པ་དངོས་གཞིའི་ལས་རིམ་ནི༔ བདག་མདུན་བུམ་གསུམ་་་་རང་དོན་དུ་བདག་བསྐྱེད།་་གཞན་དོན་དུ་མདུན་བསྐྱེད།་་གཉིས་ཀའི་དོན་དུ་བུམ་བསྐྱེད།་་དེ་བཞིན་ཉིད་ཟང་ཐལ་དུ་བསྐྱེད་པའོ།མཆན་་་་གང་ཡང་རུང་ལ༔ ཨོཾ་སྭ་བྷཱ་བ་ཤུདྡྷཿསརྦ་དྷརྨཱཿསྭ་བྷཱ་བ་ཤུདྡྷོ྅་ཧཾ༔ སྟོང་པ་ཉིད་དུ་གྱུར༔ སྟོང་པའི་ངང་ལས༔ ཆོས་དབྱིངས་རྣམ་པར་དག་པའི་ངང་གདངས་ལས༔ རང་བྱུང་ལྷུན་གྲུབ་ཀྱི་གཞལ་ཡས་ཁང་ཐིག་ལེ་འོད་གོང་ཁྱབ་གདལ་ཆེན་པོའི་ཀློང་ཡངས་ལས་རང་གསལ་རིག་པའི་ངོ་བོ་བདག་ཉིད་ཀུན་བཟང་ཡབ་ཡུམ་ཆོས་སྐུ་མཚན་མ་མེད་པའི་ངང་ནས་ཞལ་ཕྱག་གི་རྣམ་པ་ཅན་གསལ་བའང་བུམ་སྐུའི་ཚུལ་མཁྱེན་པ་མ་འགགས་པ་ས་ལེར་བཞུགས་པའི་ཐུགས་ཡེ་ཤེས་ཆེན་པོའི་ཀློང་དུ་ཞི་བ་བཞི་བཅུ་རྩ་གཉིས༔ མགྲིན་པར་རིག་འཛིན་ཡབ་ཡུམ༔ སྤྱི་བོར་ཁྲག་འཐུང་ལྔ་བཅུ་རྩ་བརྒྱད༔ ལྟེ་བར་མཁའ་འགྲོ་སྡེ་ལྔ༔ གསང་གནས་སུ་རྡོ་རྗེ་ཕུར་པའི་ལྷ་ཚོགས་རྣམས་ཡེ་ཤེས་ཀྱི་རང་འོད་འཁྲིགས་པའི་ཀློང་དུ་སྣང་ལ་རང་བཞིན་མེད་པ་ཆུ་དང་འོད་ཀྱི་ཚུལ་དུ་ལམ་མེར་གསལ་བར་གྱུར༔ དེ་ཡང་རང་སྣང་རྣམ་པར་དག་པའི་དབྱིངས་སུ་རང་གསལ་རིག་པའི་ལྷ་སྐུ་དང་ཡེ་ཤེས་དབྱེར་མེད་གདོད་ནས་ཡེ་བཞུགས་ཆེན་པོར་ཡོད་པ་ལ༔ སྤྱན་འདྲེན་མཆོད་བསྟོད་ལ་སོགས་མི་འཚལ་ཡང༔ ལྟར་སྣང་སྒྱུ་མ་ཙམ་གྱིས་ལྷ་ཚོགས་དེ་དག་གསལ་གདབ་ཅིང༔ སྤྱན་འདྲེན་བཞུགས་གསོལ༔ བརྡ་སྒོ་དབྱེ་བ་ཕྱག་འཚལ༔ མཆོད་བསྟོད་འཛབ་བཟླས༔ ཚོགས་མཆོད་བཤགས་སྐོང་གི་རིམ་པའི་དང་པོ་ནི༔ རང་བཞིན་རྫོགས་པ་ཆེན་པོ་མ་བཅོས་ལྷུག་པའི་ངང་ལས་བསྐྱེད་ཅིང་བསྒོམ་པ་ནི༔ ཧཱུྃ༔ འཁོར་འདས་གཉིས་མེད་ཆོས་དབྱིངས་མཁའ་ལྟར་གདལ༔ མཆོག་གི་འོད་གསལ་རྒྱ་ཆད་ཕྱོགས་ལྷུང་བྲལ༔ རང་བྱུང་ཡེ་ཤེས་ལྷུན་གྲུབ་གཞལ་མེད་ཁང༔ མི་འགྱུར་ཆོས་སྐུའི་ཕོ་བྲང་ཉིད་དུ་གསལ༔ རྣམ་དག་སྒྲིབ་མེད་ཟང་ཐལ་རིན་པོ་ཆེ༔ མ་སྐྱེས་གསང་བའི་དཀྱིལ་འཁོར་རྫོགས་པའི་ཀློང༔ སངས་རྒྱས་ཀུན་མེས་རང་རིག་ཆོས་ཀྱི་སྐུ༔ ཀུན་ཏུ་བཟང་པོ་ཞལ་ནི་ཕྱོགས་བཅུར་གཟིགས༔ ཡུམ་གྱི་བྷ་ག་བདེ་ཀློང་གཅིག་ཏུ་འཁྱིལ༔ སྐུ་མཆོག་ཡིད་བཞིན་ནོར་བུ་རིན་པོ་ཆེ༔ ཤེས་རབ་འགག་མེད་རང་བཞིན་འོད་གསལ་བ༔ དང་པོའི་མཚན་མ་བྲལ་བའི་ཕྱག་རྒྱ་ཅན༔ སྟོང་གསལ་བཀྲག་མདངས་ཐིག་ལེའི་གོང་བུར་སྨིན༔ རང་བྱུང་འོད་སྐུ་ཁྱབ་གདལ་མཁའ་དབྱིངས་སུ༔ རིག་རྩལ་མ་འགག་ལྔ་ལྡན་དཀྱིལ་འཁོར་ཤར༔ ཧཱུྃ༔ བདག་ཉིད་ཀུན་བཟང་ཐུགས་ཀློང་ཆོས་ཀྱི་གནས༔ ཙིཏྟ་རིན་ཆེན་འོད་འབར་བརྡལ་སྟེངས་སུ༔ དྭངས་མ་ལྔ་ལྡན་འོད་ལྔའི་ཐིག་ལེའི་ཀློང༔ ཡེ་ཤེས་ལྔ་ལྡན་གསལ་འཚེར་དཀྱིལ་འཁོར་དབུས༔ མི་འཇིགས་སེང་ཁྲི་ཉི་ཟླ་པདྨའི་སྟེང༔ རིག་པ་ཡེ་ཤེས་ངོ་བོ་ཆོས་ཀྱི་སྐུ༔ ཀུན་བཟང་ཡབ་ཡུམ་མཐིང་དཀར་མཉམ་གཞག་སྐྱིལ༔ དེ་ཡི་མདུན་དུ་བཅོམ་ལྡན་རྣམ་སྣང་དཀར༔ འཁོར་ལོ་དྲིལ་འཛིན་དབྱིངས་ཕྱུག་མ་དང་འཁྲིལ༔ ཤར་དུ་གླང་ཆེན་ཉི་ཟླ་པདྨའི་སྟེང༔ རྡོར་སེམས་སྤྱན་མ་རྡོ་རྗེ་དྲིལ་འཛིན་མཐིང༔ གཡས་སུ་ས་སྙིང་གཡོན་དུ་བྱམས་པ་དང༔ མདུན་དུ་ལཱ་སེ་རྒྱབ་ཏུ་པུཥྤེ་དཀར༔ ལྷོ་རུ་རྟ་མཆོག་ཉི་ཟླ་པདྨའི་སྟེང༔ རིན་འབྱུང་མཱ་ཀི་རིན་ཆེན་དྲིལ་འཛིན་སེར༔ གཡས་སུ་ཀུན་བཟང་གཡོན་དུ་ནམ་སྙིང་དང༔ མདུན་དུ་མཱ་ལེ་རྒྱབ་ཏུ་དྷཱུ་པེ་སེར༔ ནུབ་ཏུ་རྨ་བྱ་ཉི་ཟླ་པདྨའི་སྟེང༔ མཐའ་ཡས་གོས་དཀར་པདྨ་དྲིལ་འཛིན་དམར༔ གཡས་སུ་སྤྱན་གཟིགས་གཡོན་དུ་འཇམ་དབྱངས་དང༔ མདུན་དུ་གཱིརྟི་རྒྱབ་ཏུ་ཨཱ་ལོ་དམར༔ བྱང་དུ་ཤང་ཤང་ཉི་ཟླ་པདྨའི་སྟེང༔ དོན་གྲུབ་སྒྲོལ་མ་རྒྱ་གྲམ་དྲིལ་འཛིན་ལྗང༔ གཡས་སུ་སྒྲིབ་སེལ་གཡོན་དུ་ཕྱག་རྡོར་དང༔ མདུན་དུ་གནྡྷེ་རྒྱབ་ཏུ་ནཱིརྟཱི་ལྗང༔ ཀུན་ཀྱང་སྐྱིལ་ཀྲུང་མཚན་དཔེ་ལོངས་སྤྱོད་རྫོགས༔ སྟོད་གཡོགས་སྨད་དཀྲིས་འོད་ཀྱི་ན་བཟའ་མཛེས༔ དབུ་རྒྱན་ཅོད་པན་སྙན་ཆ་མགུར་ཆུ་དང༔ དོ་ཤལ་དཔུང་རྒྱན་དང་ནི་སེ་མོ་དོ་༔ ཕྱག་གདུབ་ཞབས་གདུབ་རིན་ཆེན་རྒྱན་གྱིས་བཀླུབས༔ གསལ་འཚེར་ལྷུན་ཆགས་གཟི་བརྗིད་འོད་ཟེར་འཕྲོ༔ མཉེན་ལྕུགས་འཁྲིལ་ལྡེམ་གཞོན་ཚུལ་སྒེག་བཞད་ལྡན༔ དཀྱིལ་འཁོར་དེ་ཡི་ཕྱི་རིམ་འདབ་དྲུག་ཏུ༔ བཅོམ་ལྡན་ཐུབ་དྲུག་སྐུ་མདོག་སྣ་ཚོགས་འབར༔ སྤྲུལ་སྐུའི་ཆས་ལ་རང་རྟགས་ཕྱག་མཚན་འཛིན༔ པདྨའི་གདན་ལ་བཞེངས་པའི་སྟབས་སུ་བཞུགས༔ ཕྱོགས་བཞིའི་སྒོ་བཞིར་སྒོ་བ་ཡབ་ཡུམ་བརྒྱད༔ ལྕགས་ཀྱུ་ཞགས་པ་ལྕགས་སྒྲོག་རྒྱ་གྲམ་དྲིལ༔ གར་དགུའི་ཉམས་ལྡན་འདོར་སྟབས་འགྱིང་བག་ཅན༔ རིན་ཆེན་སྣ་ཚོགས་རྒྱན་དང་ལྡན་པར་བསྐྱེད༔ ཞི་བའི་ལྷ་ཚོགས་དེ་དག་ཐམས་ཅད་ཀྱང༔ སྣང་ལ་རང་བཞིན་མ་གྲུབ་ཆུ་ཟླ་བཞིན༔ སྟོང་གསལ་མ་འགག་འོད་ལྔའི་སྐུ་རུ་གསལ༔ ཨོཾ་ཨཱཿཧཱུྃ་བོ་དྷི་ཙིཏྟ་མ་ཧཱ་སུ་ཁ་ཛྙཱ་ན་དྷཱ་ཏུ་ཨཱ༔ ཧཱུྃ༔ བདག་ཉིད་ཀུན་བཟང་མགྲིན་པ་ལོངས་སྤྱོད་དལ༔ འཇའ་འོད་སྣ་ལྔ་འཁྲིགས་པའི་ཀློང་དཀྱིལ་དབུས༔ རྣམ་སྨིན་རིག་འཛིན་པདྨ་གར་གྱི་དབང༔ འོད་ལྔའི་མདངས་ལྡན་མཁའ་འགྲོ་དམར་གསལ་འཁྲིལ༔ ཡབ་ཡུམ་ཕྱག་གཉིས་གྲི་གུག་ཐོད་ཁྲག་བསྣམས༔ སྐུ་ཡི་རིག་འཛིན་རྣམས་ཀྱིས་བསྐོར་བར་བསྐྱེད༔ ཤར་དུ་ས་ལ་གནས་པའི་རིག་འཛིན་ནི༔ དཀར་གསལ་འཛུམ་ལྡན་མཁའ་འགྲོ་དཀར་མོ་འཁྲིལ༔ ཡབ་ཡུམ་ཕྱག་གཉིས་གྲི་གུག་ཐོད་ཁྲག་བསྣམས༔ ཐུགས་ཀྱི་རིག་འཛིན་རྣམས་ཀྱིས་བསྐོར་བར་བསྐྱེད༔ ལྷོ་རུ་ཚེ་ལ་དབང་བའི་རིག་འཛིན་ནི༔ སེར་གསལ་འཛུམ་ལྡན་མཁའ་འགྲོ་སེར་མོ་འཁྲིལ༔ ཡབ་ཡུམ་ཕྱག་གཉིས་གྲི་གུག་ཐོད་ཁྲག་བསྣམས༔ ཡོན་ཏན་རིག་འཛིན་རྣམས་ཀྱིས་བསྐོར་བར་བསྐྱེད༔ ནུབ་ཏུ་ཕྱག་རྒྱ་ཆེན་པོའི་རིག་འཛིན་ནི༔ དམར་གསལ་འཛུམ་ལྡན་མཁའ་འགྲོ་དམར་མོ་འཁྲིལ༔ ཡབ་ཡུམ་ཕྱག་གཉིས་གྲི་གུག་ཐོད་ཁྲག་བསྣམས༔ གསུང་གི་རིག་འཛིན་རྣམས་ཀྱིས་བསྐོར་བར་བསྐྱེད༔ བྱང་དུ་ལྷུན་གྱིས་གྲུབ་པའི་རིག་འཛིན་ནི༔ ལྗང་གསལ་འཛུམ་ལྡན་མཁའ་འགྲོ་ལྗང་མོ་འཁྲིལ༔ ཡབ་ཡུམ་ཕྱག་གཉིས་གྲི་གུག་ཐོད་ཁྲག་བསྣམས༔ ཕྲིན་ལས་རིག་འཛིན་རྣམས་ཀྱིས་བསྐོར་བར་བསྐྱེད༔ རིག་འཛིན་དཔའ་བོ་མཁའ་འགྲོ་དེ་དག་ཀྱང༔ ཚོམ་བུ་འོད་ལྔའི་དྲ་བ་རབ་འཁྲིགས་ཤིང༔ རྒྱན་དང་ཆ་ལུགས་བསམ་གྱིས་མི་ཁྱབ་སྐུ༔ སྣང་སྟོང་འཇའ་འོད་ཐིག་ལེ་ཤིག་གེར་གསལ༔ ཨོཾ་ཨཱཿཧཱུྃ་བཛྲ་གུ་རུ་དྷེ་བ་དྷཱ་ཀི་ནཱི༔ ཧྲཱིཿམ་ཧ་རི་ནི་ས༔ ར་ཙ་ཧྲི་ཡ༔ ཙིཏྟ་ཧྲིཾ་ཧྲིཾ་ཛ༔ ཧཱུྃ༔ བདག་ཉིད་ཀུན་བཟང་སྤྱི་བོ་དུང་ཁང་ནང༔ འཇའ་འོད་མེ་དཔུང་ཐིག་ལེའི་འོད་ཀློང་དུ༔ སྙིང་གའི་ཞི་བའི་ལྷ་ཚོགས་རང་མདངས་ལས༔ ཉི་དང་ཟེར་བཞིན་ཁྲག་འཐུང་ཁྲོ་བོ་ནི༔ དབུས་སུ་ཀུན་བཟང་ཆེ་མཆོག་ཧེ་རུ་ཀ༔ ཡུམ་ཆེན་ཁྲོ་མོ་གནམ་ཞལ་གཉིས་མེད་འཁྲིལ༔ གཙོ་མདུན་སྐུ་མཆོག་བུདྡྷ་ཧེ་རུ་ཀ༔ ཡུམ་ཆེན་ཀྲོ་ཏཱི་ཤྭ་རཱི་གཉིས་མེད་འཁྲིལ༔ ཤར་དུ་ཐུགས་མཆོག་བཛྲ་ཧེ་རུ་ཀ༔ བཛྲ་ཀྲོ་ཏཱི་ཡུམ་དང་གཉིས་མེད་འཁྲིལ༔ ལྷོ་རུ་ཡོན་ཏན་རཏྣ་ཧེ་རུ་ཀ༔ རཏྣ་ཀྲོ་ཏཱི་ཡུམ་དང་གཉིས་མེད་འཁྲིལ༔ ནུབ་ཏུ་གསུང་མཆོག་པདྨ་ཧེ་རུ་ཀ༔ པདྨ་ཀྲོ་ཏཱི་ཡུམ་དང་གཉིས་མེད་འཁྲིལ༔ བྱང་དུ་ཕྲིན་ལས་ཀརྨ་ཧེ་རུ་ཀ༔ ཀརྨ་ཀྲོ་ཏཱི་ཡུམ་དང་གཉིས་མེད་འཁྲིལ༔ ཀུན་ཀྱང་ཞལ་གསུམ་ཕྱག་དྲུག་ཞབས་བཞི་བསྒྲད༔ སྐུ་མདོག་སྣ་ཚོགས་རང་རང་ཕྱག་མཚན་འབར༔ དེ་ཡི་ཕྱི་རིམ་ཀཽ་རཱི་མ་བརྒྱད་དང༔ སིཾ་ཧ་ཕྲ་མེན་བརྒྱད་དང་སྒོ་མ་བཞི༔ དབང་ཕྱུག་ཆེན་མོ་ཉི་ཤུ་རྩ་བརྒྱད་རྣམས༔ སྐུ་མདོག་ཕྱག་མཚན་མ་འདྲེས་ཡོངས་རྫོགས་གསལ༔ ལྔ་བཅུ་རྩ་བརྒྱད་ལྷ་ཚོགས་དེ་དག་ཀྱང༔ སྒྲ་འོད་ཟེར་གསུམ་ཀློང་ན་ཁྲོ་བོའི་སྐུ༔ སྒེག་པ་དཔའ་བ་འཇིགས་སུ་རུང་བ་དང༔ གསུང་ནི་དགོད་གཤེ་རྔམ་པའི་ང་རོ་སྒྲོག༔ ཐུགས་ནི་སྙིང་བརྩེ་ཁྲོ་གཏུམ་ཞེ་སྡང་འབར༔ ཐལ་ཆེན་ཁྲག་ཐིག་ཞག་གི་ཟོ་རིས་དང༔ ཀོ་རློན་གཡང་གཞི་སྟག་གི་ཤམ་ཐབས་དང༔ ཐོད་ཕྲེང་སྦྲུལ་ཆུན་བརྒྱན་ཅིང་མེ་དཔུང་འབར༔ ཧ་ཧ་ཧཱུྃ་ཕཊ་སྟོང་གསུམ་ཟིལ་གྱིས་གནོན༔ སྣང་ལ་རང་བཞིན་མེད་པར་ཁྲ་སྤུང་ངེ་༔ མ་ཡེངས་ཡིད་ཡུལ་ཅེ་རེར་གསལ་བར་བསྒོམ༔ ཨོཾ་རུ་ལུ་རུ་ལུ་ཧཱུྃ་བྷྱོ་ཧཱུྃ་ཕཊ༔ ཧཱུྃ༔ བདག་ཉིད་ཀུན་བཟང་ལྟེ་བ་སྤྲུལ་པའི་གནས༔ འཇའ་འོད་མེ་དཔུང་རབ་འཁྲིགས་གུར་ཁང་དབུས༔ རྒྱལ་ཡུམ་ཡེ་ཤེས་མཁའ་འགྲོ་སྐུ་མདོག་དམར༔ གཅེར་བུ་རུས་རྒྱན་ཕྱག་གཉིས་གྲི་ཐོད་བསྣམས༔ བམ་སྟེང་ཞབས་གཉིས་བརྐྱང་བསྐུམ་ཁ་ཊྭཱཾ་འཁྱུད༔ བདེ་དྲོད་མེ་དཔུང་འབར་བའི་དབུས་ན་འགྱིང༔ མདུན་དུ་རྡོ་རྗེ་མཁའ་འགྲོ་སྔོན་མོ་དང༔ གཡས་སུ་རིན་ཆེན་མཁའ་འགྲོ་སེར་མོ་དང༔ རྒྱབ་ཏུ་པདྨ་མཁའ་འགྲོ་དམར་མོ་དང༔ གཡོན་དུ་ལས་ཀྱི་མཁའ་འགྲོ་ལྗང་མོ་རྣམས༔ རང་རྟགས་ཕྱག་མཚན་ཡུ་བ་གྲི་ཐོད་བསྣམས༔ གཅེར་བུ་རུས་རྒྱན་ཡབ་ཚུལ་ཁ་ཊྭཱཾ་ག༔ གཞོན་ནུ་བཅུ་དྲུག་ནུ་འབུར་བྷ་ག་རྒྱས༔ ཞབས་རྣམས་བརྐྱང་བསྐུམ་གར་སྟབས་ལིང་ལིང་བཞུགས༔ དྷཱ་ཀི་གྲངས་མེད་འཁོར་བཅས་གསལ་བར་བསྒོམ༔ ཨོཾ་བཛྲ་བཻ་རོ་ཙ་ནཱི་ཡཻ༔ ཧ་རི་ནི་ས་ཧཱུྃ་ཕཊ༔ ཧཱུྃ༔ བདག་ཉིད་ཀུན་བཟང་གསང་གནས་བདེ་སྤྱོད་ཀྱི༔ འཁོར་ལོའི་དབུས་སུ་རང་མདངས་འོད་ལྔའི་ཀློང༔ བཅོམ་ལྡན་དཔལ་ཆེན་རྡོ་རྗེ་གཞོན་ནུ་ནི༔ སྐུ་མདོག་མཐིང་ནག་ཞལ་གསུམ་ཕྱག་དྲུག་པ༔ གཡས་དཀར་གཡོན་དམར་དབུས་མཐིང་སྤྱན་དགུ་བསྒྲད༔ ཕྱག་གཡས་དང་པོས་རྡོ་རྗེ་རྩེ་དགུ་དང༔ བར་པས་རྩེ་ལྔ་གཡོན་གཉིས་མེ་དཔུང་དང༔ ཁ་ཊྭཱཾ་ག་བསྣམས་མཐའ་གཉིས་ཕུར་པ་འདྲིལ༔ ཞབས་བཞི་རུ་དྲ་ཕོ་མོའི་སྟེང་དུ་བརྫིས༔ སྐུ་སྨད་ཁྲོ་ཕུར་རང་བཞིན་དཔལ་ཆས་བརྒྱན༔ དབུ་སྐྲ་གྱེན་བརྫེས་ཁྲག་འཐུང་རིགས་ལྔས་བརྒྱན༔ ཡུམ་ཆེན་འཁོར་ལོ་རྒྱས་འདེབས་མཐིང་ནག་རྔམ༔ ཕྱག་གཉིས་རྡོ་རྗེ་ཐོད་པ་ཡབ་ལ་འཁྱུད༔ རྒྱན་ཆ་ཡབ་མཐུན་ཡབ་ཡུམ་མེ་དབུས་བཞུགས༔ དེ་ཡི་ཕྱི་རིམ་ཁྲག་འཐུང་བཞི་བཅུ་བཞི༔ སྲུང་མ་བཅུ་གཉིས་ཕོ་བདུད་ཉི་ཤུ་གཅིག༔ གིང་ཆེན་བཅོ་བརྒྱད་གིང་ཕྲན་འབུམ་དང་བཅས༔ མདོར་ན་རྡོ་རྗེ་ཕུར་པའི་ལྷ་ཚོགས་རྣམས༔ འཇིགས་རྔམ་འོད་ཟེར་འབར་བའི་སྐུར་གསལ་གྱུར༔ ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་ཧཱུྃ་ཕཊ༔ གཙོ་བོའི་ཐུགས་ཀར་རང་འདྲའི་ཡེ་ཤེས་སེམས༔ དེ་ཡི་ཐུགས་ཀར་ཟླ་བའི་དཀྱིལ་འཁོར་སྟེང༔ ཐུགས་སྲོག་ཧཱུྃ་མཐར་སྔགས་ཕྲེང་བསྐོར་བ་ལས༔ འོད་འཕྲོས་མ་རུངས་གདུག་པ་ཚར་གཅོད་བསྒོམ༔ གཞན་ཡང་སྐུ་ཡི་བ་སྤུ་རྩ་འཁོར་ཀུན༔ དཔའ་བོ་དཔའ་མོ་དཔག་མེད་གསལ་བར་བསྒོམ༔ བདག་ཉིད་དེ་ལྟར་གསལ་བའི་ཕྱི་རིམ་ཡང༔ འདབ་བརྒྱད་སྟེང་དུ་སྤྲུལ་སྐུ་རིག་འཛིན་བརྒྱད༔ དགའ་རབ་འཇམ་དཔལ་ཤྲཱི་སིཾ་པདྨ་འབྱུང༔ བི་མ་མི་ཏྲ་བཻ་རོ་ཙ་ན་དང༔ ཡེ་ཤེས་མཚོ་རྒྱལ་སྤྲུལ་པའི་གཏེར་སྟོན་རྣམས༔ རང་རང་ཡབ་ཡུམ་སྲས་འཁོར་ལྷ་དང་བཅས༔ ན་བཟའ་རྒྱན་དང་ཆ་ལུགས་མ་ངེས་ཤིང༔ བག་དྲོ་ལྷུན་ཆགས་གཟི་བརྗིད་འོད་འབར་བསྐྱེད༔ ཕྱོགས་མཚམས་པད་འདབ་བུམ་ཐོད་ཡེ་ཤེས་ཀྱི༔ བཅུད་ཀྱིས་ཡོངས་བཀང་བདེ་སྟོང་མཆོད་པས་བསྐོར༔ བར་ཁྱམས་ཕྱི་ནང་མུ་ཁྱུད་སྒོ་རྣམས་དང༔ འཁོར་ཡུག་ཀུན་ཏུ་དཔའ་བོ་མཁའ་འགྲོའི་ཚོགས༔ བསྟན་སྲུང་དམ་ཅན་གནས་སྲུང་གཞི་བདག་སོགས༔ བཀའ་ཉན་དཀར་ཕྱོགས་མཆོད་འོས་སྒྲུབ་འོས་ཀུན༔ མ་ལུས་ཏིལ་གྱི་གང་བུ་རྒྱས་ལྟར་ཁེངས༔ མཆོག་ཐུན་དངོས་གྲུབ་བྱིན་འབེབས་ཚུལ་དུ་བཞུགས༔ གཞན་ཡང་ཕྱོགས་དུས་བདེ་གཤེགས་མ་ལུས་ཀུན༔ སྤྲུལ་པ་ཡང་སྤྲུལ་འཁོར་བཅས་སྤྲིན་བཞིན་གཏིབས༔ མདོར་ན་ཕྱི་ནང་གསང་བའི་དཀྱིལ་འཁོར་ནི༔ རབ་འབྱམས་དཔག་མེད་ནམ་མཁའི་མཐའ་ཀླས་པའི༔ ཟང་ཐལ་ཆེན་པོར་མཁའ་ལ་འཇའ་འོད་བཞིན༔ སྣང་ལ་རང་བཞིན་མེད་པར་བཀྲག་མདངས་གསལ༔ བཀྲ་སྤུངས་འཇའ་འོད་ཐིབས་སེ་གསལ་བར་བསྒོམ༔ ལྷ་ཚོགས་དེ་དག་ཐམས་ཅད་ཀྱི་ཐུགས་ཀར་རང་རང་གི་སྲོག་ཡིག་དང༔ གནས་ལྔའི་ས་བོན་ལྔ་ལས་འོད་ཟེར་ཕྱོགས་བཅུར་འཕྲོས་པས༔ དུས་གསུམ་བདེ་བར་གཤེགས་པ་ཐམས་ཅད་ཉི་ཟེར་ལ་རྡུལ་འཁྲིགས་པ་ལྟ་བུར་ཟེར་ཐག་བསྒྲེངས་པའི་སྣ་ལ་སྤུངས་སྤུངས་བྱོན་པར་གྱུར༔ སྤོས་རོལ་དབྱངས་དང་བཅས་པས་འདི་སྐད་བསྐུལ༔ ཧཱུྃ༔ ཕྱོགས་བཅུ་དུས་གསུམ་བདེ་གཤེགས་བཅོམ་ལྡན་འདས༔ སྐྱབས་གནས་དཀོན་མཆོག་མ་ལུས་སྐུ་བཞེངས་ཤིག༔ རང་བཞིན་ཆོས་ཀྱི་དབྱིངས་ལས་མ་གཡོས་ཀྱང༔ རང་མདངས་རོལ་པའི་ཆོ་འཕྲུལ་ཞི་ཁྲོའི་ཚོགས༔ འགྲོ་བའི་དོན་དུ་སོ་སོའི་སྐུར་སྤྲུལ་ནས༔ ཡབ་ཡུམ་སྲས་དང་བཅས་ཏེ་གཤེགས་སུ་གསོལ༔ བཛྲ་ས་མ་ཡ་ཛ༔ བཞུགས་སུ་གསོལ་བ་ནི༔ ཧཱུྃ༔ རང་བྱུང་ལྷུན་གྲུབ་ཡེ་ཤེས་གཞལ་ཡས་ཁང༔ ཡེ་ནས་མ་བཅོས་རང་བབ་དཀྱིལ་འཁོར་འདིར༔ གླང་ཆེན་ལ་སོགས་བམ་དང་ཉི་ཟླའི་སྟེང༔ སྒྱུ་འཕྲུལ་ཞི་ཁྲོའི་ལྷ་ཚོགས་འཁོར་དང་བཅས༔ གཉིས་མེད་རང་བཞིན་བརྟན་པར་བཞུགས་ནས་ཀྱང༔ སྐུ་གསུང་ཐུགས་ཀྱིས་འགྲོ་ཀུན་སྨིན་གྲོལ་འཚལ༔ ས་མ་ཡ་ཨཱ་བེ་ཤ་ཡ་ཏིཥྛ་ལྷན༔ དེ་ནས་བརྡ་སྒོ་དབྱེ་བ་ནི༔ ཧཱུྃ༔ ལྷུན་གྲུབ་གཞལ་ཡས་ཕྱོགས་བཞིའི་ཡེ་ཤེས་སྒོ༔ རིག་པ་རང་གསལ་མེ་ལོང་ལྟ་བུ་དང༔ དགོངས་པ་མཉམ་ཉིད་མ་འདྲེས་སོ་སོར་གསལ༔ ལས་གྲུབ་ནན་ཏན་ཡེ་ཤེས་སྒོ་ཕྱེས་ཤིག༔ ཡེ་བཞུགས་རང་རིག་འོད་གསལ་དཀྱིལ་འཁོར་དབྱིངས༔ ཡེ་ཤེས་སྐུ་མཆོག་རང་ཞལ་མཇལ་བར་གྱུར༔ བྷྲཱུྃ་ཛྙཱ་ན་པྲ་བེ་ཤ་ཡ་ཕཊ༔ ཅེས་རང་སྣང་རྒྱལ་བའི་དཀྱིལ་འཁོར་བཀྲ་ལམ་གྱིས་མཇལ་བར་བསམ༔ དེ་ནས་ཕྱག་འཚལ་བ་ནི༔ ཧཱུྃ༔ སྐུ་གསུང་ཐུགས་དང་ཡོན་ཏན་ཕྲིན་ལས་ཀྱི༔ སྣང་སྟོང་གྲགས་སྟོང་གསལ་སྟོང་རིག་སྟོང་དང༔ བདེ་སྟོང་དབྱེར་མེད་ཨ་འཐས་སྡུག་བསྔལ་བྲལ༔ རྒྱལ་བ་ཞི་ཁྲོའི་ཚོགས་ལ་ཕྱག་འཚལ་ལོ༔ ཨ་ཏི་པུ་ཧོ༔ པྲ་ཏི་ཛ་ཧོ༔ ཡ་མི་ན་མོ༔ ཧོ་དགོངས་སུ་གསོལ་ལོ༔ སྤྲོས་པ་མེད་པའི་ཆོས་ཀྱི་དབྱིངས་རྣམ་པར་དག་པའི་དགོངས་པའི་ངང་ལྷུན་གྱིས་གྲུབ་པའི་དཀྱིལ་འཁོར་དུ༔ བདག་རྡོ་རྗེ་མིང་འདི་ཞེས་བགྱི་བས་དམ་ཚིག་གི་ཕྱག་རྒྱས་ཡེ་ཤེས་རྟགས་ནོད༔ རྣལ་འབྱོར་གྱི་གྲལ་དུ་མཆི་བའི་བཀའ་གནང་དུ་གསོལ༔ ཨ་ལ་ལ་ཧོ༔ དེ་ནས་མཆོད་པ་འབུལ་བ་ནི༔ ཧཱུྃ༔ མཆོད་ཡོན་བརྒྱད་དང་རྒྱལ་སྲིད་རིན་ཆེན་བདུན༔ འདོད་ཡོན་ལྔ་དང་ཕྱི་མཆོད་སྣ་ཚོགས་འབུལ༔ ལྷ་མོ་བཅུ་དྲུག་སྨན་རཀ་བདུད་རྩི་དང༔ དུག་ལྔ་ཡེ་ཤེས་སྦྱོར་སྒྲོལ་ནང་མཆོད་འབུལ༔ ཨོཾ་ཨཱཿཧཱུྃ་སརྦ་པཱུ་ཙ་ཧོ༔ ཧཱུྃ༔ རྣམ་ཤེས་ཚོགས་བརྒྱད་དགའ་བཞི་བདེ་སྟོང་གསལ༔ ཕྱི་ནང་སྣོད་བཅུད་འདོད་ཡོན་ཕྱི་གཏོར་དང༔ དུག་ལྔ་ཕུང་པོ་ཤ་ལྔ་ནང་གཏོར་དང༔ ཡེ་ཤེས་ལྔ་ལྡན་ཏིང་འཛིན་གསང་གཏོར་འབུལ༔ ཨོཾ་ཨཱཿཧཱུྃ་གུ་རུ་དྷེ་ཝ་དྷཱ་ཀི་ནཱི་ཨི་དཾ་བ་ལིཾ་ཏ་ཁ་རཾ་ཁཱ་ཧི༔ སྔགས་ཀྱིས་འབུལ་བ་ནི༔ ཨོཾ་ཨཱཿཧཱུྃ་གུ་རུ་དྷེ་ཝ་དྷཱ་ཀི་ནཱི་བཛྲ་ཨརྒྷཾ་པཱ་དྱཾ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་བི་དྱཱ་ཤབྡ་པྲ་ཏཱིཙྪ་ཨཱཿཧཱུྃ༔ ཨོཾ་ཨཱཿཧཱུྃ་གུ་རུ་དྷེ་ཝ་དྷཱ་ཀི་ནཱི་རཱུ་པ་ཤབྡ་གནྡྷེ་ར་ས་སྤརྴེ་པྲ་ཏཱིཙྪ་ཨཱཿཧཱུྃ༔ ཨོཾ་ཨཱཿཧཱུྃ་གུ་རུ་དྷེ་ཝ་དྷཱ་ཀི་ནཱི༔ སརྦ་པཉྩ་ཨ་མྲྀཏ་ཁ་རཾ་ཁཱ་ཧི༔ མ་ཧཱ་རཀྟ་ཁ་རཾ་ཁཱ་ཧི༔ མ་ཧཱ་བ་ལིཾ་ཏ་ཁ་རཾ་ཁཱ་ཧི༔ དེ་ནས་བསྟོད་པ་ནི༔ ཧཱུྃ༔ ཀུན་བཟང་ཡབ་ཡུམ་ཐུགས་རྗེའི་སྤྲུལ་པ་ནི༔ རྡོར་སེམས་སྤྱན་མ་ལ་སོགས་རིགས་ལྔ་དང༔ སེམས་དཔའ་སེམས་མ་ཡབ་ཡུམ་བཅུ་དྲུག་བཅས༔ ཐུབ་དྲུག་སྒོ་བ་ཡབ་ཡུམ་བརྒྱད་ལ་སོགས༔ ཞི་བ་བཞི་བཅུ་གཉིས་ལ་ཕྱག་འཚལ་བསྟོད༔ ཧཱུྃ༔ ཆེ་མཆོག་ལ་སོགས་ཁྲག་འཐུང་ཡབ་ཡུམ་དང༔ ཀཽ་རཱི་སིཾ་ཧ་ཕྲ་མེན་བརྒྱད་རྣམས་དང༔ སྒོ་མ་བཞི་དང་དབང་ཕྱུག་ཉི་ཤུ་བརྒྱད༔ ཁྲག་འཐུང་ལྔ་བཅུ་བརྒྱད་ལ་ཕྱག་འཚལ་བསྟོད༔ ཧཱུྃ༔ ཞི་བའི་ལྷ་ཚོགས་མཚན་དཔེའི་གཟི་བརྗིད་འབར༔ ཁྲག་འཐུང་ལྷ་ཚོགས་གར་དགུའི་ཆས་ཀྱིས་བརྒྱན༔ རིག་འཛིན་དཔའ་བོ་མཁའ་འགྲོ་འཇའ་འོད་འཐིབ༔ བཀའ་སྡོད་སྲུང་མར་བཅས་ལ་ཕྱག་འཚལ་བསྟོད༔ ཧཱུྃ༔ ཀུན་བཟང་སྐུ་དབྱིངས་ལྔ་ལྡན་དཀྱིལ་འཁོར་མཛེས༔ དམ་པ་རིགས་བརྒྱ་རིག་འཛིན་དཔའ་བོ་དང༔ མཁའ་འགྲོ་སྡེ་ལྔ་ཕུར་པའི་ལྷ་ཚོགས་རྣམས༔ དཀྱིལ་འཁོར་ཡོངས་རྫོགས་ལྷ་ལ་ཕྱག་འཚལ་བསྟོད༔ གཞན་ཡང་བསྟོད་བྱར་འོས་པ་སྐྱབས་གནས་ཚོགས༔ མ་ལུས་ཕྱོགས་དུས་ཀུན་ན་བཞུགས་པ་ཡི༔ རྒྱལ་བ་རབ་འབྱམས་སྲས་དང་བཅས་པ་ལ༔ ལུས་ངག་ཡིད་གསུམ་གུས་པས་ཕྱག་འཚལ་བསྟོད༔ ཧཱུྃ༔ རྒྱལ་བ་རྒྱ་མཚོའི་ལྷ་ཚོགས་དགོངས་སུ་གསོལ༔ ཐམས་ཅད་ཆོས་ཉིད་ཀློང་ཡངས་ཡིན་པ་ལ༔ མ་རིག་དབང་གིས་ཕྱོགས་རིས་སོ་སོར་བཟུང༔ དེ་བས་མཉམ་ཉིད་ངང་དུ་བཤགས་པར་བགྱི༔ བཛྲ་ས་མ་ཡ་ཧོ༔ དེ་ནས་འཛབ་ནི༔ ཧཱུྃ༔ དུས་གསུམ་སངས་རྒྱས་མ་ལུས་ཐམས་ཅད་ཀྱིས༔ བསྒྲུབ་དང་སྤྱོད་ཡུལ་སྐུ་དང་ཡེ་ཤེས་ནི༔ བཙལ་བས་མི་རྙེད་རང་བྱུང་ཡེ་ཤེས་ཆེ༔ ཆོས་ཉིད་སྣང་བ་ཆེན་པོ་སུམ་བརྩེགས་ལ༔ ལྷུན་གྱིས་གྲུབ་པ་སྐུ་དང་ཡེ་ཤེས་རྒྱས༔ ཡེ་ཤེས་རྡོ་རྗེའི་གསུང་གི་བརྡ་སྐད་ཀྱིས༔ གྲགས་སྟོང་གསང་སྔགས་འཛབ་སྙིང་དབྱངས་སུ་འབུལ༔ སྐུ་གསུང་ཐུགས་ཀྱི་དངོས་གྲུབ་ད་སྩོལ་ཅིག༔ བདག་གི་ཐུགས་ཀ་ནས་འོད་ཟེར་གཟུངས་ཐག་ལ་འཁྲིལ་ནས་སོང་བས༔ མདུན་བསྐྱེད་ཀྱི་ལྷ་ཚོགས་ལ་ཕོག༔ དེ་དག་གི་་་་བདག་བསྐྱེད་ལས་མི་བྱེད་ན་བདག་གི་ཐུགས་ཀ་ནས་ཐུགས་ཀ་ནས་་་་འོད་ཟེར་ཕྱོགས་བཅུར་འཕྲོས༔ དུས་གསུམ་གྱི་བདེ་བར་གཤེགས་པ་རྣམས་ཀྱི་ཐུགས་རྒྱུད་བསྐུལ༔ ཐུགས་རྗེ་བྱིན་རླབས་ནུས་མཐུ་ཐམས་ཅད་འོད་ཕུང་གི་རྣམ་པར་བྱུང་ནས་སྔགས་ཕྲེང་ལ་ཐིམ༔ འོད་ཟེར་འབར༔ སླར་ཡང་ཐུགས་ཀའི་འོད་ཟེར་བཀའ་སྲུང་དམ་ཅན་རྣམས་ལ་ཕོག༔ སྔོན་གྱི་དམ་བཅའ་དྲན་ནས་ཅི་བསྒོ་བའི་ལས་ཐམས་ཅད་ཐོགས་པ་མེད་པར་བསྒྲུབ་པར་བསམ་ཞིང༔ དེ་ལྟར་བདག་མདུན་གྱི་འོད་ཟེར་སྤྲོ་བསྡུ་ལ་རིག་པ་འཛིན་ཕུར་གདབ་སྟེ༔ གནས་ལྔའི་དཀྱིལ་འཁོར་རྣམས་རིམ་པར་བཟླ་བ་ནི༔ ཞི་ཁྲོའི་སྙིང་པོ་ནི་ཨོཾ་ཨཱཿཧཱུྃ་བོ་དྷི་ཙིཏྟ་མ་ཧཱ་སུ་ཁ་ཛྙཱ་ན་དྷཱ་ཏུ་ཨཱ༔ ཨོཾ་རུ་ལུ་རུ་ལུ་ཧཱུྃ་བྷྱོ་ཧཱུྃ༔ རིག་འཛིན་ཡབ་ཡུམ་གྱི་སྙིང་པོ་ནི་ཨོཾ་ཨཱཿཧཱུྃ་བཛྲ་གུ་རུ་དྷེ་ཝ་དྷཱ་ཀི་ནཱི༔ ཧྲཱིཿམ་ཧ་རི་ནི་ས༔ ར་ཙ་ཧྲི་ཡ་ཙིཏྟ་ཧྲིཾ་ཧྲིཾ་ཛ༔ མཁའ་འགྲོ་སྡེ་ལྔའི་སྙིང་པོ་ནི་ ཨོཾ་བཛྲ་བཻ་རོ་ཙ་ནཱི་ཡཻ༔ ཧ་རི་ནི་ས་ཧཱུྃ་ཕཊ༔ ཕུར་པའི་སྙིང་པོ་ནི་ཨོཾ་བཛྲ་ཀཱི་ལི་ཀཱི་ལ་ཡ་སརྦ་བི་གྷྣཱན་བཾ་ཧཱུྃ་ཕཊ༔ ཅེས་པ་མང་ཉུང་སྐབས་དང་བསྟུན་ཏེ༔ རེ་རེ་བཞིན་བཟླས་པ་ཅི་ནུས་སུ་བྱ་ཞིང་མཐར་ཨཱ་ལི་ཀཱ་ལི་རྟེན་འབྲེལ་སྙིང་པོ་དང་བཅས་པ་བཟླས་ལ༔ མཆོད་བསྟོད་ཚོགས་བསྐང་རྒྱས་པར་བྱའོ༔ རྫོགས་རིམ་ནི༔ ཧཱུྃ༔ ཕྱི་ནང་སྣོད་བཅུད་ཡེ་ནས་གཞལ་ཡས་ལྷ༔ བདག་གི་ལུས་ངག་ཡིད་ཀྱང་ལྷ་ཚོགས་ཀྱི༔ སྐུ་གསུང་ཐུགས་སུ་ཡེ་ནས་གནས་པ་ལ༔ སྒྲུབ་དང་བསྒྲུབ་བྱ་ལས་འདས་དོན་གྱི་དབྱིངས༔ དབྱེར་མེད་ཡེ་ཤེས་དཀྱིལ་འཁོར་རང་གསལ་ངང༔ ཧཱུྃ་ཧཱུྃ་ཧཱུྃ༔ དེ་ལྟར་ཕྱི་ཀུན་བཟང་ཡབ་ཡུམ་ལ༔ ནང་དེའི་གནས་ལྔ་རུ་དཀྱིལ་འཁོར་རིགས་ལྔ་ཐོ་བརྩེགས་སུ་བཀོད་པ་གཅིག་དྲིལ་གྱི་བསྙེན་སྒྲུབ་ཡང་ཟབ་དམ་པ་ཀུན་གྱི་ཐུན་མོང་མ་ཡིན་པ་གསང་རྒྱ༔ གསང་བ་སོ་སོར་བྱེ་བྲག་ཏུ་བསྒྲུབ་པར་འདོད་ན༔ བདག་ཉིད་ཀུན་བཟང་ཞེས་པ་ཡན་ཆད་སྤྱི་དྲིལ་དང་བྱེ་བྲག་ཏུ་སྒྲུབ་པ་ཇི་ལྟར་བྱས་ཀྱང་ཀུན་ལ་འདྲ༔ བདག་ཉིད་ཀུན་བཟང་ནས་གོང་ལྟར་སྒྲུབ་པ་ཁ་བསྒྱུར་ཤེས་པར་བྱ་སྟེ༔ ཧཱུྃ༔ བདག་ཉིད་ཀུན་བཟང་འོད་དུ་ཞུ་བ་ལས༔ དབུས་སུ་སེང་ཁྲི་ཉི་ཟླ་པདྨའི་སྟེང༔ བཅོམ་ལྡན་རྣམ་པར་སྣང་མཛད་སྐུ་མདོག་དཀར༔ འཁོར་ལོ་དྲིལ་འཛིན་དབྱིངས་ཕྱུག་མ་དང་འཁྲིལ༔ ཤར་དུ་གླང་ཆེན་སོགས་ནས་ དྷཱ་ཏུ་ཨཱཿ ཞི་བ་དང༔ དེ་བཞིན་དུ༔ རྣམ་སྨིན་རིག་འཛིན་པདྨ་གར་གྱི་དབང༔ སོགས་ནས། ཧྲིཾ་ཧྲིཾ་ཛ༔ བར་དུ་རིག་འཛིན་དང༔ དབུས་སུ་སྐུ་མཆོག་བུདྡྷ་ཧེ་རུ་ཀ༔ སོགས་ནས༔ ཧཱུྃ་བྷྱོ་ཧཱུྃ༔ བར་དུ་ཁྲོ་བོ་དང༔ རྒྱལ་ཡུམ་ཡེ་ཤེས་མཁའ་འགྲོ་སྐུ་མདོག་དམར༔ ཞེས་པ་ནས༔ ཧཱུྃ་ཕཊ༔ བར་དུ་མཁའ་འགྲོ་དང༔ བཅོམ་ལྡན་དཔལ་ཆེན་རྡོ་རྗེ་གཞོན་ནུ་ནི༔ སོགས་ནས༔ བཾ་ཧཱུྃ་ཕཊ༔ བར་དུ་ཕུར་པ་སྟེ༔ དེ་རྣམས་བདག་མདུན་གང་ཡང་རུང་བར་རང་རང་གི་མངོན་རྟོགས་ཁོལ་འདོན་དུ་བྱས་པའི་ལྷུ་མཚམས༔ ཕྱོགས་མཚམས་པད་འདབ་བུམ་ཐོད་ཡེ་ཤེས་ཀྱི༔ བཅུད་ཀྱིས་ཡོངས་བཀང་སོགས་ཡོངས་རྫོགས་ཀུན་སྤྱི་མཐུན་ཡིན་ནོ༔ སྤྱན་འདྲེན་མཆོད་བསྟོད་ཀྱི་སྐབས་སུ་བསྒྱུར་འོས་པ་རྣམས་ཚིག་འཕྲད་ཅུང་ཟད་བསྒྱུར་ཤེས་པར་བྱའོ༔ བཟླས་པ་ནི་རང་རང་སོ་སོའི་མངོན་རྟོགས་སྐབས་སུ་འབྱུང་བ་ལྟར་རོ༔ འཛབ་མཆོད་དང་སྔགས་ཀྱི་འཕྲོ་འདུ་ལ་སོགས་གོང་ལྟར་རམ༔ གང་འདོད་འཕྲུལ་ཤེས་པར་བྱའོ༔ ཅི་ནུས་སུ་བཟླས་ཤིང་རྗེས་ལ་དབྱངས་གསལ་རྟེན་འབྲེལ་སྙིང་པོ་དང༔ མཆོད་བསྟོད་རྣམས་ཀྱང་གོང་བཞིན་ནོ༔ དེ་ལྟར་སྤྱི་དང་བྱེ་བྲག་བསྙེན་སྒྲུབ་ལ་འབད་པས་རབ་དངོས༔ འབྲིང་ཉམས༔ ཐ་མ་རྨི་ལམ་དུ་ཕྱི་ནང་གསང་བའི་འགྲུབ་རྟགས་རྣམས་སྤྱི་གཞུང་དང་མཐུན་པར་འབྱུང་ངོ་༔ ཟབ་རྒྱ༔ དེ་ནས་དེ་ལྟར་ཚོགས་ཞིང་གི་དཀྱིལ་འཁོར་ལ་ཚོགས་སྐོང་འབུལ་བ་ནི་གསུམ་སྟེ༔ ཚོགས་མཆོད་ཕུལ་ཞིང་བཤགས་སྐོང་གི་རིམ་པ་དང༔ རྣལ་འབྱོར་པས་ཚོགས་ལ་རོལ་ཞིང་གླུ་ལེན་པ་དང༔ ལྷག་མའི་ཆོ་ག་དང་གསུམ་མོ༔ དེ་ནས་དང་པོ་ཚོགས་རྫས་ཤ་མར་ཐུད་དང་ཆང་ལ་སོགས་ཏེ༔ རྣལ་འབྱོར་པས་བཟའ་བཏུང་ལོངས་སྤྱོད་དཔག་ཏུ་མེད་པ་གཙང་མ་དངོས་པོ་དག་པ་རྣམས་བཤམ་མོ༔ དེ་ནས་ལྷའི་ང་རྒྱལ་གྱིས་བགེགས་ལ་བཀའ་བསྒོ་བ་ནི༔ ཧཱུྃ༔ ང་ནི་ཀུན་བཟང་ཆེ་མཆོག་རིགས་ལྔའི་གཙོ༔ དུས་གསུམ་རྒྱལ་བ་མ་ལུས་ཀུན་མཆོད་ཀྱིས༔ མཆོད་པའི་མདངས་འཕྲོག་ཉོན་མོངས་བར་ཆད་བགེགས༔ གནས་འདིར་སྐད་ཅིག་མ་འདུག་གཞན་དུ་དེངས༔ ཧཱུྃ་ཧཱུྃ་ཨུ་ཙ་ཏ་ཡ་ཧཱུྃ་ཕཊ༔ ཅེས་བསྐྲད་དོ༔ མཚམས་བཅད་པ་ནི༔ ཧཱུྃ༔ ང་ནི་ཁྲོ་རྒྱལ་ཐམས་ཅད་འདུས་པའི་སྐུ༔ དཔལ་ཆེན་རབ་འཇིགས་བདུད་འདུལ་རྡོ་རྗེ་འཆང༔ སངས་རྒྱས་ཀུན་གྱིས་བྱིན་བརླབས་དབང་བསྐུར་ཅིང༔ གདུག་པ་ཐམས་ཅད་འདུལ་བར་རབ་བསྔགས་པ༔ མེ་རི་མཚོན་ཆ་རྡོ་རྗེའི་ར་བ་དང༔ ཁྲོ་ཚོགས་རབ་ཏུ་འབར་བས་མཚམས་ཆོད་ཅིག༔ བཛྲ་རཀྵ་རཀྵ་ཧཱུྃ༔ དེ་ནས་ཚོགས་བསང་སྦྱང་ནི༔ ཨ་མྲྀཏས་ཆུ་འཐོར་ལ༔ སྭ་བྷཱ་བས་སྟོང་པར་སྦྱང༔ ཧཱུྃ༔ བདག་ཉིད་ཀུན་བཟང་ཆེ་མཆོག་ཐུགས་ཀ་ནས༔ ཧཱུྃ་ལས་ཡི་གེ་རཾ་ཡཾ་ཁཾ་གསུམ་འཕྲོས༔ མེ་རླུང་ཆུ་ཡིས་ཚོགས་ཀྱི་དངོས་འཛིན་དྲི༔ བསྲེག་གཏོར་བཀྲུས་ནས་གཙང་ལ་རྙོག་མེད་གྱུར༔ རཾ་ཡཾ་ཁཾ༔ ཞེས་ལན་གསུམ་བརྗོད་པས་ཚོགས་ཀྱི་ཉེས་སྐྱོན་ཐམས་ཅད་དག་པར་བསམ༔ དེ་ནས་བྱིན་རླབས་ནི༔ ཧཱུྃ༔ སླར་ཡང་དཔའ་བོ་འབྲུ་ལྔ་ཚོགས་ལ་འཕྲོས༔ སྒྲ་དང་བཅས་པར་ཚོགས་རྣམས་འོད་དུ་ཞུ༔ ཡེ་ཤེས་བདུད་རྩི་འོད་ཕུང་ལྡེམས་སེ་ལྡེམ༔ འདོད་ཡོན་མཆོད་སྤྲིན་ནམ་མཁའི་ཁམས་གང་གྱུར༔ ཨོཾ་ཧཱུྃ་ཏྲཱྃ་ཧྲཱིཿཨཱ༔ ཞེས་བརྗོད་པས་ཚོགས་རྫས་བདུད་རྩིའི་རང་བཞིན་དུ་བསམ༔ ཚོགས་ཀྱི་ཡུལ་སྤྱན་དྲང་བ་ནི༔ ཧཱུྃ༔ སྐྱེ་མེད་ཆོས་སྐུ་ཀུན་བཟང་ཀློང་ཡངས་ནས༔ མ་འགག་གཟུགས་ཀྱི་སྐུར་བཞེངས་ཞི་ཁྲོའི་ཚོགས༔ རིག་འཛིན་བརྒྱད་བཅས་གཞན་ཡང་བསྐང་འོས་མགྲོན༔ མ་ལུས་ཚོགས་ལ་སྤྱན་འདྲེན་གཤེགས་སུ་གསོལ༔ འདོད་པའི་ཡོན་ཏན་ལྷུན་གྲུབ་ཚོགས་ཁང་འདིར༔ ཚོགས་མཆོད་བདུད་རྩི་བཞེས་སླད་བཞུགས་སུ་གསོལ༔ ས་མ་ཡ་ཛཿཧཱུྃ་བཾ་ཧོ༔ ཏིཥྛ་ལྷན༔ དེ་ནས་ཚོགས་ཕུད་རིམ་གསུམ་དུ་བཅད་ལ་དང་པོ་ཕུལ་ལ༔ ཧཱུྃ༔ ཀུན་བཟང་ཞི་ཁྲོ་རིག་འཛིན་མཁའ་འགྲོ་ཕུར༔ གཞན་ཡང་བཀའ་བརྒྱད་དཔལ་མགོན་བཅས་རྣམས་ལ༔ ཕྱི་ནང་གསང་མཆོད་བདུད་རྩི་སྨན་རཀ་གཏོར༔ རྣལ་འབྱོར་ལོངས་སྤྱོད་འདོད་ཡོན་ཚོགས་མཆོད་འབུལ༔ ཐུགས་དམ་གཉན་པོ་བསྐང་ཕྱིར་བཞེས་ནས་ཀྱང༔ དབང་དང་བྱིན་རླབས་དངོས་གྲུབ་བསྩལ་དུ་གསོལ༔ ཨོཾ་ཨཱཿཧཱུྃ་གུ་རུ་དྷེ་ཝ་དྷཱ་ཀི་ནཱི་ག་ཎ་ཙཀྲ་པཱུ་ཛ་ཁཱ་ཧིཿ བར་པ་ཚོགས་བཤགས་ནི༔ ཧཱུྃ༔ བདག་ཅག་མ་རིག་ལུས་དང་ངག་སེམས་ཀྱིས༔ བག་མེད་ཚུལ་གྱིས་དམ་ལས་འགལ་གྱུར་ཏེ༔ རྒྱལ་བ་ཞི་ཁྲོའི་ཐུགས་དང་ཅི་འགལ་བ༔ ལོངས་སྤྱོད་འདོད་ཡོན་ཚོགས་ཀྱི་མཆོད་པས་བཤགས༔ ཨོཾ་ག་ཎ་ཙཀྲ་སཏྭ་ས་མ་ཡ༔ མ་ནུ་པཱ་ལ་ཡ༔ ག་ཎ་ཙཀྲ་སཏྭ་ཏྭེ་ནོ་པ་ཏིཥྛ༔ དྲྀ་ཌྷོ་མེ་བྷ་ཝ༔ སུ་ཏོ་ཥྱོ་མེ་བྷ་ཝ༔ སུ་པོ་ཥྱོ་མེ་བྷ་ཝ༔ ཨ་ནུ་རཀྟོ་མེ་བྷ་ཝ༔ སརྦ་སིདྡྷི་མྨེ་པྲ་ཡཙྪ༔ སརྦ་ཀརྨ་སུ་ཙ་མེ་ཙིཏྟཾ་ཤྲེ་ཡཿཀུ་རུ་ཧཱུྃ༔ ཧ་ཧ་ཧ་ཧ་ཧོ༔ བྷ་ག་ཝཱན༔ སརྦ་ཏ་ཐཱ་ག་ཏ་ཧྲྀ་ད་ཡ༔ ག་ཎ་ཙཀྲ་མཱ་མེ་མུཉྩ་ག་ཎ་ཙཀྲ་བྷ་ཝ༔ མ་ཧཱ་ས་མ་ཡ་ག་ཎ་ཙཀྲ་སཏྭ་ཨཱ༔ ཞེས་བརྗོད༔ ཐ་མ་བསྒྲལ་བསྟབ་ནི༔ བདག་ཉིད་ཡི་དམ་དུ་གསལ་བའི་མདུན་དུ་ཚོགས་སྣོད་དེ་ཉིད་ལས་ཀྱི་རྣམ་སྨིན་ལས་གྲུབ་པའི་གྲུ་གསུམ་ལྕགས་ཁང་འབར་བའི་ནང་དུ༔ ཚོགས་རྫས་དགྲ་བགེགས་དངོས་སུ་གསལ་བ་ལ༔ བདག་ཅག་གི་སྔོན་ལས་འཕྲལ་རྐྱེན་གང་ཡང་རུང་སྟེ༔ ལུས་ངག་ཡིད་ལ་གནོད་འཚེ་བར་ཆད་དགྲ་བགེགས་ཐམས་ཅད་གཅིག་ཏུ་དྲིལ་ནས་གཟུགས་ལིང་ལ་ཐིམ་པར་གྱུར༔ བདེན་སྟོབས་ཀྱིས་བཀུག་ལ༔ ཧཱུྃ༔ བདག་ཅག་རྣལ་འབྱོར་བྱང་ཆུབ་སྒྲུབ་པ་ལ༔ བར་དུ་གཅོད་པའི་དགྲ་བགེགས་འབྱུང་པོ་ཀུན༔ བླ་མ་དཀོན་མཆོག་རྩ་གསུམ་བདེན་པའི་མཐུས༔ སྐད་ཅིག་ཙམ་གྱིས་གཟུགས་ཕུང་འདི་ལ་ཁུག༔ ཛཿཧཱུྃ་བཾ་ཧོ༔ བསྒྲལ་བ་ནི༔ ཧཱུྃ༔ དུག་ལྔའི་ལས་ཀྱིས་བསགས་པའི་བག་ཆགས་རྣམས༔ སྐུ་གསུམ་སྐུ་ལྔའི་ཀློང་དུ་ད་ལྟ་སྒྲོལ༔ མ་རིག་བདག་འཛིན་ཨ་འཐས་རུ་དྲ་འདི༔ རང་ཤེས་རིག་པའི་དབྱིངས་སུ་མཱ་ར་ཡ་ཕཊ༔ ཞལ་དུ་བསྟབ་པ་ནི༔ ཧཱུྃ༔ ཉོན་མོངས་དགྲ་བགེགས་བསྒྲལ་པའི་ཤ་ཁྲག་རུས༔ ཕུང་ཁམས་སྐྱེ་མཆེད་བླ་ཚེ་རྣམ་ཤེས་བཅས༔ ཞལ་དུ་སྟོབས་ཤིག་ཞི་ཁྲོའི་ལྷ་ཚོགས་ཀྱི༔ ཆོས་དབྱིངས་བདེ་ཆེན་མཉམ་པའི་ཐུགས་སུ་སྟིམས༔ ཨོཾ་ཨཱཿཧཱུྃ་གུ་རུ་དྷེ་ཝ་དྷཱ་ཀི་ནཱི༔ ཨ་མུ་ཀ་ནྲྀ་ཏྲི་ཤ་ཏྲཱུཾ་མཱ་ར་ཡ་མ་ཧཱ་མཱཾ་ས་ཁཱ་ཧི༔ མ་ཧཱ་རཀྟ་ཁཱ་ཧི༔ མ་ཧཱ་ཙིཏྟ་ཁཱ་ཧི༔ མ་ཧཱ་གོ་རོ་ཙ་ན་ཁཱ་ཧི༔ མ་ཧཱ་བ་སུ་ཏ་ཁཱ་ཧི༔ མ་ཧཱ་ཀིཾ་ནི་རི་ཏི་ཁཱ་ཧི༔ སྐབས་འདིར་རུ་ཟུང་བཞིའི་བཤགས་པ་རྣམས་བྱ༔ གཉིས་པ་རྣལ་འབྱོར་པས་ལྟ་བའི་ངང་ནས་ལོངས་སྤྱོད་ཚོགས་ལ་རོལ་པ་ནི༔ ཧཱུྃ༔ རང་གི་གཟུགས་ནི་འཁོར་འདས་གཉིས་ཀྱི་ཡུལ༔ དང་པོ་རྒྱུ་དྲུག་འཁོར་བ་སྦྱང་བར་བྱ༔ ལུས་ལ་ཉོན་མོངས་རིགས་དྲུག་ས་བོན་ཡོད༔ ཚོགས་ཀྱི་འོད་ཟེར་གདངས་འོད་ཟེར་གསུམ་གྱིས༔ འབྲུ་དྲུག་བག་ཆགས་བཅས་པ་དག་པར་གྱུར༔ ཧཱུྃ༔ རྒྱུ་དྲུག་གནས་སྦྱངས་འདས་པའི་སངས་རྒྱས་ཡིན༔ ཕུང་ལྔ་ཡབ་ལྔ་འབྱུང་ལྔ་ཡུམ་ལྔའི་ངང༔ འཁོར་ལོ་ལྔ་ལ་རིགས་ཀྱི་མཁའ་འགྲོ་ལྔ༔ རྩ་ཕྲན་དཔའ་བོ་མཁའ་འགྲོ་ཏིལ་གོང་རྒྱས༔ ཧཱུྃ༔ སྙིང་གར་ཞི་བ་མགྲིན་པར་རིག་འཛིན་དང༔ སྤྱི་བོར་ཁྲག་འཐུང་ལྟེ་བར་མཁའ་འགྲོ་མ༔ གསང་གནས་རྡོ་རྗེ་ཕུར་པའི་ལྷ་ཚོགས་བཞུགས༔ བདེར་གཤེགས་རྒྱལ་བའི་ཕོ་བྲང་དམ་པ་འདིར༔ ཟག་མེད་ཡེ་ཤེས་ཆེན་པོའི་མཆོད་པ་འབུལ༔ ཨ་ལ་ལ་ཧོཿབཞེས་ཤིང་དགྱེས་པར་རོལ༔ དེ་ལྟར་དགོངས་པ་གསལ་བའི་ངང་ནས༔ སརྦ་སིདྡྷི་ཧཱུྃ༔ ཞེས་ལག་གཉིས་པད་སྐོར་དང་བཅས་པས་ཞལ་ཟས་བླངས་ཏེ༔ ཧཱུྃ༔ ང་ཉིད་ཡེ་ནས་སངས་རྒྱས་རིགས་ལྔ་ཡིན༔ ལག་གཡས་དཔའ་བོ་ལག་གཡོན་མཁའ་འགྲོ་ལྔ༔ ཡར་རྐན་སྣང་མཐའ་མར་རྐན་གོས་དཀར་མོ༔ ལྗགས་ནི་མེ་ལྷའི་གུནྡེ་མིད་པ་ནི༔ བྱང་ཆུབ་སེམས་ལམ་ཞལ་ཟས་འབྱུང་ལྔའི་བཅུད༔ ཁ་དོག་དཀར་ལ་དྭངས་པ་རོ་ཉིད་བདའ༔ རྒྱུ་ཉིད་བདུད་རྩི་འོད་མདངས་སི་ལི་ལི༔ ལྟ་བ་ཆོས་ཉིད་ཀློང་དུ་རབ་ཏུ་ཐིམ༔ རྩ་གསུམ་ནང་ནས་གྱེན་དུ་མེ་ལྷ་ཡེ་ཤེས་སྦར༔ ཡེ་ཤེས་ལྷ་རྣམས་ཡེ་ཤེས་ཆེན་པོར་རོལ༔ ཞེས་སྤྱོད་དོ༔ དེ་ནས་རྡོ་རྗེའི་གླུ་འདི་སུ་ཐུག་གིས་གར་ཐོད་དུ་བླང་མི་རུང་སྟེ༔ གནས་དུར་ཁྲོད་ཆེན་པོ༔ རྒྱལ་བས་བྱིན་གྱིས་བརླབས་པའི་གནས་ཆེན༔ གཏེར་གནས་སྒྲུབ་གནས་ལ་སོགས་གནས་ཁྱད་པར་ཅན༔ མདོར་ན་འཇིག་རྟེན་པའི་གནས་ལས་འདས་པའི་རི་ཁྲོད་དབེན་པའི་གནས་སུ༔ རང་བཞིན་རྫོགས་པ་ཆེན་པོའི་རྣལ་འབྱོར་པ་འཁྲུལ་པ་དག་ནས་རང་རིག་ལྟ་བའི་གདིངས་དང་ལྡན་པས༔ དགོས་པ་དྲུག་ཏུ་བབ་པའི་དུས་སུ་རྡོ་རྗེའི་གླུ་དྲུག་མགུར་དུ་བླང་བ་ནི༔ དུར་ཁྲོད་བརྟུལ་ཞུགས་སྤྱོད་པ་ལ་འགྲོ་ན་འགྲོ་བའི་དུས་སུ་ཡན་ལག་མཐིལ་བཞི་ས་ལ་བཙུགས་ལ་གཅན་སྤྱང་རི་ཟུར་འགྲིམ་པ་ལྟ་བུར་བྱས་ཏེ་བླང་ངོ༔ ཚོགས་ཀྱི་དུས་སུ་ལུས་ལ་རུས་པའི་རྒྱན་བཏགས་རྒྱུག་པ་དང་མཆོང་པ་དང་གྱད་ཀྱི་འདོར་ཐབས་སུ་བྱས་ཏེ་བླང་ངོ༔ མི་རྟོག་པ་རྒྱུད་ལ་བརྟེན་པའི་དུས་སུ་ལུས་དྲང་སྲོང་ལྟ་བུ་ཐལ་མོ་འགྲམ་པ་ལ་སྦྱར་ཏེ་བླང་ངོ༔ ལྟ་སྒོམ་སྤྱོད་པའི་དུས་སུ་ལུས་དྲང་པོར་བསྲངས་ཏེ་ཐལ་མོ་སྙིང་གར་སྦྱར་ནས་བླང་ངོ༔ ཨེ་མ་ཀི་རི་ཀི་རི༔ སྨས་ཏ་བྷ་ལི་བྷ་ལི༔ ས་མི་ཏ་སུ་རུ་སུ་རུ༔ ཀུ་དྷ་ལི་མ་སུ་མ་སུ༔ ཨི་ཀ་རི་ལི་སུ་བྷསྟ་ཡེ༔ ཙ་ཀ་ར་བྷ་ལི་ཏ་ལྕེ་ཡེ་ས་མུན་ཏ༔ ཙ་ཏྱ་སུ་གྷ་ཡེ༔ བྷི་ཏི་ས་ན་བྱ་གྷུ་ལི༔ ཀེར་ཀེར༔ དུ་ཁ་ན་མ་ཏ་ལེ་བེ་ཏ་ནི༔ པ་ར་ལི་ཧ་སཾ་ན་སཾ་བྷུ་ར་ཏ༔ མེ་གྷ་ཙ་ར་ཏ་པ་ས་ཏྱ་བྷྱ་ཏ་ར༔ ཨེ་བྷ་ཤ་ན་ས༔ ར་ན་པ་ཏི་བ་གུ་ལི་ཡ༔ གྷུ་ར་གྷུ་ར༔ སག་ག་ར་ད་ན་ལཾ༔ ན་ར་ན་ར་ཨི་ཐར་བྷུ་ཐ་ཆི༔ ཤ་ས་ཀྱེ་གཾ་པ་ར་རི་རི་མ་ལེ་སད་ཏྲ༔ མ་སིཾ་ན་བྷེ་ས༔ བྷེ་ས་རས་པ་ལཾ༔ ཨི་ཨེ་མ་མ་ར་ར་ཨ༔ ཨོཾ་ཨཱཿཧཱུྃ༔ མ་མ་ཀི་རི་ཀི་རི༔ སྨས་ཏ་ས་ལི་ས་མི་ཏ་སུ་རུ་སུ་རུ༔ ཀུ་དྷ་ལི་མ་སུ༔ ཨི་ཀ་རི་བ་ལེ་ཙ་ཁ་བྷུ་ལི་ཏ་ལྕེ་ཡེ་ས་མུན་ཏ༔ ཙ་ཏྱ་སུ་གྷ་བྷི་ཏི་ས་ན་བྱཾ་གྷུ་ཡེ༔ ཀེ་ར་དྷཱ་ཀཱི་དྷཱ་ཀ་མ་ཧཱ་རི་སེ་དྷ་ན་པ་ར་ལི་ཧེ༔ ས་ནཾ་ཁ་ར་ཏ་ཁེ་ལ་ས་ན་བྷུ་ད་ར་ཏ་ཀ་ཙ་ར་ཏཾ་མ་ཧཱ་བ་སུ་ཏྱ་གྷ་ཧ་ར་ཨ༔ ས་ན་མ་ས་ན་ས་ར་བྷི་ཧི་ཏིས༔ གྷུ་ར་ལ་མ་སྨིན་ས་གྷུ་ཏིས་ཏ་ཡ་གྷུ་ར་གྷུ་ར༔ གླང་ཁ་ལ་ར་ན་ལཾ་ན་ར་པ་ལཾ༔ ཨི་ཏ་ར་ལ་ཏ་ལཾ༔ སིར་རྣ་བེ་ས་ར་ལཾ་བྷ་ས་གེ་ལཾ་པ༔ ས་ས་རི་རི་ལི་ལི༔ ཨི་ཨི་མ་མ་ར་ར༔ ཞེས་ཐ་མལ་གྱི་ཚུལ་མ་ཡིན་པས་སྐབས་སུ་བབ་པའི་དུས་སུ༔ གནས་ཁྱད་པར་ཅན་དུ་རྣལ་འབྱོར་པས་ལྟ་བའི་ངང་ནས༔ སྒྲ་དག་པ༔ ཚིག་གསལ་བ༔ དབྱངས་སྙན་པོས་བླང་ངོ་༔ གསུམ་པ་ལྷག་མའི་ཆོ་ག་ནི༔ ཡར་གནས་མར་གནས་གཉིས་ལས༔ ཡར་གནས་གཙང་ལྷག་གཏོར་མར་བྲན་ལ༔ ཧཱུྃ༔ སྐུ་གསུམ་ལྷུན་གྲུབ་རྒྱལ་བའི་དཀྱིལ་འཁོར་རྣམས༔ ཚོགས་ཕུད་དགྱེས་པ་ཆེན་པོས་ཡར་བཞེས་ལ༔ མཆོག་དང་ཐུན་མོང་དངོས་གྲུབ་དུས་འདིར་སྩོལ༔ ཞི་རྒྱས་དབང་དྲག་ཐོགས་མེད་སྒྲུབ་པར་མཛོད༔ ཧཱུྃ༔ དང་པོར་རྒྱལ་བ་ཞི་ཁྲོ་ཕུད་ཀྱིས་མཆོད༔ བར་དུ་རྣལ་འབྱོར་ཕོ་མོས་ཚོགས་ལ་རོལ༔ ཐ་མར་ལྷག་ལ་དགྱེས་པས་ལྷག་ལ་རོལ༔ སོ་སོའི་ཐུགས་དམ་གཉན་པོ་བསྐང་གྱུར་ཅིག༔ དེ་ནས་ཕུད་ལྷག་བསྲེས་ནས་འདི་སྐད་དོ༔ ཧཱུྃ༔ བར་དུ་གཉིས་མེད་གཅིག་ཏུ་མི་བསྲེ་རུ༔ ཆོས་དབྱིངས་རྣམ་དག་ཡེ་ནས་རྒྱུ་འབྲས་གཅིག༔ ཚོགས་ལྷག་ལ་རྡོ་རྗེ་སློབ་དཔོན་ལྷར་གསལ་བས་བདུད་རྩིའི་ཞལ་ཕྲུས་བཏབ་ནས༔ ཧཱུྃ༔ ཐ་མ་ཚོགས་ལྷག་ཁ་ཆུས་མི་འདེབས་སུ༔ ཁྱོད་དང་ང་གཉིས་རྡོ་རྗེའི་ཐ་ཚིག་གཅིག༔ སྔོན་ཚེ་དཔལ་ཆེན་ཁྲག་འཐུང་སྤྱན་སྔ་རུ༔ དབུས་ན་མི་འཚལ་དཀྱིལ་འཁོར་མུ་རན་སྐྱོང༔ ཕུད་ལ་མི་འཚལ་ལྷག་མའི་ཞལ་ཆབ་ཞུ༔ ཅི་བགྱིའི་བཀའ་ཉན་བསྒྲུབ་ཅེས་ཁས་བླངས་བཞིན༔ ལྷག་མའི་བཤལ་ཆུ་གཏོར་མ་འདི་བཞེས་ལ༔ ཁས་བླངས་དམ་བཅས་བཞིན་དུ་ཕྲིན་ལས་མཛོད༔ དེ་ནས་ཚོགས་ལྷག་མར་གནས་བསྐུལ་བ་ནི༔ ཧཱུྃ་བྷྱོ༔ དཔལ་གྱི་བཀའ་ཉན་རོལ་པའི་ལྷག་སྡུད་མ༔ དབང་ཕྱུག་གིང་དང་ལང་ཀ་མཁའ་འགྲོ་མ༔ འབར་མ་མ་བདུན་སྲིང་བཞི་ཕོ་ཉའི་ཚོགས༔ གནས་བཟང་དུར་ཁྲོད་འགྲིམ་ཞིང་ཚོགས་ཁང་ཉུལ༔ གོས་བཟང་གཡང་གཞི་གོན་ནས་བྷནྡྷ་ཐོགས༔ སྐོམ་བཟང་རཀྟ་འཐུང་ཞིང་རོ་ལ་ཟ༔ དམ་ཚིག་སྲུང་མར་རྒྱུ་ཞིང་མཁའ་ལ་འགྲོ༔ ཟས་སུ་ཉམས་པའི་ཤ་དང་ཁྲག་ལ་དགྱེས༔ ལས་སུ་དགྲ་བགེགས་གསོད་དང་གཅོད་ལ་རྔམས༔ ལྷག་གཏོར་བཞེས་ལ་ཕྲིན་ལས་གྲུབ་པར་མཛོད༔ ཨུཙྪིཥྚ་བ་ལིཾ་ཏ་ཁ་རཾ་ཁཱ་ཧི༔ ཞེས་དོར་རོ༔ སྤྱི་དོན་གསུམ་པ་རྗེས་ཀྱི་ལས་རིམ་ལས༔ བསྐུལ་པ༔ ཆད་མདོ་བརྟན་སྐྱོང༔ གཏོར་བྲོ༔ ལྷག་ཆད་ཁ་སྐོང༔ དངོས་གྲུབ་བླང་བ༔ བཀྲ་ཤིས་བརྗོད་པ༔ བསྡུ་རིམ༔ བསྔོ་བ་སྨོན་ལམ་རྣམས་ལས༔ བསྐུལ་པ་ནི༔ ཧཱུྃ༔ མ་བཅོས་ལྷུན་གྲུབ་དབྱིངས་རིག་དབྱེར་མེད་ལས༔ རིག་རྩལ་ཆོ་འཕྲུལ་དམ་པ་རིགས་བརྒྱའི་ཚོགས༔ སྤྲུལ་པ་དམ་ཅན་སྲུང་མར་བཅས་པ་རྣམས༔ མི་མངོན་དབྱིངས་ནས་ཐུགས་རྗེའི་སྐུ་བཞེངས་ཤིག༔ ཧཱུྃ༔ རིག་འཛིན་རྣལ་འབྱོར་བདག་གི་གྲོགས་ལ་བྱོན༔ མ་རུངས་གདུག་པའི་དགྲ་བགེགས་ཚར་གཅོད་ལ༔ དུས་ངན་སེམས་ཅན་འདུལ་བའི་དུས་ལ་བབས༔ ཕྲིན་ལས་རྣམ་བཞི་ཐོགས་མེད་གྲུབ་པར་མཛོད༔ ཤཱནྟིཾ་པུཥྚིཾ་ཝཱ་ཤཾ་མཱ་ར་ཡ་ཕཊ༔ ཆད་མདོ་བརྟན་སྐྱོང་ནི༔ ཧཱུྃ་བྷྱོ༔ སྔོན་ཚེ་བར་དང་ཐ་མའི་བསྐལ་པ་དང༔ སྙིགས་མ་རྩོད་ལྡན་དུས་དང་ལྷ་མིའི་གནས༔ སྐུ་གསུམ་བཀའ་བརྒྱུད་རྣམས་ཀྱིས་རིམ་བཞིན་དུ༔ རྒྱུད་གསུང་གཏེར་དུ་སྦས་བཏོན་ཞལ་ཕྱེས་ཚེ༔ སྤྱི་དང་བྱེ་བྲག་སྲུང་མ་ཐམས་ཅད་ཀྱིས༔ སོ་སོའི་སྐུ་གསུང་ཐུགས་མཆོག་བསྟན་ནས་ཀྱང༔ ཇི་ལྟར་ཁས་བླངས་དམ་བཅས་དེ་བཞིན་དུ༔ མཆོད་གཏོར་བཞེས་ལ་ཕྲིན་ལས་གྲུབ་པར་མཛོད༔ ཧཱུྃ་བྷྱོ༔ འདས་དང་མ་བྱོན་ད་ལྟའི་མཚམས་ཤེད་ན༔ འཇིག་རྟེན་འདས་ཀྱང་འཁོར་བའི་ཆ་ལུགས་འཛིན༔ ཡེ་ཤེས་གྲུབ་ཀྱང་ལས་ཀྱི་དབང་མོ་མཛད༔ གདོས་བཅས་གཟུགས་སྤངས་འོད་ལུས་འཕྲུལ་མོ་ཆེ༔ འཁོར་བའི་ཚིགས་སྤངས་རང་རང་བརྡ་སྐད་འདོན༔ དྲན་རྟོག་སེམས་སྤངས་དཀྱིལ་འཁོར་མུ་རན་སྐྱོང༔ ཀཽ་རཱི་སིཾ་ཧ་ཕྲ་མེན་དབང་ཕྱུག་སོགས༔ བརྟན་མ་བཅུ་གཉིས་གིང་དང་ལང་ཀ་དང༔ མ་བདུན་སྲིང་བཞི་ཉུལ་ལེ་གཞི་བདག་རྣམས༔ སྔོན་ཚེ་ཨོ་རྒྱན་ཆེན་པོའི་སྤྱན་སྔ་རུ༔ ཁས་བླངས་དམ་བཅས་ཁྱེད་རྣམས་འཁོར་བཅས་ཀྱིས༔ ཤ་ཁྲག་དམར་གྱི་གཏོར་མ་འདི་ལོངས་ལ༔ ཐུགས་དམ་རྒྱུད་བསྐུལ་བཅོལ་པའི་ཕྲིན་ལས་མཛོད༔ མ་མ་ཧྲིཾ་ཧྲིཾ་བ་ལིཾ་ཏ་ཁཱ་ཧི༔ གཏོར་གཞོང་སྦུབས་པའི་འོག་ཏུ་དགྲ་བགེགས་བཀུག་ནས་འདི་སྐད་དོ༔ ཧཱུྃ༔ རང་བྱུང་རང་ཤར་རང་གྲོལ་དཀྱིལ་འཁོར་འདིར༔ སྐུ་ལྔ་ལྷུན་གྲུབ་ཡེ་ཤེས་རོལ་པའི་བྲོ༔ མ་རིག་ཉོན་མོངས་དུག་ལྔའི་མགོ་ལ་བརྡུངས༔ རྒྱུ་དྲུག་འཁོར་བའི་སྡུག་བསྔལ་དབྱིངས་སུ་དག༔ ཨོཾ་རུ་ལུ་རུ་ལུ་ཧཱུྃ་བྷྱོ་ཧཱུྃ༔ བར་ཆད་དམ་སྲི་སཏྭམྦྷ་ཡ་ནན༔ སྲུང་འཁོར་བསྒོམ༔ ལྷག་ཆད་ཁ་སྐོང་ནི༔ ཧོ༔ བདག་རྨོངས་ལེགས་སྤྱད་འདི་ལ་ཉེས་གྱུར་གང༔ བསྐྱེད་རིམ་སྔགས་དང་ཕྱག་རྒྱ་ཏིང་འཛིན་གཡེལ༔ ལྷག་ཆད་ནོར་འཁྲུལ་རྒྱུ་ཆུང་ཕུད་ཉམས་རྣམས༔ ལྷ་ཚོགས་དྲུང་བཤགས་བཟོད་གསོལ་ཚངས་པར་སྩོལ༔ ཅེས་ཡིག་བརྒྱ་སོགས་ཀྱིས་ཁ་བསྐང་ངོ་༔ དེ་ནས་དངོས་གྲུབ་བླང་བ་ནི༔ ཧཱུྃ༔ ཡེ་ནས་རྣམ་དག་རང་བྱུང་རང་ཤར་དབང༔ སྐུ་གསུང་ཐུགས་ཡོན་ཕྲིན་ལས་དངོས་གྲུབ་ནི༔ སྒྲིབ་གཉིས་དག་ཅིང་སྐུ་གཉིས་ལྷུན་གྱིས་གྲུབ༔ རྒྱལ་བ་ཞི་ཁྲོ་རབ་འབྱམས་དབང་ཐོབ་ཤོག༔ ཀཱ་ཡ་སིདྡྷི་ཨོཾ༔ ཝཱ་ཀ་སིདྡྷི་ཨཱཿ ཙིཏྟ་སིདྡྷི་ཧཱུྃ་ཧོ༔ བཀྲ་ཤིས་བརྗོད་པ་ནི༔ ཧཱུྃ༔ ཡེ་ཤེས་ལྔ་ལྡན་འོད་ལྔའི་ཕོ་བྲང་ན༔ དུས་གསུམ་མི་འགྱུར་ལྷུན་གྲུབ་བཀོད་པའི་རྒྱན༔ རྒྱལ་བའི་དཀྱིལ་འཁོར་རབ་འབྱམས་ཀུན་ནས་བཀྲ༔ སྒྱུ་འཕྲུལ་ཞི་ཁྲོའི་ལྷ་ཚོགས་བཀྲ་ཤིས་ཤོག༔ བསྡུ་རིམ་ནི༔ ཧཱུྃ༔ སྣང་སྲིད་འོད་ཞུ་སྒྱུ་ལུས་དཀྱིལ་འཁོར་ཐིམ༔ དཀྱིལ་འཁོར་རིམ་བཞིན་གནས་ལྔའི་གཙོ་བོར་ཐིམ༔ གཙོ་ལྔ་རང་རང་ཐུགས་ཀར་ས་བོན་ཐིམ༔ ས་བོན་དམིགས་མེད་ཆོས་དབྱིངས་ཀློང་དུ་ཨ༔ ཞེས་རང་བཞིན་རྫོགས་པ་ཆེན་པོའི་ངང་ལ་བཅས་བཅོས་མེད་པར་ཅི་གནས་སུ་བཞག་གོ༔ དེ་ནས་བསྔོ་བ་སྨོན་ལམ་ནི༔ ན་མོ༔ རྒྱལ་བ་རྒྱ་མཚོ་གསན་ཅིང་དགོངས་སུ་གསོལ༔ འདི་ལྟར་ལྷ་མཆོད་བསྙེན་སྒྲུབ་བགྱིས་པ་ཡི༔ དགེ་བའི་རྩ་བར་གྱུར་པ་ཅི་མཆིས་པ༔ བདག་གཞན་བླ་མེད་བྱང་ཆུབ་ཐོབ་ཕྱིར་བསྔོ༔ ཧོ༔ བདག་གཞན་དགེ་བ་འདི་དང་དུས་གསུམ་དུ༔ བསགས་པའི་མཐུ་ཡིས་འཁོར་བ་དོང་སྤྲུགས་ཏེ༔ འགྲོ་ཀུན་ཕྱམ་གཅིག་རྫོགས་པའི་དཀྱིལ་འཁོར་དུ༔ ཡེ་གྲོལ་ཁྱབ་བདལ་ཀློང་དུ་ལྷུན་གྲུབ་ཤོག༔ གཞན་ཡང་སྨོན་ལམ་ཅི་རིགས་བཏབ་བོ༔ ཞེས་རྫོགས་པ་ཆེན་པོ་ཞི་ཁྲོའི་ལས་བྱང་གི་རིམ་པ་རྒྱུད་ཀུན་གྱི་ཉིང་ཁུ་ཡང་ཟབ་ངེས་དོན་སྙིང་པོ་ཞེས་བྱ་བ་དཔལ་ཡེ་ཤེས་ཀྱི་མགོན་པོ་མ་ནིང་སྲོག་བདུད་ནག་པོས་སྲུངས་ཤིག༔ མ་མོ་ཨེ་ཀ་ཙཱ་ཏིས་གཉེར་ཅིག༔ སྐལ་མེད་ལོག་ལྟ་ཅན་ལ་སྒྲིབས་ཤིག༔ སྐལ་ལྡན་ལས་འཕྲོ་ཅན་ལ་སྤྲོད་ཅིག༔ ས་མ་ཡ༔ རྒྱ་རྒྱ་རྒྱ༔ ཧཱུྃ་ནག་བདེ་གཤེགས་སྙིང་པོ་རྩལ་གྱིས་བཙན་རྒོད་རི་བོ་བཀྲ་བཟང་ནས་ཕྱུང་། སརྦ་མངྒ་ལཾ།། །།\nRetrieved from "https://rtz.tsadra.org/index.php?title=Terdzo-GA-035&oldid=123828"


“བསྟན་རྩིས་ཀུན་ལས་བཏུས་པ་”དང་ “ལོ་ཚིགས་དྭངས་ཤེལ་མེ་ལོང་”གཉིས་བསྡུར་པའི་དཔྱད་ཞིབ་ཐོར་བུ་ཞིག – བཙན་པོ་དྲ་བ།\nཚེ་ཏན་ཞབས་དྲུང་འཇིགས་མེད་རིགས་པའི་བློ་གྲོས་(1910-1985)ཀྱིས་བརྩམས་པའི་ “བསྟན་རྩིས་ཀུན་ལས་བཏུས་པ་”ཞེས་པའི་མཇུག་རྩོམ་དུ། “མཁས་པའི་དབང་པོ་ཧ་ས་བཛྲ་ཡི།། བསྟན་རྩིས་རེའུ་མིག་རྒྱས་པར་གྲགས་པ་སོགས།” ཞེས་གསུངས་ཏེ་སྔ་རབས་ཀྱི་ཡིག་ཆ་རྣམས་ཁུངས་སུ་དྲངས་ཡོད། སྔ་རབས་ཀྱི་བསྟན་རྩིས་ཡིག་ཆ་གང་དང་གང་ཡོད་སྐབས་འདིར་གླེང་བར་མི་བྱ་མོད། མང་ཐོས་ཀླུ་སྒྲུབ་རྒྱ་མཚོའི་(1523-1596)བསྟན་རྩིས་གསལ་བའི་ཉིན་བྱེད་ལྟ་བུ་ཚིག་ལྷུག་གི་བསྟན་བཅོས་དང་། འཇུ་མི་ཕམ་(1846-1912)གྱིས་མཛད་པའི་བསྟན་རྩིས་ཉེར་མཁོ་ཞེས་བྱ་བ་ལྟ་བུའི་ཚིགས་སུ་བཅད་པ་སོགས་ཅི་རིགས་པ་ཞིག་འབྱུང་ཞིང་། དེ་དག་ལས་བཏུས་པ་དེ་སྟོན་ཕྱིར་ བསྟན་བཅོས་འདིའི་མཚན་བྱང་ལ་ཡང་ “མཉམ་མེད་ཤཱཀྱའི་རྒྱལ་བོ་འདས་འཁྲུངས་ཀྱི་ལོ་ཚིགས་གཙོར་གྱུར་པའི་བསྟན་རྩིས་ལོ་སུམ་སྟོང་ཙམ་གྱི་རེའུ་མིག་གི་རྣམ་གཞག་མཐོང་ཚད་ཀུན་ལས་བཏུས་པ་ཞེས་བྱ་བ་བཞུགས་སོ།།” ཞེས་མཐོང་ཚད་ཀུན་ལས་བཏུས་པ་ཞེས་པའི་ཚིག་འདི་སྤྱད་ཡོད། ཁོང་གིས་ “བསྟན་རྩིས་ཀུན་བཏུས་”ཀྱི་མཇུག་བྱང་དུའང་། “མཁས་པའི་དབང་པོ་ཧ་ས་བཛྲ་ཡི།། བསྟན་རྩིས་རེའུ་མིག་རྒྱས་པར་གྲགས་པ་སོགས།། བོད་གཞུང་ལག་ཏུ་ཆུད་ཚད་བསྟན་རྩིས་ལས།། ཕལ་ཆེར་གཅིག་ཀྱང་ལུས་པ་མེད་པར་བཀོད།།”ཞེས་ཀྱང་གསུངས་ཡོད།\nའདིར་ཚེ་ཏན་ཞབས་དྲུང་ཚང་གིས་གསུངས་པའི་ “མཁས་པའི་དབང་པོ་ཧ་ས་བཛྲ་”ཞེས་པ་ནི་ཀུན་མཁྱེན་འཇམ་དབྱངས་བཞད་པ་སྐུ་ཕྲེང་དང་པོ་ངག་དབང་བརྩོན་འགྲུས་ (1648-1721) ཡིན་ཞིང་། ཁོང་གི་གསུང་འབུམ་ཀ་པའི་ཁོངས་སུ་བཞུགས་པའི་ “བསྟན་རྩིས་རེ་མིག་བཀོད་པ་བཞུགས་སོ་”ཞེས་པའི་མཚན་བྱང་ཅན་དེ་ནི་རབ་བྱུང་བཅུ་གཉིས་པའི་མེ་སྤྲེལ་ལོ་སྟེ་ཕྱི་ལོ་ ༡༧༡༦ ལོར་བརྩམས་ཞེས་མཇུག་བྱང་དུ་གསལ། བསྟན་རྩིས་དེར་སྣ་རིང་ཤོག་ལྡེབ་ཉེར་དྲུག་ཡོད་ཅིང་། རབ་བྱུང་དང་པོ་མགོ་ཚུགས་པའི་མེ་ཡོས་ཏེ་ཕྱི་ལོ་ ༡༠༢༧ ནས་མགོ་བཙུགས་ཏེ་རབ་བྱུང་བཅུ་གཉིས་པའི་ཤིང་ལུག་ལོ་སྟེ་ཕྱི་ལོ་ ༡༧༡༥ བར་ཏེ་ལོ་ངོ་ ༦༨༨ ཀྱི་རེའུ་མིག་འཁོད་ཡོད།\nཚེ་ཏན་ཞབས་དྲུང་ཚང་གིས་ “བསྟན་རྩིས་ཀུན་བཏུས་”ཀྱི་རེའུ་མིག་གང་སར་ཁུངས་ལུང་སྟོན་པའི་བསྟན་བཅོས་རྣམས་ཀྱི་མཚན་བྱང་འགོད་སྐབས་ཀུན་མཁྱེན་འཇམ་དབྱངས་བཞད་པའི་བསྟན་རྩིས་འདི་གཞི་འཛིན་བྱས་པ་སོགས་ཀྱི་གནས་ཚུལ་རྣམས་ཁ་གསལ་དུ་བཀོད་ཡོད་ཅིང་། རེའུ་མིག་འདི་འདྲ་ཞིག་རྩོམ་དགོས་པའི་ཀུན་སློང་དེ་ཡང་བསྟན་བཅོས་འདི་འདྲ་ལ་གཟིགས་ནས་བྱུང་ཡོད་ཆེའོ་དྲན།\nའདིར་ཀུན་མཁྱེན་གྱི་བསྟན་རྩིས་དང་བསྟན་རྩིས་ཀུན་བཏུས་གཉིས་བསྡུར་ཆེད་ཕྱི་ལོ་ ༡༠༢༧ ལོའི་རེའུ་མིག་དཔེར་དྲངས་ན།\n༡༩༨༠ ལོ་ཚུན་ནས་པར་སྐྲུན་བྱས་པའི་དེང་རབས་ཀྱི་དཔེ་ཆའི་ཁྲོད་དུའང་ལོ་ཚིགས་རེའུ་མིག་ཅན་པར་སྐྲུན་བྱས་པ་འགའ་འབྱུང་ཞིང་། པར་སྐྲུན་བྱས་པའི་ལོ་ལ་རྩ་འཛིན་བྱས་ཚེ། སྔ་ཤོས་དེ་ ༡༩༨༢ ལོའི་“བསྟན་རྩིས་ཀུན་ལས་བཏུས་པ།”དང་། དེའི་རྗེས་སུ་ ༡༩༨༥ ལོའི་“བོད་རྒྱ་ཚིག་མཛོད་ཆེན་མོ།” དེ་ནས་༢༠༠༢ ལོའི་“དུང་དཀར་ཚིག་མཛོད་ཆེན་མོ།” དེ་ནས་རྒྱ་གར་ནས་པར་སྐྲུན་བྱས་པའི་ ༢༠༡༠ ལོའི་ “བོད་ཀྱི་ཚིག་མཛོད་ཆེན་མོ།” ༢༠༡༢ ལོའི་“བོད་ཡིག་ཚིག་གཏེར་རྒྱ་མཚོ།” བཅས་དེབ་ལྔ་འདུག དེ་བཞིན། ཧོང་རྨིན་ཞིན་དང་ཞེ་ཧྲུའུ་ཅིང་གཉིས་ཀྱིས་བསྒྲིགས་ཤིང་ ༢༠༠༠ ལོར་པར་བཏབ་པའི་ “བསྟན་རྩིས་ཀ་ཕྲེང་ལག་དེབ་”དང་། བོན་བརྒྱ་དགེ་ལེགས་རྒྱ་མཚོས་བརྩམས་ཤིང་ ༢༠༠༩ ལོར་པར་སྐྲུན་བྱས་པའི་ “རིས་མེད་བསྟན་རྩིས་”གཉིས་ནི་རེའུ་མིག་མིན་ན་ཡང་བརྗོད་བྱ་གཅིག་པའི་གྲས་གཉིས་བཅས་ཁྱོན་བསྡོམས་བསྟན་བཅོས་ ༧ མཇལ་བྱུང་། དེས་ན་བསྟན་རྩིས་ཀུན་བཏུས་ལ་བསྟན་བཅོས་སྔ་མ་རྣམས་ཀྱིས་ཕན་ཐོགས་པ་ཇི་བཞིན། ཕྱིས་ཀྱི་བསྟན་བཅོས་རྣམས་ལའང་བསྟན་རྩིས་ཀུན་བཏུས་ཀྱིས་ཕན་ཐོགས་པ་ནི་སྨྲོས་མ་དགོས།\nབོད་ཀྱི་མཁས་པ་རྣམས་ཀྱིས་བསྟན་བཅོས་གང་ཞིག་རྩོམ་ནའང་ལུང་འདྲེན་སྐབས་བསྟན་བཅོས་གང་ནས་ལུང་དྲངས་པ་དེ་དང་དེའི་མཚན་ནས་སྨྲོས་ཏེ་གསལ་བཤད་བྱེད་པའམ་ཤོག་གྲངས་དང་བཅས་པའི་ཁུངས་འདྲེན་པའི་ཕྱག་སྲོལ་ཆེན་པོ་མེད་སྟབས། ལོ་ཚིགས་རེའུ་མིག་འདི་ལྟ་བུ་ལ་ཆ་བཞག་ནའང་མཁས་པ་སུ་ཞིག་གིས་བརྗོད་བྱ་གང་ཞིག་ཐོག་མར་བརྩམས་པ་དང་། མཁས་པ་སུ་ཞིག་གིས་བརྗོད་བྱ་གང་ཞིག་ཕབ་བཤུ་བྱས་པའི་ཁུངས་འཚོལ་རྒྱུ་ནི་ཅི་ནས་ཀྱང་དཀའ་ངེས་པའི་ལས་ཤིག་རེད། འོན་ཀྱང་ “བོད་རྒྱ་ཚིག་མཛོད་ཆེན་མོ་”དང་ ངམ་རིང་བློ་བཟང་བསྟན་དར་གྱི་ “བོད་ཀྱི་ཚིག་མཛོད་ཆེན་མོ་”གཉིས་སུ་ “བསྟན་རྩིས་ཀུན་བཏུས་”དཔྱད་གཞིར་བཟུང་བའི་སྐོར་གསལ་བཤད་དམ་དཔྱད་གཞིའི་ཡིག་ཆའི་ཁོངས་སུ་གསལ་འདུག\nརྩོམ་ཡིག་འདིར་ཉེ་རབས་ཀྱི་བོད་ཀྱི་མཁས་པ་ཆེན་པོ་གཉིས་ཀྱི་གསུང་རྩོམ་ཁག་གཉིས་ལ་དཔྱད་བསྡུར་བྱས་ཡོད། དེ་ནི་ཚེ་ཏན་ཞབས་དྲུང་ཚང་གི་ “བསྟན་རྩིས་ཀུན་ལས་བཏུས་པ་”དང་། དུང་དཀར་ཚིག་མཛོད་ཆེན་མོར་འཁོད་པའི་ “ལོ་ཚིགས་དྭངས་ཤེལ་མེ་ལོང་”གཉིས་ཡིན། དེ་ཡང་“ལོ་ཚིགས་དྭངས་ཤེལ་མེ་ལོང་”གིས་“བསྟན་རྩིས་ཀུན་ལས་བཏུས་པ་”དཔྱད་གཞིའི་ཡིག་ཆའམ་ཟུར་ལྟའི་ཡིག་ཆ་ཡིན་ཞེས་དངོས་སུ་མ་གསུངས་པ་མ་ཟད། བསྟན་བཅོས་འདི་གཉིས་ཀྱི་ལོ་ཚིགས་ཀྱི་རེའུ་མིག་ཕོན་ཆེན་པོ་ཞིག་གཅིག་མཚུངས་ཡིན་པ་དང་། ད་དུང་ཚེ་ཏན་ཞབས་དྲུང་ཚང་གི་ཐུགས་བཞེད་དང་ཐུགས་ཚོར་ལ་བརྩིས་མེད་ཀྱིས་གང་བྱུང་བཅོས་སྒྲིག་བྱས་པ་ལྟ་བུའི་སྣང་ཚུལ་ཞིག་འདུག་པ་དེ་གསལ་འདོན་བྱས་ཡོད།\nདེས་ན་རྩོམ་ཡིག་འདི་ནི་དོན་དངོས་སུ་བསྟན་བཅོས་དེ་གཉིས་ཀྱིས་ལོ་ཚིགས་སམ་ལོ་རེའི་དོན་ཆེན་རེའུ་མིག་རྣམས་བཀྲལ་སྐབས། ཕན་ཚུན་འདྲ་བ་ཅི་ཡོད་པ་དང་མི་འདྲ་བ་ཅི་ཡོད་པ་དེ་དག་ལ་དབྱེ་ཞིབ་ཕྲན་བུ་བྱས་ཏེ་གསལ་བཤད་བྱེད་པའི་འབད་བརྩོན་ཞིག་ཡིན། འདིར་གསལ་པོར་བཤད་རྒྱུ་ཞིག་ལ་རྩོམ་ཡིག་འདིས་མཁས་པའི་བཟང་ངན་རྩོད་ཀྱི་མེད་ལ། མཁས་པ་གང་ཞིག་བདེན་མིན་གྱི་དབྱེ་ཞིབ་ཀྱང་བྱེད་ཀྱི་མེད། དེར་བརྟེན་གུས་པས་རྩོམ་འདི་ལ་བརྟེན་ནས་དུང་དཀར་བློ་བཟང་འཕྲིན་ལས་ཚང་གི་མཁྱེན་པ་ལ་དྭོགས་འདྲི་བྱེད་ཀྱིན་མེད་ལ། ཁོང་གིས་ “བསྟན་རྩིས་ཀུན་ལས་བཏུས་པ་”ལ་མ་བརྟེན་པར་“ལོ་ཚིགས་དྭངས་ཤེལ་མེ་ལོང་”ཞེས་པ་འདི་རྩོམ་ཐུབ་པའི་ནུས་པ་དེ་ཡང་ངོས་འཛིན་ཞུ་རྒྱུ་མ་ཟད་དེ་ལ་གུས་ཞབས་ཀྱང་ཞུ་བཞིན་ཡོད།\nཡང་དུང་དཀར་བློ་བཟང་འཕྲིན་ལས་མཆོག་(1927-1997)གིས་གསུང་གང་ཞིག་ཏུ་ “བསྟན་རྩིས་ཀུན་ལས་བཏུས་པ་”ནི་ “ལོ་ཚིགས་དྭངས་ཤེལ་མེ་ལོང་”གི་མ་ཡིག་གམ་དཔྱད་གཞིའི་ཡིག་ཆ་ཡིན་པ་དང་། དེ་ལ་བརྟེན་ནས་“ལོ་ཚིགས་དྭངས་ཤེལ་མེ་ལོང་”དུའང་ལུང་འདྲེན་པ་དང་། རྩོད་པ་སློང་བའམ་རྩོད་པ་སྤོང་བ། དགག་བཞག་བྱེད་པ་སོགས་མཛད་ཡོད་ཅེས་གསུངས་ཡོད་ཚེ་ཕྲན་གྱི་རྩོམ་ཐུང་འདིའི་རིན་ཐང་ཇེ་ཆུང་ལ་འགྲོ་བ་སྨྲོས་མེད་ཡིན།\nད་དུང་ཕྲན་ལ་དུང་དཀར་ཚིག་མཛོད་ཆེན་མོ་དེ་ཉིད་དང་། ལ་རྩེའི་གསར་འཕྲིན་དུ་འཁོད་པའི་དུང་དཀར་རིན་པོ་ཆེའི་རྣམ་ཐར་ལྟ་བུ་རེ་ཟུང་མ་གཏོགས་དཔྱད་གཞིའི་ཡིག་ཆ་མ་ཐོབ་སྟབས། གཤམ་དུ་འབྱུང་བའི་རྩོད་པ་འདི་དག་ནི་དུང་དཀར་རིན་པོ་ཆེ་ཉིད་ལ་ཐུག་ཡོད་ཅེས་ནམ་ཡང་ཞུ་མི་སྤོབས།\nདེ་ནས་དུང་དཀར་ཚིག་མཛོད་ཆེན་མོ་པར་སྐྲུན་བྱེད་པོ་དག་དང་། དེའི་རྩོམ་སྒྲིག་ལྷན་ཚོགས། ཚིག་མཛོད་རྩོམ་སྒྲིག་ལས་རོགས་བཅས་ཀྱིས་གཤམ་དུ་བྲིས་པའི་གསལ་བཤད་འདི་དག་ལ་སླར་ཡང་དགོངས་བཞེས་ཤིག་གནང་རྒྱུ་ནི་གལ་ཆེའོ་ཞེས་ཀྱང་དྲན་ནོ།།\nདུང་དཀར་ཚིག་མཛོད་ཆེན་མོ་པར་སྐྲུན་གྲུབ་རྗེས། དེར་ཞུ་སྒྲིག་གི་སྐབས་སུ་འཐུས་ཤོར་ཕྱིན་པའི་གླེང་སློང་བྱུང་བ་ཡང་ཐོས་ཤིང་། དེ་བཞིན་ལྕང་སྐྱ་རོལ་པའི་རྡོ་རྗེའི་རྣམ་ཐར་གྱི་སྐབས་སུ་ཁོང་ངོས་འཛིན་མཛད་མཁན་གྱི་བླ་མ་ནི་འཇམ་དབྱངས་བཞད་པ་སྐུ་ཕྲེང་གཉིས་པ་ཀུན་མཁྱེན་འཇིགས་མེད་དབང་པོ་ཡིན་པར་གསུངས་པ་ལྟ་བུའི་ནོར་འཁྲུལ་ཡོད་པའང་འདིར་མཁྱེན་རྟོགས་གནང་རོགས་ཞེས་ཞུ་འདོད་བྱུང་།\nདེ་ནས་ཚེ་ཏན་ཞབས་དྲུང་ཚང་གིས་ “ཚེགས་ལ་མ་བལྟོས་སྟོང་ཕྲག་གསུམ་གྱི་ལོའི།། རེའུ་མིག་བཀོད་ལ་དགེ་མཚན་འབུམ་གྱིས་ཕྱུག།” ཅེས་དང་། “ནམ་ཞིག་གྲུབ་ཚར་བ་ན་གངས་ཅན་བྷོ་ཊའི་ལོ་རྒྱུས་དང་རིག་གནས་ཀྱི་བང་མཛོད་དུ་སྔ་ན་མེད་པའི་གཅེས་པའི་ནོར་གྱི་ཕུང་པོ་ཞིག་བསྐྲུན་པའི་རློམ་སེམས་གདའོ།།”ཞེས་སྤོབས་པ་མཛད་པའི་བསྟན་བཅོས་འདི་ཉིད་ལ་དེ་ལ་འོས་ཤིང་འཚམས་པའི་ངོས་འཛིན་ཞིག་གནང་རྒྱུ་ནི་རིག་པ་སྨྲ་བར་ཁས་འཆེ་བ་རྣམས་ཀྱིས་བྱེད་འོས་པ་ཞིག་རེད་ཅེས་ཀྱང་ཞུའོ།།\nཚེ་ཏན་ཞབས་དྲུང་འཇིགས་མེད་རིགས་པའི་བློ་གྲོས་ཀྱིས་ ༡༩༧༨ ལོར་བརྩམས་པའི“བསྟན་རྩིས་ཀུན་ལས་བཏུས་པ་”ཞེས་དབུ་བྱང་དུ་འཁོད་པ་དེར་ཕྱི་ལོ་སྔོན་གྱི་ལོ་ ༡༠༡༤ ནས་མགོ་ཚུགས་ཏེ་ཕྱི་ལོ་ ༡༩༩༦ བར་གྱི་ལོ་རེའི་རེའུ་མིག་བཀོད་ཡོད་ཅིང་། དེ་ལ་ལོ་ ༣༠༠༠ གི་ལོ་ཚིགས་རེའུ་མིག་བཀོད་ཡོད། འོན་ཀྱང་ལོ་རེའི་གནས་ཚུལ་འགོད་པ་མཐའ་མ་དེ་ནི་ཕྱི་ལོ་ ༡༩༨༢ ཆུ་ཁྱི་ལོ་ནས་མཇུག་བསྒྲིལ་ཡོད། དེབ་འདི་ ༡༩༨༢ ལོར་མཚོ་སྔོན་མི་རིགས་དཔེ་སྐྲུན་ཁང་གིས་པར་སྐྲུན་བྱས་ཤིང་། དེར་ཤོག་ངོས་ ༣༣༢ ཡོད། པར་སྐྲུན་གྱི་ལོ་འདི་ནི་ རྩོམ་པ་པོ་དགོངས་པ་མ་རྫོགས་པའི་ལོ་གསུམ་གྱི་སྔོན་ལ་ཡིན།\nཚེ་ཏན་ཞབས་དྲུང་ཚང་གིས་འདིའི་མཇུག་རྩོམ་དུ། “རང་ལོ་ལྔ་བཅུ་རྩ་འགའ་ནས་མགོ་བརྩམས་ཏེ་ཐོར་བཀོད་པ་ཕྱིས་སུ་་་་་་ཡི་གེ་བ་་་་དགེ་བསྙེན་རིག་འཛིན་ཚེ་རིང་དཔལ་ལྡན་རྡོ་རྗེ་(ཡིས་)་་་་རབ་བྱུང་བཅུ་དྲུག་པའི་བགྲང་བྱ་ང་གཉིས་པ་ས་ཕོ་རྟ་ཡི་ལོར་་་་་བྲིས་”ཞེས་འབྱུང་། དེ་ལྟར་ན་རྩོམ་པ་པོ་དགུང་ལོ་ ༥༠ ཕེབས་པ་ ༡༩༦༠ རེ་གྲངས་ནས་བསྟན་བཅོས་འདི་རྩོམ་པའི་ལོ་སྟེ་ ༡༩༧༨ བར་གྱི་མི་ལོ་སུམ་ཅུ་ཙམ་མ་ཟིན་ཙམ་ལ་འབད་པ་བྱས་པའི་འབྲས་བུ་ཡིན། རྩོམ་འདིའི་མཇུག་བྱང་དུ་ཡང་བསྟན་བཅོས་འདིར་ཅི་ཞིག་ཚུལ་ཇི་ལྟར་བཀོད་པའི་ཚུལ་སྟོན་པ་ཁ་ཚང་བར་འདིར་དྲངས་ན།\n“ཚུལ་འདི་སྨྲ་ལ་ལྟ་དང་མཐོང་བའི་མིག། རྡོག་ལམ་གསལ་བ་ཙམ་གྱིས་ནུས་རེ་སྐན།། དཀར་ནག་རྒྱ་དང་བྷོ་ཊའི་ཡི་གེའི་ཚོགས།། གླང་བོས་ཁུར་བཟོད་གླེགས་བམ་ངོས་ལས་བཤུས། མཁས་པའི་དབང་པོ་ཧ་ས་བཛྲ་ཡི།། བསྟན་རྩིས་རེའུ་མིག་རྒྱས་པར་གྲགས་པ་སོགས།། བོད་གཞུང་ལག་ཏུ་ཆུད་ཚད་བསྟན་རྩིས་ལས།། ཕལ་ཆེར་གཅིག་ཀྱང་ལུས་པ་མེད་པར་བཀོད།། མ་དག་འཁྲུལ་དང་ཡིད་གཉིས་ཟ་བའི་རིགས།། ཀུ་ཤའི་རྩེ་ལྟར་མ་འདྲེས་རྣམ་དཔྱོད་ཀྱིས།། རིང་དུ་བརྟགས་པའི་མཐའ་རུ་བཀོད་པ་ལས།། གང་མཐོང་ལག་ཏུ་ཧབ་ཐོབ་བྱས་པ་མིན།། ཚད་མར་གྱུར་པའི་ཁུངས་དང་མི་ལྡན་ཞིང་།། ཡང་དག་སྒྲུབ་བྱེད་འགོད་པའི་མཐུ་མེད་པར།། ལོ་ཟླ་ཞག་དུས་མ་ནོར་སྟོན་པ་དེ།། བདག་ལྟ་སོ་སོའི་སྐྱེ་བོའི་སྤྱོད་ཡུལ་མིན།། ཚེགས་ལ་མ་བལྟོས་སྟོང་ཕྲག་གསུམ་གྱི་ལོའི།། རེའུ་མིག་བཀོད་ལ་དགེ་མཚན་འབུམ་གྱིས་ཕྱུག། ཕྲེང་བ་དང་ནི་སོར་མོ་བགྲངས་པ་ལས།། དྲུག་ཅུའི་ལོ་ཚོགས་ནོར་དང་འདི་མི་འདྲ།། འོན་ཀྱང་རེའུ་མིག་སྟོང་བ་མང་མཆིས་པར།། མཁས་རྣམས་མ་བརྟགས་ཁྲེལ་དགོད་མཛད་མི་འོས།། མཐར་ཆགས་བཀོད་པས་ནོར་བའི་སྐྱོན་བྲལ་ཞིང་།། ཕྱིས་ནས་རྙེད་པ་ཡང་ཡང་སྣོན་པར་འོས།། རྒྱ་གར་ནེ་པ་ལ་དང་སིང་ག་ལའི།། དེང་དུས་མཁས་པས་བརྩམས་པའི་ལོ་རྒྱུས་ཚོགས།། ཙི་ནའི་ཡི་གེར་བསྒྱུར་པའི་གཞུང་ལས་ཀྱང་།། ཉེ་བར་མཁོ་བ་མཐའ་དག་བཅུད་དུ་བསྡུས།། གཙོ་བོ་སྟོན་པའི་བྱོན་ལོ་ལས་དྲངས་ཏེ།། བསྟན་འཛིན་སྐྱེས་བུའི་འདས་འཁྲུངས་ལོ་ཚིགས་དང་།། ཆོས་རྒྱལ་མེས་དབོན་རིམ་བྱོན་མཛད་པའི་གཙོ།། ཤེས་ཚད་རེའུ་མིག་དྲ་བར་བཀོད་པ་སྟེ།། ཞར་ལ་འཇིག་རྟེན་ཁམས་སུ་རབ་གྲགས་ཤིང་།། མཁས་པའི་ཡན་ལག་མེད་དུ་མི་རུང་བའི།། ཡ་མཚན་གཏམ་དང་གྲགས་ཆེན་འགའ་ཞིག་གི། ལོ་ཚིགས་བཀོད་པ་དག་ཀྱང་འགལ་ཅི་ཡོད།། ཇི་སྲིད་འཚོ་བའི་འདུ་བྱེད་གནས་བར་དུ།། ད་དུང་འགོད་འོས་རིག་མཐོང་ཅི་མཆིས་པ།། འགོད་པའི་དམ་བཅའ་གཞར་ཡང་མི་འདོར་བས།། གང་བསམས་ཡིད་བཞིན་འགྲུབ་པར་སྙིང་ནས་སྨོན།། འདིར་འབད་དགེ་བས་ཚུར་མཐོང་སྣང་བའི་ངོར།། ལྔ་སྟོང་བར་དུ་བསྟན་པ་དར་བ་དང་།། རིས་མེད་སྐྱེ་དགུ་ཕན་བདེའི་དགའ་སྟོན་ལ།། ཚིམ་པ་མེད་པར་རོལ་པའི་བཀྲ་ཤིས་ཤོག།” ཅེས་འབྱུང་།\nདེ་ནི་ཁུངས་གང་ཞིག་ནས་བླངས་པ་དང་། དཔྱད་ཞིབ་ཇི་ལྟར་མཛད་པ། ཁོང་གི་དཀའ་ཚེགས། ད་དུང་མ་འོངས་པར་ཁ་སྣོན་བྱེད་ཕྱོགས་བཅས་སྟོན་པ་ཞིག་རེད། ཡང་ཇི་ལྟར་བརྩམས་ཚུལ་སྐོར་རང་རྣམ་ལས།\n“ལོ་མང་རབས་ཤིག་གི་སྔོན་ནས་བསྟན་རྩིས་རེའུ་མིག་རྒྱས་པ་ཞིག་འབྲི་རྩིས་ཀྱིས་དེབ་ཐོག་ཏུ་ཐོ་འགོད་བྱས་པ་ལོ་སྔ་ཕྱི་འདིར་བསྟན་བཅོས་ལུགས་སུ་བྲིས་ཏེ་མགོར་གླེང་གཞི་དང་མཇུག་ཏུ་སྦྱར་བྱང་། རྒྱབ་ཡིག་ཏུ། མཉམ་མེད་ཤཱཀྱའི་དབང་བོ་འདས་འཁྲུངས་ཀྱི་ལོ་ཚིགས་གཙོར་གྱུར་བའི་བསྟན་རྩིས་ལོ་སུམ་སྟོང་ཙམ་གྱི་རེའུ་མིག་གི་རྣམ་གཞག་མཐོང་ཚད་ཀུན་ལས་བཏུས་པ་ཞེས་བྱ་སྟེ། ལོ་སྟོང་ཕྲག་གསུམ་གྱི་རེའུ་མིག་ཅན་རྒྱ་དཀར་ནག་སིངྒ་ལ་འབར་མ་བལ་པོ་རྣམས་ཀྱི་ལོ་རྒྱུས་ཀྱི་ཡི་གེ་ལས་ཉེར་མཁོ་རྣམས་དང་། རང་རེ་བོད་ཀྱི་བསྟན་རྩིས་སྐོར་དང་རྣམ་ཐར་ལོ་རྒྱུས་མཐོང་ཚད་ལས་བཏུས་ཏེ་རེའུ་མིག་གཞི་ཆེ་བ་རྣམས་ལོ་འདིར་བྲིས་ཚར་བའི་ཁུལ་དང་། ད་དུང་གང་མཐོང་ཇི་སྲིད་འཚོ་ཡི་བར་བྲིས་ནས་སྣོན་པའི་རླབས་ཆེ་བའི་བསམ་པ་ནི་དབྱར་མཚོའི་དཔལ་ལ་འགྲན་པ་བཞིན་དུ་མཆིས་ཏེ། ནམ་ཞིག་གྲུབ་ཚར་བ་ན་གངས་ཅན་བྷོ་ཊའི་ལོ་རྒྱུས་དང་རིག་གནས་ཀྱི་བང་མཛོད་དུ་སྔ་ན་མེད་པའི་གཅེས་པའི་ནོར་གྱི་ཕུང་པོ་ཞིག་བསྐྲུན་པའི་རློམ་སེམས་གདའོ།།”\nཞེས་གསུངས་ཏེ་བསྟན་རྩིས་འདི་ནི་ཁོང་གིས་གངས་ཅན་བོད་ལ་ཕུལ་བའི་གཅེས་ནོར་ཞིག་ཡིན་པའི་སྤོབས་པ་མཛད་ཡོད། དེ་ལྟར་ན་བསྟན་རྩིས་ཀུན་བཏུས་འདི་ནི་ཚེ་ཏན་ཞབས་དྲུང་ཚང་གིས་སྐུ་ངལ་འཛེམས་མེད་ཀྱིས་ཡུན་རིང་པོར་གསོག་སྒྲུབ་མཛད་པའི་ལོ་རྒྱུས་ཀྱི་རེའུ་མིག་ཅིག་ཡིན་ལ། ཁོང་གིས་གསུངས་པ་ལྟར། དཀའ་ངལ་ཆེན་པོས་ “གངས་ཅན་བྷོ་ཊའི་ལོ་རྒྱུས་དང་རིག་གནས་ཀྱི་བང་མཛོད་དུ་སྔ་ན་མེད་པའི་གཅེས་པའི་ནོར་གྱི་ཕུང་པོ་ཞིག་བསྐྲུན་”པ་རེད།\nབཞི་པ། “ལོ་ཚིགས་དྭངས་ཤེལ་མེ་ལོང་”དང་། དེ་ལས་འཕྲོས་ཏེ་བསྟན་རྩིས་ཀུན་བཏུས་གླེང་བ།\nདུང་དཀར་བློ་བཟང་འཕྲིན་ལས་མཆོག་གིས་མཛད་པའི་་དུང་དཀར་ཚིག་མཛོད་ཆེན་མོར་འཁོད་པའི་ལོ་ཚིགས་རེའུ་མིག་གི་མཚན་བྱང་ལ་ “ལོ་ཚིགས་དྭངས་ཤེལ་མེ་ལོང་བཞུགས་སོ་”ཞེས་འཁོད་ལ། དེ་ནི་ཕྱི་ལོའི་གོང་ ༣༠༨༥ ནས་མགོ་བཙུགས་འདུག འོན་ཀྱང་ལོ་ཚིགས་རྣམས་བར་མ་ཆད་པར་བསྟུད་མར་འགོད་པ་དེ་ཕྱི་ལོ་ ༡ ལོ་སྟེ་ལྕགས་བྱ་ནས་མགོ་བཙུགས་འདུག་ལ། དེ་ནས་ ༡༩༩༧ ལོར་རྩོམ་པ་པོ་དགོངས་པ་རྫོགས་པའི་བར་དུ་འཁོད་འདུག དེ་ལ་ཕྱི་ལོའི་སྔོན་གྱི་ལོ་ ༢༡༢ བསྣན་ན་ཁྱོན་བསྡོམས་ལོ་ ༢༢༠༩ ཙམ་གྱི་རེའུ་མིག་འཁོད་ཡོད། དུང་དཀར་ཚིག་མཛོད་ཆེན་མོའི་ཤོག་ངོས་ ༢༢༠༦ ནས་༢༣༨༥ བར་ཏེ་ཁྱོན་བསྡོམས་དེབ་དེའི་ཤོག་ངོས་༡༧༩ ཡོད།\nདུང་དཀར་རིན་པོ་ཆེ་ནི་ཚེ་ཏན་ཞབས་དྲུང་ཚང་ལས་དགུང་ལོ་ ༡༧ ཙམ་གྱིས་གཞོན་ཞིང་། རིག་གནས་གསར་བརྗེའི་མཇུག་ཏུ་མཁས་པའི་སྙན་པ་དང་འཕྲིན་ལས་ཧ་ཅང་རྒྱས་ཏེ། “བོད་ཀྱི་མཁས་པ་མི་གསུམ་”ཞེས་པའི་གྲས་ལའང་བརྩི་བཞིན་འདུག ད་དུང་རྩོམ་པ་པོ་འདི་གཉིས་ཀྱིས་རིག་གནས་བརྗེ་སོགས་ཀྱི་ལས་འགུལ་བརྒྱུད་མྱོང་བའང་གཅིག་མཚུངས་ཡིན། ཁོང་གིས་ཀྱང་བསྟན་རྩིས་རེའུ་མིག་དེ་རྩོམ་རྒྱུར་ཡུན་རིང་འགོར་ཡོད་པར་བཤད་ཅིང་། དེ་ཡང་ཕལ་ཆེར་ལས་གཞི་མགོ་འཛུགས་རྒྱུ་ནི་ཚེ་ཏན་ཞབས་དྲུང་ཚང་གིས་མགོ་བརྩམས་པའི་དུས་ཚོད་དང་འདྲ།\nདུང་དཀར་ཚིག་མཛོད་ཆེན་མོར་འཁོད་པའི་ “གླེང་གཞི་”ཞེས་པའི་སྦྱར་བྱང་དུ་ “བོད་ལྗོངས་སློབ་གྲྭ་ཆེན་མོའི་དགེ་རྒན་མིང་འཛིན་དུང་དཀར་བློ་བཟང་འཕྲིན་ལས་ཀྱིས། ༡༩༩༥ ལོའི་ཟླ་ ༤ ཚེས་ ༡༩ ལ་”ཞེས་དུས་ཚོད་བཀོད་ཡོད་ཅིང་། ལོ་འདི་ནི་ “བསྟན་རྩིས་ཀུན་བཏུས་” པར་བཏབ་རྗེས་ཀྱི་ལོ་བཅུ་གསུམ་པ་ཙམ་ཡིན། འདིར་ཚིག་མཛོད་རྩོམ་པའི་མགོ་ཚུགས་པའི་དུས་ཚོད་ཐད་ལ་\n“རྩོམ་སྒྲིག་བྱེད་འགོ་ཚུགས་པའི་དུས་ནི་དེ་སྔོན་ ༡༩༦༠ ལོར་ཀྲུང་གུང་བོད་ལས་དོན་ཨུ་ཡོན་ལྷན་ཁང་གིས་བཀོད་སྒྲིག་གནང་དོན་ལྟར་ཕྲན་རང་པེ་ཅིན་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་ཀྱི་སྐད་ཡིག་སློབ་དཔྱོད་ཁང་དུ་གནའ་རབས་བོད་ཡིག་ཞིབ་འཇུག་འཛིན་གྲྭ་སྔ་རྗེས་གཉིས་ཙམ་བཙུགས་པ་ནས་བོད་ཡིག་སློབ་ཁྲིད་དགེ་རྒན་གྱི་ལས་འགན་ཁུར་ཏེ་ལོ་དྲུག་རིང་ <<བོད་ཀྱི་རྒྱལ་རབས་དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས་>>དང་<<མི་དབང་རྟོགས་བརྗོད་>>ཀྱི་སློབ་ཁྲིད་བྱས་པ་དང་། དེ་རྗེས་རིག་གནས་གསར་བརྗེ་མཇུག་སྒྲིལ་མཚམས་སླར་ཡང་ཀྲུང་དབྱང་མི་རིགས་སློབ་གྲྭ་ཆེན་མོར་<<ཆོས་འབྱུང་མཁས་པའི་དགའ་སྟོན་>>དང་། <<ཐུའུ་བཀྭན་གྲུབ་མཐའ་>>གཉིས་སློབ་ཁྲིད་བྱས་པ་བཅས་ཀྱི་སྐབས་དཔྱད་གཞིའི་ཡིག་ཆ་འཚོལ་བསྡུ་དང་། གལ་ཆེའི་མིང་ཚིག་ཕྱོགས་བསྒྲིགས་ཀྱི་བརྗེད་ཐོ་བཀོད་པ་བཅས་སློབ་ཁྲིད་གྲ་སྒྲིག་གི་དུས་ཚོད་དེས་སློབ་ཁྲིད་ལས་ཀ་ཡོངས་ཀྱི་སུམ་ཆ་གཉིས་ཙམ་ཟིན་གྱི་ཡོད་པ་མ་ཟད། སྐབས་དེར་དཔྱད་གཞིའི་ཡིག་ཆ་ལྟ་ཀློག་བྱེད་རྒྱུའི་ཆ་རྐྱེན་ཕུན་སུམ་ཚོགས་པོ་ཡོད་ཀྱང་། ལྟ་ཀློག་གི་དུས་ཚོད་ནི་གཟའ་འཁོར་རེར་ཉིན་ཕྱེད་གཉིས་ལས་མེད་སྟབས་འགོ་མཇུག་ཚང་བར་ཞིབ་ལྟ་བྱེད་རྒྱུའི་གོ་སྐབས་ཧ་ཅང་དཀོན་པའི་ཐོག དཔྱད་གཞི་བཤུ་འབྲི་དང་རྩོམ་སྒྲིག་གི་ལས་གཞིའི་ཐད་རང་ཉིད་ཀྱི་ལག་བྲིས་ཁོ་ནར་བརྟེན་རྒྱུ་མ་གཏོགས་དེང་སྐབས་གསར་ཐོན་གྱི་ཡིག་དཔར་འཕྲུལ་འཁོར་དེ་གྲས་མེད་པར་བརྟེན་ལས་ཆོད་ཆུང་བ་བཅས་ཀྱི་གནས་ཚུལ་འོག་ ༡༩༨༨ ལོ་བར་ལོ་ཉི་ཤུ་རྩ་བརྒྱད་རིང་ཐིགས་པ་བསགས་པའི་རྒྱ་མཚོའི་དཔེ་བཞིན་རང་ཉིད་མི་གཅིག་གིས་མིང་ཚིག་་ཕྱོགས་བསྡུས་དང་དཔྱད་གཞི་འཚོལ་བསྡུ་བཅས་ཀྱི་ལས་དོན་བྱས་་་་་”\nཞེས་ཚིག་མཛོད་རྩོམ་པའི་བརྒྱུད་རིམ་དེ་མི་ལོ་ ༢༨ རིང་ཡིན་པར་བཤད་པ་དང་། ཡང་དུང་དཀར་ཚིག་མཛོད་ཆེན་མོའི་སྔོན་གླེང་དུ་ “རྩོམ་པ་པོའི་ངོ་སྤྲོད་མདོར་བསྡུས་”ཞེས་པའི་ནང་དུ།\n“ལྕགས་བྱི་(༡༩༦༠)ལོར་པེ་ཅིན་དུ་ཐོག་མ་ཕེབས་འབྱོར་ཐོག་ཀྲུང་དབྱང་མི་རིགས་སློབ་གྲྭ་ཆེན་མོའི་མི་རིགས་སྐད་ཡིག་ཚན་ཁག་ནང་ལོ་དྲུག་རིང་སྔ་ཕྱིར་བོད་ཡིག་ཞིབ་འཇུག་འཛིན་གྲྭ་ཁག་གཉིས་ལ་སུམ་རྟགས་དང་། སྙན་ངག ལོ་རྒྱུས། སངས་རྒྱས་ཆོས་ལུགས་སྐོར་བཅས་སློབ་ཁྲིད་གནང་བ་མ་ཟད། དེའི་རིང་སྙན་ངག་སློབ་དེབ་<<སྙན་ངག་ལ་འཇུག་ཚུལ་ཚིག་རྒྱན་རིག་པའི་སྒོ་འབྱེད་>>རྩོམ་སྒྲིག་དང་། ཚིག་མཛོད་འདིའི་མིང་ཚིག་འཚོལ་བསྡུ་དང་གསོག་འཇོག་མཛད་འགོ་ཐོག་མར་བརྩམས།” \nཞེས་འབྱུང་བ་ལ་གཞིགས་ན་ཁོང་གིས་ལོ་ཚིགས་འདིའི་རྒྱུ་ཆ་གསོག་རྒྱུ་དེ་ནི་ ༡༩༦༠ ལོར་མགོ་བཙུགས་ཡོད་པ་ནི་བསྙོན་དུ་མེད། ད་དུང་འདི་ལས་ཀྱང་ཁ་གསལ་བ་ཞིག་ནི། “ལོ་ཚིགས་དྭངས་ཤེལ་མེ་ལོང་”གི་ ཕྱི་ལོ་ ༡༩༦༣ ཆུ་ཡོས་ལོའི་གནས་ཚུལ་བཤད་སྐབས། “ཁོ་བོས་<<ལོ་ཚིགས་དྭངས་ཤེལ་མེ་ལོང་བཞུགས་སོ་>>འདི་ཉིད་རྩོམ་མགོ་ཚུགས།”ཞེས་གསལ་བོར་གསུངས་འདུག\nདུང་དཀར་རིན་པོ་ཆེས་ “དུང་དཀར་ཚིག་མཛོད་ཆེན་མོ་”རྩོམ་རྒྱུར་ཡིག་ཆ་ཁག་བཅུ་གསུམ་དཔྱད་གཞིར་བཟུང་ཞེས་བགྲང་བའི་གྲས་སུ་ “བསྟན་རྩིས་ཀུན་བཏུས་”མེད་ཅིང་། ལོ་ཚིགས་རེའུ་མིག་མའི་སྐོར་ལ་ཁོང་གིས་གླེང་གཞི་དེའི་ནང་གསུངས་དོན། “ཚིག་མཛོད་འདིའི་མཇུག་ཏུ་ལོ་རྒྱུས་རེའུ་མིག་ཞིག་ཡོད་པ་དེ་ནི་ངོས་རང་སློབ་གྲྭའི་དགེ་རྒན་གྱི་མིང་གནས་བཟུང་བ་ནས་ ༡༩༨༩ བར་ལོ་མང་རིང་གསོག་འཇོག་བྱས་པའི་ལོ་རྒྱུས་གནད་བསྡུས་རེའུ་མིག་ཡིན་པས་དེར་གཟིགས་རྒྱུ།” ཞེས་ཁོང་གིས་བསགས་པ་མ་གཏོགས་ཚེ་ཏན་ཞབས་དྲུང་ཚང་གི་ “བསྟན་རྩིས་ཀུན་བཏུས་”དཔྱད་གཞིར་བཟུང་བའི་གསུང་སྒྲོས་ཙམ་ཡང་མི་འདུག དུང་དཀར་ཚིག་མཛོད་ལ་རྒྱབ་སྐྱོར་གནང་མཁན་སྐོར་ཞིག་གསུངས་ཏེ་དེ་དག་ལ་ཐུགས་རྗེ་ཆེ་ཞུས་པའི་གྲས་སུ་དཔེ་མཛོད་ཁང་སོགས་འབྲེལ་ཡོད་འགའ་འདུག་མོད་དེར་ཡང་ཚེ་ཏན་ཞབས་དྲུང་ཚང་དང་བསྟན་རྩིས་ཀུན་བཏུས་ཀྱི་མིང་ཙམ་ཡང་མ་འཁོད།\n“དུང་དཀར་ཚིག་མཛོད་ཆེན་མོ་”འདི་བཞིན་རྩོམ་སྒྲིག་གི་འགན་བཞེས་མཁན་རྣམ་རྒྱལ་ར་འཕྲིན་ལས་རྒྱ་མཚོ་ལགས་ཀྱིས་ཚིག་མཛོད་འདི་རྩོམ་རྒྱུར་མི་ལོ་བཞི་བཅུ་ཙམ་འགོར་ཡོད་པ་བཤད་ཅིང་། ཚིག་མཛོད་ཆེན་མོ་ “སྒྲིག་སྟངས་”ཞེས་པའི་ནང་། “བཅུ་པ། ཚིག་མཛོད་ཀྱི་མཇུག་ཏུ་རྩོམ་པ་པོས་ལོ་རབས་དྲུག་ཅུ་པའི་ལོ་འགོ་ནས་སྐུ་ཚེའི་འཕེན་པ་མ་རྫོགས་པར་[བར་]གསོག་འཇོག་མཛད་པའི་<<ལོ་ཚིགས་དྭངས་ཤེལ་མེ་ལོང་>>ཞེས་པ་བཀོད་ཡོད་པ་དང་། ལོ་ཚིགས་འདི་ཐོག་མ་མེ་སྤྲེལ་ (སྤྱི་ལོའི་སྔོན་གྱི་ ༣༠༨༥) ནས་འགོ་བཙུགས་ཏེ་སྤྱི་ལོ་མ་ཚུགས་བར་དམིགས་བསལ་དོན་ཆེན་ཆེ་རིགས་བྱུང་བའི་ལོ་རྣམས་བཀོད་ཐོག སྤྱི་ལོ་ཚུགས་པ་ནས་རྩོམ་པ་པོ་གཤེགས་པའི་ལོ་སྟེ་རབ་བྱུང་བཅུ་བདུན་པའི་མེ་གླང་(༡༩༩༧)ལོ་བར་མུ་འབྲེལ་གྱིས་ཆ་ཚང་བཀོད་ཡོད།”ཅེས་འབྱུང་བ་མ་གཏོགས་ཚེ་ཏན་ཞབས་དྲུང་ཚང་དང་ཁོང་གི་བསྟན་རྩིས་སྐོར་ཅི་ཡང་མི་གསལ། དེ་ལྟར་ན་ “ལོ་ཚིགས་དྭངས་ཤེལ་མེ་ལོང་”ཞེས་པ་འདི་ནི་དུང་དཀར་རིན་པོ་ཆེས་བརྩམས་པ་ཞིག་ཏུ་བསྒྲུབས་ཡོད།\nདུང་དཀར་ཚིག་མཛོད་ཆེན་མོའི་ལོ་རྒྱུས་ཁྲོད་དུ། “ཚེ་ཏན་ཞབས་དྲུང་།” ཞེས་པའི་མཚན་བྱང་འོག་ཏུ་ ཚེ་ཏན་ཞབས་དྲུང་ཚང་གི་རྣམ་ཐར་ཤོག་ལྡེབ་གཉིས་ལ་ཉེ་བ་ཞིག་ཀྱང་བརྩམས་གནང་འདུག དེར་ཚེ་ཏན་ཞབས་དྲུང་ཚང་ལ་ “གནས་ལྔ་རིག་པའི་པནྜི་ཏ་ཆེན་པོ་ཚེ་ཏན་ཞབས་དྲུང་མཆོག་ནི་”ཞེས་དང་། “སྐུ་ཚེ་གཅིག་རིང་མི་རིགས་ཀྱི་སློབ་གསོའི་བྱ་བཞག་ལ་ཐུགས་ནུས་ཡོད་རྒུ་འདོན་གནང་མཛད་དེ་སློབ་མ་གྲངས་ལས་འདས་པ་གསོ་སྐྱོང་མཛད་” ཅེས་སོགས་ཀྱི་ཆེ་བསྟོད་མཛད་པ་མ་ཟད། དུང་དཀར་ཚང་གིས་ཚེ་ཏན་ཞབས་དྲུང་ཚང་གི་གསུང་འབུམ་ ༡༩༨༧ ལོའི་པར་མ་པོད་ལྔ་ཡི་བདག་ཉིད་ཅན་དེ་གཟིགས་ཡོད་པའང་དེར་གསལ།\nད་དུང་ “ལོ་ཚིགས་དྭངས་ཤེལ་མེ་ལོང་བཞུགས་སོ་”ཞེས་པའི་ཁྲོད་དུའང་ཚེ་ཏན་ཞབས་དྲུང་ཚང་གི་མཚན་ནས་སྨྲོས་ཏེ་ལན་གྲངས་བརྒྱད་འབྱུང་། དེ་དག་ནི།\n1. ཕྱི་ལོ་ ༦༡༧ ལོར་སྲོང་བཙན་འཁྲུངས་ལོ་བཤད་སྐབས་ “ཚེ་ཏན་ཞབས་དྲུང་རིན་པོ་ཆེས་གསུངས།”ཞེས་དང་།\n2. ༡༠༤༧ སྐབས་སུ་ “ཚེ་ཏན་ཞབས་དྲུང་རིན་པོ་ཆེས་ཇོ་བོ་རྗེ་བསམ་ཡས་སུ་ཕེབས་པར་གསུངས།”ཞེས་དང་།\n3. ཕྱི་ལོ་ ༡༣༠༣ ལོའི་སྐབས་སུ་ “མཁས་དབང་ཚེ་ཏན་ཞབས་དྲུང་རིན་པོ་ཆེའི་བསྟན་རྩིས་ལས་གསུངས།”ཞེས་དང་།\n4. ཕྱི་ལོ་༡༤༥༣ ལོའི་སྐབས་སུ་ “<<བསྟན་རྩིས་ཀུན་བཏུས་>>ལས་པཎ་ཆེན་ནགས་ཀྱི་རིན་ཆེན་བོད་དུ་ཐེངས་གཉིས་པ་ཕེབས་པར་བཞེད།”ཅེས་དང་།\n5. ཕྱི་ལོ་ ༡༤༧༣ ལོའི་སྐབས་སུ་ “(ཚེ་ཏན་ཞབས་དྲུང་རིན་པོ་ཆེའི་<<བསྟན་རྩིས་རེའུ་མིག་>>ཏུ་ཁོང་རྣམས་འཁྲུངས་ཞེས་པ་ཡིག་ནོར)”ཞེས་གསལ།\n6. ཕྱི་ལོ་ ༡༩༡༠ ལོར་“ཚེ་ཏན་ཞབས་དྲུང་འཇིགས་མེད་རིགས་པའི་བློ་གྲོས་འཁྲུངས།”ཞེས་དང་།\n7. ཕྱི་ལོ་ ༡༩༧༨ ལོའི་སྐབས་སུ་ “ལོ་འདིར་ཚེ་ཏན་ཞབས་དྲུང་གིས་<<བསྟན་རྩིས་རེའུ་མིག་>>མཛད།”ཅེས་དང་།\n8. མཐར་ཕྱི་ལོ་ ༡༩༨༥ ལོའི་སྐབས་སུ་ “ཟླ་ ༦ ཚེས་ ༣༠ ཉིན་མཁས་དབང་ཚེ་ཏན་ཞབས་དྲུང་བླ་བྲང་བཀྲ་ཤིས་འཁྱིལ་དུ་སྐུ་གཤེགས།”ཅེས་པ་འདི་རེད།\nལྔ་པ། ལོ་ངོ་ ༦༨༠ ཙམ་གྱི་ལོ་རེའི་དོན་ཆེན་རེའུ་མིག་འདྲ་མཚུངས་ཡིན་པ།\nཕྱི་ལོ་ ༣༤༧ མེ་ལུག་ལོ་ནས་བཟུང་སྟེ་ ཕྱི་ལོ་ ༡༠༢༧ མེ་ཡོས་ལོ་སྟེ་རབ་བྱུང་དང་པོ་མགོ་ཚུགས་པའི་ལོའི་བར་གྱི་ལོ་ངོ་ ༦༨༠ ཙམ་དང་ཤོག་ངོས་ ༦༠ ཙམ་གྱི་ལོ་རེའི་དོན་ཆེན་རེའུ་མིག་རྣམས་བསྟན་རྩིས་ཀུན་བཏུས་ལས་ཧ་ལམ་ཇི་མ་ཇི་བཞིན་ཕབ་བཤུ་བྱས་འདུག དེ་ནི་ཧ་ལམ་ཁ་སྒྱུར་ཙམ་ཡང་མ་གནང་བ་ལྟ་བུར་སྣང་། སྐབས་འདིའི་ལོ་གསུམ་ཙམ་གྱི་གནས་ཚུལ་ལ་ཧེ་བག་ཡོད་པ་ནི་ཕྱི་ལོ་ ༧༦༢ ཆུ་སྟག་ལོ་དང་། ཕྱི་ལོ་ ༩༤༧ མེ་ལུག་ལོ་གཉིས་ལ་གནས་ཚུལ་ཁ་སྣོན་ཙམ་དང་། ཕྱི་ལོ་ ༡༠༢༨ ས་འབྲུག་ལོའི་གནས་ཚུལ་ཁ་སྣོན་བྱས་འདུག་པ་དེ་རེད།\nདོན་ཆེན་རེའུ་མིག་རྣམས་ཕབ་བཤུ་ཇི་ལྟར་བྱས་པའི་དཔེ་མཚོན་ནི། ༧༤༢ ཆུ་རྟ་ལོའི་གནས་ཚུལ་བཤད་སྐབས། བསྟན་རྩིས་ཀུན་བཏུས་སུ་“ཏུན་ཧོང་ཡི་གེར་རྣ་བ་ལ་གཟན་པའི་གཏམ་སྣ་ནམ་བཟའ་ལས་ཁྲི་སྲོང་ལྡེ་བཙན་འཁྲུངས་པར་བཤད་”ཅེས་པ་འདིའི་“རྣ་བ་ལ་གཟན་པའི་གཏམ་”ཞེས་པ་བཏོན་ནས་“ཏུན་ཧོང་གཏེར་ཡིག་ཏུ་སྣ་ནམ་བཟའ་ལས་ཁྲི་སྲོང་ལྡེ་བཙན་འཁྲུངས་པར་གསུངས།” ཞེས་བཀོད་འདུག ཡང་། ཕྱི་ལོ་ ༩༠༦ མེ་སྟག་ལོའི་གནས་ཚུལ་བཤད་སྐབས་བསྟན་རྩིས་ཀུན་བཏུས་སུ་“རྒྱལ་བའི་མཛད་རྣམ་”ཞེས་ཁུངས་སུ་དྲངས་པ་དེ་“ཡིག་ཚགས་ཁག་ནང་”ཞེས་བཅོས་འདུག\nཡང་ཚེ་ཏན་ཞབས་དྲུང་ཚང་གིས་ གླང་དར་མ་ལ་ “སྐྱེས་”ཞེས་ཞེ་ས་མིན་པའི་ཚིག་བཀོལ་བ་ལ་ “འཁྲུངས་”ཞེས་ཁ་བསྒྱུར་འདུག་པའང་ཚེ་ཏན་ཞབས་དྲུང་ཚང་གི་ཐུགས་བཞེད་དང་མི་མཐུན། ཡང་“བསྟན་རྩིས་ཀུན་བཏུས་”ཀྱི་ཕྱི་ལོ་ ༨༢༨ ས་སྤྲེལ་ལོའི་སྐབས་འདི་ལྟར་“གུང་ཐང་རིན་པོ་ཆེའི་བདེ་ལམ་ཟིན་བྲིས་གདུང་སེལ་བདུད་རྩིའི་ཐིགས་པ་ལས། སྲོང་བཙན་སྒམ་པོའི་དུས་སུ་སད་མི་མི་བདུན་རབ་ཏུ་བྱུང་བར་མཛད་ཅེས་པ་ནི་ཡིག་ནོར་དུ་སེམས།” ཞེས་བཀོད་པ་“ལོ་ཚིགས་དྭངས་ཤེལ་མེ་ལོང་”དུ། “གུང་ཐང་རིན་པོ་ཆེའི་<<བདེ་ལམ་ཟིན་བྲིས་གདུང་སེལ་བདུད་རྩིའི་ཐིགས་པ་>>ལས། སྲོང་བཙན་སྒམ་པོའི་དུས་སུ་སད་མི་མི་བདུན་རབ་ཏུ་བྱུང་བར་མཛད་ཅེས་པ་ནི་ཡིག་ནོར་དུ་སེམས།” ཞེས་ཇི་བཞིན་དྲངས་ཤིང་། ཡི་གེའི་དག་ཆ་ལ་དག་སེལ་བྱས་པ་ཡང་སོར་འཇོག་བྱས་འདུག་མོད་དེ་ལྟར་བྱས་པས་དག་ཆ་ལ་དག་སེལ་བྱེད་མཁན་དེ་ཚེ་ཏན་ཞབས་དྲུང་ཚང་མིན་པར་དུང་དཀར་ཚང་ཆགས་ཀྱི་ཡོད། ཡང་། ཚེ་ཏན་ཞབས་དྲུང་ཚང་གིས་ ཕྱི་ལོ་ ༨༤༨ ལོའི་སྐབས་སུ་ཁྲི་སྲོང་ལ་མདའ་ཕོག་ནས་བཀྲོངས་པ་ལ་ “དཔྱད་རྒྱུ་མང་”ཞེས་གསུངས་པ་ལྟ་བུ་ཡང་ཁག་ཅིག་སོར་འཇོག་བྱས་འདུག་པ་འདི་གཞིར་བཞག་ན་དཔྱད་རྒྱུ་མང་བའི་དྭོགས་སློང་བྱེད་མཁན་དེ་ཡང་དུང་དཀར་བློ་བཟང་འཕྲིན་ལས་ཉིད་ཆགས་འགྲོ་བ་ལས་འོས་བབ་མེད།\nཡང་། ཚེ་ཏན་ཞབས་དྲུང་ཚང་གི་མཚན་ནས་སྨྲོས་ཏེ་ཞུ་རྒྱུའི་ཚབ་ཏུ། ཁོང་ལ་“མཁས་པ་འགའ་ཞིག་”སོགས་ཀྱི་ཐ་སྙད་སྤྱད་འདུག དེའི་དཔེ་མཚོན་རྣམས་ནི་གཤམ་གསལ་ལྟར་ཡིན། དུང་དཀར་ཚིག་མཛོད་དུ་སྤྱི་ལོའི་གོང་ ༨༤༣ ས་རྟ་ལོའི་སྐབས་སུ་ “མཁས་དབང་འགའ་ཞིག་གིས་ “འཕགས་པ་ཀུན་དགའ་བོ་དགུང་ལོ་བརྒྱད་ཅུ་གྱ་ལྔ་ལ་ཕེབས་པ་སྐུ་གཤེགས་པར་གསུངས།”ཞེས་འབྱུང་། དེ་ནི་བསྟན་རྩིས་ཀུན་བཏུས་ཀྱི་ “ཀུན་དགའ་བོ་དགུང་ལོ་གྱ་ལྔ་ལ་འདས་”ཞེས་གསལ། སྤྱི་ལོའི་གོང་ལོ་ ༣༠༠ ལྕགས་བྱ་ལོའི་སྐབས་དུང་དཀར་ཚིག་མཛོད་དུ་ “མཁས་དབང་འགའ་ཞིག་གིས་ལོ་འདིར་རྒྱ་གར་གྱི་རྒྱལ་པོ་ཟླ་བ་སྦས་པ་འདས་ཞེས་གསུངས་པ་བརྟག་” ཅེས་འབྱུང་། དེ་ལ་བསྟན་རྩིས་ཀུན་བཏུས་སུ་ “རྒྱ་གར་རྒྱལ་བོ་ཟླ་སྲུང་འདས།” ཞེས་འབྱུང་། ཡང་སྤྱི་ལོའོ་གོང་ ༢༤༧ ཤིང་སྟག་གི་སྐབས་དུང་དཀར་ཚིག་མཛོད་དུ་ “མཁས་དབང་འགའ་ཞིག་གིས་ལོ་འདིར་ཆིན་རྒྱལ་ཁབ་ཀྱི་གོང་མ་བཙན་དྲག་ཅན་ཆིན་ཧྲི་ཧོང་གིས་སྲིད་དབང་བཟུང་ཞེས་གསུངས།” ཞེས་པ་ལ་བསྟན་རྩིས་ཀུན་བཏུས་ “རྒྱའི་རྒྱལ་བོ་བཙན་པོ་ཆིན་ཧྲི་ཧང་ཁྲིར་འཁོད་”ཅེས་འབྱུང་། ཡང་། སྤྱི་ལོ་ ༣༩༩ ས་ཕག་ལོའི་སྐབས་སུ་ “མཁས་དབང་འགའ་ཞིག་གིས་ལོ་འདིར་ཧྭ་ཤང་ཧྥ་ཤན་དགུང་ལོ་ ༦༥ སྟེང་རྒྱ་གར་དུ་ཆས་པར་བཞེད་”ཅེས་གསུངས་འདུག དེ་ཡང་བསྟན་རྩིས་ཀུན་བཏུས་སུ་ “ཧྭ་ཤང་ཧྥ་ཤན་དགུང་ལོ་ ༦༥ སྟེང་རྒྱ་གར་དུ་ཆས་”ཞེས་འབྱུང་།\nཡང་། ཚེ་ཏན་ཞབས་དྲུང་ཚང་གིས་ “བླ་ཆེན་དགོངས་པ་རབ་གསལ་གྱི་རྣམ་པར་ཐར་བ་མདོ་ཙམ་བརྗོད་པ་ཐུབ་བསྟན་ཁང་བཟང་མཛེས་པའི་ཏོག་”ཅེས་པ་བརྩམས་ཤིང་། རྣམ་ཐར་དེ་ཁོང་གིས་ད་ཡོད་ཀྱི་ཡིག་ཆ་ཕལ་མོ་ཆེ་ཞིག་ཞིབ་བསྡུར་མཛད་ནས་བརྩམས་པ་ཞིག་ཡིན་པ་མཇུག་བྱང་དུ་བཀོད་ཡོད། དེས་ན་ཁོང་གི་བསྟན་རྩིས་འདིར་ཡང་ཕྱི་ལོ་ ༡༠༣༥ ཤིང་ཕག་ལོའི་སྐབས་སུ། “ཀུན་མཁྱེན་བསྟན་རྩིས་དང་། བྲག་དགོན་ཆོས་འབྱུང་། སུམ་པའི་ཆོས་འབྱུང་རྣམས་ལྟར་ན་བླ་ཆེན་པོ་འདས་ཏེ་རྣམ་དག་གོ།ཞེས་འབྱུང་། དེ་ལ་དུང་དཀར་ཚིག་མཛོད་དུ། “འཇམ་དབྱངས་བཞད་པའི་རྡོ་རྗེ་སོགས་བོད་ཀྱི་མཁས་དབང་འགའ་ཞིག་གིས་ལོ་འདིར་བླ་ཆེན་དགོངས་པ་རབ་གསལ་སྐུ་གཤེགས་པར་གསུངས་པ་ལོ་རྒྱུས་དངོས་དང་བསྡུར་ན་ཧ་ཅང་འཕྱིས་དྲགས་པ་མིན་ནམ་སྙམ།” ཞེས་འབྱུང་བཅས་ཀྱིས་མཚོན་ནོ།།\nཚེ་ཏན་ཞབས་དྲུང་ཚང་གི་མཚན་ནས་མ་སྨྲོས་ཀྱང་ཚིག་ཇི་བཞིན་འཁོད་པ་དཔེར་ན། ཕྱི་ལོ་ ༦༣༦ མེ་སྤྲེལ་ལོའི་རེའུ་མིག་ཏུ་བསྟན་རྩིས་ཀུན་བཏུས་ལས། “ཀོང་ཇོ་བོད་དུ་ཕེབས། (གཙུག་ཕྲེང་།) གཙུག་ཕྲེང་གིས་ཀོང་ཅོས་ཁམས་ནས་རྡོ་སྐུ་ཁྲུ་བརྒྱད་ཅུ་བ་བརྐོས། ཞེས་པ་དེ་ཨ་མདོའི་བྱམས་པ་འབུམ་གླིང་དང་ནོར་བའི་སྐྱོན་ཤོར་ཡོད།”ཅེས་འབྱུང་བ་ལ། དུང་དཀར་ཚིག་མཛོད་དུ། “ཀོང་ཇོ་བོད་དུ་ཕེབས་ཞེས་<<གཙུག་ཕྲེང་>>ནང་གསལ། <<གཙུག་ཕྲེང་>>གིས་ཀོང་ཇོས་ཁམས་ནས་རྡོ་སྐུ་ཁྲུ་བརྒྱད་ཅུ་བ་བརྐོས་ཞེས་པ་དེ་ཨ་མདོའི་བྱམས་པ་འབུམ་གླིང་དང་ནོར་བའི་སྐྱོན་ཤོར་ཡོད།”ཞེས་གསལ། འདིར་སྐྱོན་ཤོར་ཡོད་པའི་སྐྱོན་འདོན་མཛད་མཁན་དེ་ཚེ་ཏན་ཞབས་དྲུང་ཚང་ཡིན།\nཡང་། ཕྱི་ལོ་ ༦༤༧ མེ་ལུག་ལོའི་སྐབས་སུ། བསྟན་རྩིས་ཀུན་བཏུས་སུ། “མང་སྲོང་མང་བཙན་འཁྲུངས། (རྡོ་བྲག) འདི་ལྟར་ན་མང་སྲོང་གི་ཡབ་གུང་སྲོང་ནམ་འཁྲུངས་ཇི་ལྟར་བྱས་ཀྱང་མི་ཤོད་དོ།།” ཞེས་འབྱུང་བ་ལ། དུང་དཀར་ཚིག་མཛོད་ཆེན་མོར་ “མང་སྲོང་མང་བཙན་འཁྲུངས་ཞེས་མཁས་དབང་དགེ་འདུན་ཆོས་འཕེལ་གྱིས་བཞེད། འདི་ལྟར་ན་མང་སྲོང་གི་ཡབ་གུང་སྲོང་ནམ་འཁྲུངས་ཇི་ལྟར་བྱས་ཀྱང་མི་ཤོད་དོ།། ཞེས་འབྱུང་། འདི་ཡང་ཚེ་ཏན་ཞབས་དྲུང་ཚང་གིས་བསྟན་རྩིས་ཀྱི་མཇུག་ཏུ། “དེབ་དཀར་དུ་འགོས་ལོར་སྐྱོན་བསྟན་པ་མི་འཇུག་པའི་དཔྱད་པ་”ཞེས་པའི་རྩོམ་ཡིག་བྲིས་པའི་དོན་འདིར་བཀོད་པ་ཞིག་ཡིན་ཞིང་། ཤོད་མི་ཤོད་ཀྱི་སྐད་ཆ་དེའང་ཚེ་ཏན་ཞབས་དྲུང་གིས་གསུངས་པ་ཞིག་རེད།\nཡང་ ཕྱི་ལོ་ ༦༧༦ མེ་བྱི་ལོའི་སྐབས་ཀྱི་བསྟན་རྩིས་ཀུན་བཏུས་ཀྱི་རེའུ་མིག་ཏུ། “མང་སྲོང་མང་བཙན་འདས་ཤིང་། འདས་སྲོང་མང་རྗེ་འཁྲུངས། (ཏུན་ཧོང་གཏེར་ཡིག) རྒྱའི་ཡི་གེ་ནང་གསེས་ལ་ལོ་གསུམ་གྱིས་ཐོ་མི་ཐུག་གོ།།”ཞེས་འབྱུང་བ་དེ་ལ་དུང་དཀར་ཚིག་མཛོད་དུ། “མང་སྲོང་མང་བཙན་འདས་ཤིང་། འདས་སྲོང་མང་རྗེ་འཁྲུངས་ཞེས་ཏུན་ཧོང་གཏེར་ཡིག་ནང་གསལ། རྒྱའི་ཡི་གེ་ནང་གསེས་ལ་ལོ་གསུམ་གྱིས་ཐོ་མི་ཐུག་གོ།” ཞེས་ཨ་མདོའི་ཁ་སྐད་ཐོ་ཐུག་དང་མི་ཐུག་ཀྱང་ཇི་བཞིན་བཀོད་འདུག་གོ།\nཡང་། ཕྱི་ལོ་ ༧༧༨ ས་རྟ་ལོའི་གནས་ཚུལ་བཤད་སྐབས། “བསྟན་རྩིས་ཀུན་བཏུས” ལས། “ཁྲི་སྲོང་ལྡེ་བཙན་འཁྲུངས། (བུ་སྟོན། པཎ་ཆེན་བསོད་གྲགས། ཀུན་མཁྱེན། དབལ་མང་། གཡའ་སེལ། བྲག་དགོན་ཆོས་འབྱུང་།)” འཁོད་པ་དེ་ནི་དུང་དཀར་ཚིག་མཛོད་ལས། “ཁྲི་སྲོང་ལྡེ་བཙན་འཁྲུངས་ཞེས་བུ་སྟོན་དང་། པཎ་ཆེན་བསོད་གྲགས། ཀུན་མཁྱེན། དབལ་མང་། གཡའ་སེལ། བྲག་དགོན་ཆོས་འབྱུང་བཅས་སུ་གསལ།” ཞེས་ཇི་མ་ཇི་བཞིན་བཀོད་འདུག་གོ །ད་དུང་དཔེ་མཚོན་གྱི་ཆེད་དུ་སྐབས་འདིའི་གནས་ཚུལ་པར་བཏབ་པ་ལ་གཟིགས་ཞིབ་གནང་རོགས།\nཕྱི་ལོ་ ༣༤༧ ནས་ ཕྱི་ལོ་ ༡༠༢༨ བར་ཏེ་རབ་བྱུང་དང་པོ་མགོ་ཚུགས་ལོ་བར་གྱི་ལོ་ངོ་ ༦༨༠ ཙམ་གྱི་སྐབས་འདིར་ཚེ་ཏན་ཞབས་དྲུང་ཚང་གི་མཚན་ལན་གཅིག་སྨྲོས་པ་དེ་ནི་ ཕྱི་ལོ་ ༦༡༧ མེ་གླང་ལོར་སྲོང་བཙན་འཁྲུངས་པར་བཤད་སྐབས་སུ་ “ཚེ་ཏན་ཞབས་དྲུང་རིན་པོ་ཆེས་གསུངས།” ཞེས་འབྱུང་བ་དེ་ཁོ་ནའོ།། སྐབས་འདིར་ཡང་འཁྲུངས་ལོ་འདི་ལྟར་བཞེད་པའི་ཁུངས་དྲངས་པའི་ཁྲོད་ཚེ་ཏན་ཞབས་དྲུང་ཚང་གིས་ “བདག་གི་བླ་མ་རིན་པོ་ཆེ་”ཞེས་འཇིགས་མེད་དམ་ཆོས་རྒྱ་མཚོ་ཁུངས་སུ་དྲངས་པ་དེ་ཡང་བཀོག་འདུག\nདུང་དཀར་ཚིག་མཛོད་ཆེན་མོའི་“ལོ་ཚིགས་དྭངས་ཤེལ་མེ་ལོང་”པར་མའི་ངོས་ཀྱི་དེ་ནི་སྒྲིག་པ་པོས་ནོར་འཛོལ་བྱས་པ་ཞིག་ལས་དུང་དཀར་རིན་པོ་ཆེས་དེ་ལྟར་ཕབ་བཤུ་བྱས་པ་ཨེ་ཡིན་ཞེས་འདྲི་ན། དེ་ནི་རྒྱུ་མཚན་ལྡན་པའི་དྲི་ཚིག་ཅིག་རེད་ལ། དེར་བརྟག་དཔྱད་བྱེད་རྒྱུར་ཕྲན་ལ་ནི་མ་ཡིག་གི་རྒྱུ་ཆ་གང་ཡང་མི་འཛོམས། འོན་ཀྱང་ཚིག་མཛོད་ཆེན་མོའི་ཁ་ཤོག་ནང་མ་ལ་འཁོད་པའི་ “རྩོམ་པ་པོའི་ཕྱག་བྲིས་ཕྱག་བསྟར་མ་”ཞེས་པའི་པར་རིས་དེར་ཕྱི་ལོའི་གོང་གི་ལོ་ ༩༠༠ ལྕགས་བྱ་ལོ་ནས་ཕྱི་ལོའི་གོང་གི་ ༨༧༧ ཤིང་སྤྲེལ་ལོའི་བར་གྱི་ལོ་བཅུ་དགུའི་དོན་ཆེན་རེའུ་མིག་བཀོད་འདུག དེ་དག་ཀྱང་བསྟན་རྩིས་ཀུན་བཏུས་ཀྱི་ཤོག་ངོས་ ༣༢ པར་གསལ་བའི་ལྕགས་བྱ་ནས་མར་དེད་ན་ལོ་རེ་ཟུང་ལ་ཁ་སྣོན་ཟུར་ཙམ་རེ་བྱས་པ་མ་གཏོགས་བསྟན་རྩིས་ཀུན་བཏུས་ན་གང་ཡོད་པ་དེ་ཁ་སྒྱུར་གྱིས་བཀོད་འདུག འོན་ཀྱང་དུང་དཀར་རིན་པོ་ཆེས་ཚེ་ཏན་ཞབས་དྲུང་གི་བསྟན་རྩིས་རྩ་བར་བཟུང་ནས་ལྷན་པ་བཏབ་པ་ཡིན་ཞེས་འབྲི་བཞེད་ཡོད་མོད་དེའི་བར་དུ་སྐུ་ཚེ་མ་ཟིན་པ་རེད་ཅེ་ན། དེ་ནི་བདེན་ངེས་སོ་ཞེས་ཞུ་རྒྱུ་ལས་མ་འདས། འོན་ཀྱང་དུང་དཀར་ཚིག་མཛོད་པར་མའི་ནང་དུ་རྩོམ་པ་པོ་ཚེ་ཏན་ཞབས་དྲུང་ཚང་གི་ཐུགས་བཞེད་དང་ཐུགས་ཚོར་ལའང་རྩིས་མེད་མཛད་པའི་རྣམ་པ་ཞིག་མངོན་འདུག\nདྲུག་པ། ཕྱི་ལོ་ ༡༠༢༧ ལོ་སྟེ་རབ་བྱུང་མགོ་ཚུགས་རྗེས་ཀྱི་རེའུ་མིག\nདུང་དཀར་ཚིག་མཛོད་དུ་གསལ་བའི་“ལོ་ཚིགས་དྭངས་ཤེལ་མེ་ལོང་”རེའུ་མིག་རྣམས་བསྟན་རྩིས་ཀུན་བཏུས་ཀྱི་རེའུ་མིག་དང་བསྡུར་བའི་སྐབས་སུ། རབ་བྱུང་དང་པོ་མགོ་ཚུགས་པའི་རྗེས་ནས་བསྟན་རྩིས་ཀུན་བཏུས་ཀྱི་རེའུ་མིག་ལ་ཁ་གསབ་ཇེ་མང་དུ་སོང་འདུག དེ་ལ་དཔགས་པ་ཡིན་ན། “ལོ་ཚིགས་དྭངས་ཤེལ་མེ་ལོང་”འདི་ནི་རབ་བྱུང་བརྩི་བའི་མགོ་ཚུགས་པ་ནས་བརྩམས་ཏེ་བྲིས་ཡོད་པ་མིན་ནམ་སྙམ་མོད། དེ་ལྟར་ན་བཙན་པོའི་རྒྱལ་རབས་ཡོངས་སུ་ཆད་འགྲོ་བས་རབ་བྱུང་དང་པོ་ནས་མགོ་འཛུགས་འོས་པའི་རྒྱུ་མཚན་མེད་པར་མཐོང་།\nཡང་དུང་དཀར་ཚིག་མཛོད་ཆེན་མོའི་དབུ་བྱང་ནང་མར་འཁོད་པའི་མ་ཡིག་གི་དཔེ་མཚོན་པར་རིས་ཤིག་ཡོད་པ་དེའི་མདུན་གྱི་ཟིན་དེབ་དག་ནི་“ལོ་ཚིགས་དྭངས་ཤེལ་མེ་ལོང་”གི་མ་ཡིག་ཡིན་མིན་ལ་དྭོགས་པ་བྲལ། མདུན་ངོས་ཀྱི་ཟིན་དེབ་དང་པོར་སྣག་ཚ་དམར་པོས་མཆན་བཏབ་པའང་གསལ་པོར་མཐོང་། དེས་ན་འདི་ཡང་སྣག་ཚ་དམར་པོས་མཆན་བཏབ་པ་རྣམས་ནི་དུང་དཀར་རིན་པོ་ཆེས་ “བསྟན་རྩིས་ཀུན་བཏུས་”ཀྱི་མ་ཡིག་ལ་མཆན་བཏབ་པ་ཞིག་ཡིན་ཆེ་ཞེས་ཀྱང་དྭོགས་པ་སྐྱེའོ༎ དེ་ལྟར་ན་བསྟན་རྩིས་ཀུན་བཏུས་ཀྱི་མ་ཡིག་ལས་རབ་བྱུང་དང་པོ་མགོ་བཙུགས་པ་ནས་བརྩིས་ཏེ་དུང་དཀར་རིན་པོ་ཆེས་ཁ་སྣོན་དང་བསྐྱར་བཅོས་སོགས་མཛད་ཅིང་། རིམ་གྱིས་བསྟན་རྩིས་ཀུན་བཏུས་ལས་ཀྱང་མང་བའི་ལོ་རེའི་དོན་ཆེན་རེའུ་མིག་རྣམས་བརྩམས་ཡོད་པའི་རྒྱུ་མཚན་ཇེ་གསལ་དུ་འགྲོ།\nདེའི་དཔེ་མཚོན་འགའ་འདིར་དྲངས་ན། ཕྱི་ལོ་ ༡༡༤༨ ས་འབྲུག་ལོའི་གནས་ཚུལ་སྐབས་འདི་ལྟར།\nའདིར་ཀུན་ལྡན་རས་པ་དང་ཅིས་ཀུང་གཉིས་ཀྱི་འགྲེལ་བཤད་ཇེ་རྒྱས་སུ་བཏང་བ་གཞན་གང་ཡང་མི་འདུག ཡང་ཕྱི་ལོ། ༡༡༤༩ ས་སྦྲུལ་ལོའི་སྐབས་ཀྱི་གནས་ཚུལ་འཆད་སྐབས།\nཅེས་པ་འདི་ལ་མཚོན་ན། དུང་དཀར་རིན་པོ་ཆེས་ཚེ་ཏན་ཞབས་དྲུང་ལ་ “འགའ་ཞིག་”ཅེས་པའི་ཐ་སྙད་སྦྱར་ནས་ཕྱོགས་སྔར་བཟུང་བ་དང་། དེ་བཞིན་ལོ་འདིའི་གནས་ཚུལ་གསར་པའང་ཁ་སྣོན་བྱས་འདུག ཡང་ཕྱི་ལོ། ༡༡༨༧ མེ་ལུག་ལོའི་སྐབས་སུ་འདི་ལྟར།\nཞེས་འབྱུང་། དེ་ལ་དུང་དཀར་རིན་པོ་ཆེས་ “འཁྲུངས་”ཞེས་པ་འདི་ལན་གཉིས་སུ་བྲིས་ཡོད། “འཁྲུངས་”དང་པོ་ནི་བསྟན་རྩིས་ཀུན་བཏུས་ན་གང་ཡོད་པ་དེ་ལ་སྤྱད་ཅིང་། “འཁྲུངས་”གཉིས་པ་ནི་གནས་ཚུལ་གསར་པ་ཞིག་ཁ་སྣོན་དུ་བཏབ་རྗེས་བཀོད་ཡོད།\nཡང་མཁས་དབང་པད་མ་འབུམ་གྱིས་བརྩམས་པའི་ “མཁས་དབང་དུང་བློ་བཟང་འཕྲིན་རིན་པོ་ཆེའི་སྐུ་ཚེ་བསྐྱར་ཞིབ་”ཅེས་པའི་ནང་ “དུང་དཀར་ཚིག་མཛོད་ཆེན་མོ་”ནི་དུང་དཀར་རིན་པོ་ཆེའི་སྐུ་ཚེའི་མཇུག་གི་མཛད་པ་དེ་ཡིན་པར་གསུངས་ནས་ཚིག་མཛོད་ཇི་ལྟར་བརྩམས་པའི་བརྒྱུད་རིམ་ཞིག་བཀོད་འདུག སྟབས་ལེགས་པ་ཞིག་ལ་དེའི་བར་འཇུག་གི་པར་གཅིག་ནི་ “ལོ་ཚིགས་དྭངས་ཤེལ་མེ་ལོང་”གི་མ་ཡིག་ཡིན། མ་ཡིག་དེ་ནི་ས་བྱ་སྟེ་ཕྱི་ལོ་ ༡༧༢༩ ལོ་ནས་ཤིང་སྟག་ཏེ་ཕྱི་ལོ་ ༡༧༣༤ ལོའི་བར་གྱི་ལོ་ངོ་དྲུག་གི་གནས་ཚུལ་འཁོད་ཡོད། མ་ཡིག་འདི་དུང་དཀར་ཚིག་མཛོད་ཆེན་མོའི་ཤོག་ངོས་ ༢༣༤༤ པར་འཁོད་ཅིང་། འདིའི་ཐད་ཀྱི་ལོ་ཚིགས་དེ་ཡང་བསྟན་རྩིས་ཀུན་བཏུས་ཀྱི་ཤོག་ངོས་ ༢༥༩ པར་གསལ། ལོ་དྲུག་པོའི་གནས་ཚུལ་རྣམས་ཕན་ཚུར་བསྡུར་སྐབས་ལོ་རེའི་དོན་ཆེན་འདྲ་མཚུངས་ཡིན་པ་ཧ་ཅང་ཉུང་། དཔེར་ན། ཕྱི་ལོ་ ༡༧༣༡ ལྕགས་ཕག་ལོའི་གནས་ཚུལ་བཤད་སྐབས།\nདེ་ལྟར་ན་དུང་དཀར་ཚིག་མཛོད་ཆེན་མོར་འཁོད་པའི་ལོ་ཚིགས་ཀྱི་རེའུ་མིག་དེ་རབ་བྱུང་དང་པོ་ནས་བསྟན་རྩིས་ཀུན་བཏུས་ལ་ཁ་སྣོན་བྱེད་མགོ་བརྩམས་པ་དང་། དེ་ནས་རིམ་གྱིས་ཁ་སྣོན་བྱེད་པ་དང་བསྐྱར་བཅོས་བྱེད་པ། དེ་བཞིན་གསར་འཇུག་བྱེད་པ་བཅས་ཇེ་མང་ལ་སོང་འདུག འོན་ཀྱང་ “བསྟན་རྩིས་ཀུན་བཏུས་”དང་ཁ་བྲལ་མེད་ལ། རྩོམ་པ་པོ་ཚེ་ཏན་ཞབས་དྲུང་མཆོག་སྐུ་སྒེར་ལ་འབྲེལ་འདྲིས་ཟབ་པའི་དགོན་པ་དང་ས་གནས་ཀྱི་སྐོར་དེ་ཚོ་ཡང་དུང་དཀར་རིན་པོ་ཆེ་ལའང་འབྲེལ་འདྲིས་ཟབ་པ་བྱུང་བ་ལྟ་བུ་ཞིག་ཏུ་གྱུར་འདུག དཔེར་ན་རེབ་གོང་རོང་བོ་དགོན་ཆེན་གྱི་ཤར་སྐལ་ལྡན་རྒྱ་མཚོ་གཙོས་པའི་རེབ་གོང་གི་བླ་མ་དང་དེ་དག་གི་སྐུ་ཕྲེང་རིམ་བྱོན་སྐོར་ལྟ་བུ་ཡིན། དེའི་དཔེ་མཚོན་ལྟ་བུ་ནི། ཕྱི་ལོ་༡༨༨༠ ལོའི་གནས་ཚུལ་འཆད་སྐབས་དུང་དཀར་ཚིག་མཛོད་དུ་ “རོང་པོ་སྐལ་ལྡན་བློ་བཟང་ལུང་རྟོགས་ཆོས་ཀྱི་རྒྱ་མཚོ་འཁྲུངས།”ཞེས་བཀོད་ཡོད། འོན་ཀྱང་འདི་ནི་རོང་པོ་སྐལ་ལྡན་རྒྱ་མཚོའི་སྐུ་ཕྲེང་ཞིག་མིན། བསྟན་རྩིས་ཀུན་བཏུས་སུ་དེ་ལ་ “རོང་བོ་མཁན་ཆེན་བློ་བཟང་ལུང་རྟོགས་ཆོས་ཀྱི་རྒྱ་མཚོ་འཁྲུངས།”ཞེས་བཀོད་ཡོད། དེ་བཞིན་དན་ཏིག་དགོན་གྱི་དཀར་ཆག་བརྩམས་པ་དང་། རེབ་གོང་གིས་སོག་པོ་ཆིང་ཝང་གི་སྡེ་ཐོག་ལ་དམག་བཀྱེས་པ་སོགས་རེབ་གོང་གི་གནས་ཚུལ་འདི་དག་ཚེ་ཏན་ཞབས་དྲུང་ཚང་ལ་རྒྱུས་མངའ་ཆེ་མོད་དེ་ནི་དུང་དཀར་རིན་པོ་ཆེར་རྒྱུས་མངའ་ཆེ་དགོས་པའི་ངེས་པ་གང་ཡང་མེད། འོན་ཀྱང་དེ་དག་ནི་བསྟན་རྩིས་ཀུན་བཏུས་ཀྱི་ཞབས་རྗེས་གསལ་པོ་ཞིག་ལོ་ཚིགས་དྭངས་ཤེལ་མེ་ལོང་དུ་གསལ་ལེར་ཤར་བའི་དཔང་རྟགས་རེད།\nདེ་ལྟར་ན། “བསྟན་རྩིས་ཀུན་བཏུས་”དང་ “ལོ་ཚིགས་དྭངས་ཤེལ་མེ་ལོང་”གཉིས་བསྡུར་སྐབས་ཚེ་ཏན་ཞབས་དྲུང་ཚང་གིས་འབད་པ་ཆེན་པོས་བཏུས་པ་རྣམས་ཕབ་བཤུ་བྱས་ཡོད་མོད་དེ་ལྟར་ཕབ་བཤུ་བྱས་པ་ཡིན་ཞེས་ཁུངས་ལུང་གསལ་པོར་མཛད་མི་འདུག དེ་ལ་ཚེ་ཏན་ཞབས་དྲུང་ཚང་གིས་ཀྱང་བསྟན་བཅོས་སྔ་མ་དག་དང་ལྷག་པར་དུ་ཀུན་མཁྱེན་འཇམ་དབྱངས་བཞད་པའི་བསྟན་རྩིས་ལས་བཏུས་སོ་ཞེ་ན། མི་འདྲ་སྟེ། བསྟན་རྩིས་ཀུན་བཏུས་སུ་དེ་ལྟར་བཏུས་པ་ཡིན་ཞེས་གསལ་པོར་གསུངས་པ་མ་ཟད། སྐབས་དོན་དེ་དང་དེའི་ཁུངས་ཀྱི་ཡིག་ཆའི་མཚན་ཡང་སྐབས་སོ་སོར་གསུངས་ཏེ་དགག་བཞག་མཛད་ཡོད་པས་སོ།། ཡང་རྗེ་ཙོང་ཁ་པའི་འཁྲུངས་འདས་ལོ་ཚིགས་ལྟ་བུ་ནི་སུས་ཀྱང་འགོད་རུང་བའི་དོན་དངོས་ཡིན་སྟབས་ཕབ་བཤུའི་ཐ་སྙད་མི་འཇུག་སྙམ་ན། དེ་ལ་ཡང་རྩོད་པ་ཡོད་པ་མ་ཟད་ཚིག་ཇི་བཞིན་བཤུ་བ་ནི་ནམ་ཡང་ཕབ་བཤུ་ཡིན་སྟབས་ཁུངས་གང་ཡིན་གྱི་གསལ་ཁ་ནི་ངེས་པར་བཏོད་དགོས་པར་འདོད་དོ།།\nའོན་ཀྱང་ལོ་ཚིགས་རེའུ་མིག་འདི་ལྟར་ཕབ་བཤུ་བྱེད་པ་ནི་དུང་དཀར་ཚིག་མཛོད་ཙམ་མ་རེད། གཞན་རྣམས་ཀྱང་དེ་མཚུངས་སོ་ཅེས་འདྲི་ན། དེ་ལ་ནི་རྩོམ་ཡིག་འདིའི་མགོར་དྲངས་པའི་བསྟན་རྩིས་རེའུ་མིག་ཅན་དག་ལས་རབ་བྱུང་དང་པོའི་མེ་ཡོས་ལོ་སྟེ་ཕྱི་ལོ་ ༡༠༢༧ ལོའི་གནས་ཚུལ་རྣམས་འདིར་པར་སྐྲུན་གྱི་ལོའི་གོ་རིམ་བཞིན་བཀོད་པ་ལ་གཟིགས་མཁན་རྣམས་ཀྱིས་དཔྱོད་འཚལ་ཞེས་རྩོམ་ཡིག་འདིའི་མཇུག་བསྡུ་བར་བྱེད་དོ།།\nཤམྦྷ་ལར་རིགས་ལྡན་ཉི་མ་ཁྲིར་ཕེབས། དུས་འཁོར་གྱི་རྒྱུད་འགྲེལ་རྒྱ་གར་དུ་སྤྱན་དྲངས། པོ་ཏོ་བ་འཁྲུངས། ལྷག་མཐོང་གི་བཞི་བརྒྱ་དང་བདུན་པའོ། །ནཱ་རོ་བ་མཁའ་སྤྱོད་དུ་གཤེགས།\nརིགས་ལྡན་བཅུ་གཉིས་པ་ཉི་མ་ཁྲིར་བཞུགས། གྱི་ཇོ་ལོ་ཙཱ་བས་དུས་འཁོར་བོད་ལ་བསྒྱུར། པཎ་ཆེན་ནཱ་རོ་བ་འདས། པོ་ཏོ་བ་འཁྲུངས། (ཀུན་མཁྱེན། སུམ་པ། བྲག་དགོན་རྩིས།) ཞྭ་ལུ་གསེར་ཁང་བཞེངས། (རྒྱལ་དབང་བཅའ་ཡིག)\nདུས་འཁོར་གྱི་རྒྱུད་འགྲེལ་རྒྱ་གར་དུ་སྤྱན་དྲངས། པོ་ཏོ་བ་འཁྲུངས། ན་རོ་པ་གཤེགས། རྒྱ་གར་དུ་རྒྱལ་པོ་བིརྱ་པ་ལ་དང་། ན་ལེན་དྲར་མཁས་པ་སྒོ་གསུམ་གྱི་དུས་སྨད་ཙམ།\nདུས་འཁོར་རྒྱུད་འགྲེལ་རྒྱ་གར་སྐད་ནས་བོད་སྐད་དུ་ཐོག་མར་བསྒྱུར། དགེ་བཤེས་པོ་ཏོ་བ་འཁྲུངས། འགའ་ཞིག་གིས་པཎ་ཆེན་ན་རོ་པ་སྐུ་གཤེགས་པར་གསུངས། རྒྱ་གར་དུ་རྒྱལ་པོ་ནེརྱ་པཱ་ལ་དང་། ན་ལེནྡྲར་མཁས་པ་སྒོ་དྲུག་གི་དུས་སྨད་ཙམ་ཡིན། ལྔ་པ་ཆེན་པོས་བཅའ་ཡིག་ན་ཞ་ལུ་གསེར་ཁང་བཞེངས་པར་གསུངས།\nརིགས་ལྡན་བཅུ་གཉིས་པ་ཉི་མ་ཁྲིར་བཞུགས། གྱི་ཇོ་ལོ་ཙཱ་བས་དུས་འཁོར་བོད་ལ་བསྒྱུར། པཎ་ཆེན་ནཱ་རོ་བ་འདས། པོ་ཏོ་བ་འཁྲུངས་ཞེས། ཀུན་མཁྱེན། སུམ་པ། བྲག་དགོན་རྩིས་བཅས་སུ་འཁོད། ཞྭ་ལུ་གསེར་ཁང་བཞེངས་ཞེས་རྒྱལ་དབང་བཅའ་ཡིག་ཏུ་འཁོད།\nདུས་འཁོར་རྒྱུད་འགྲེལ་རྒྱ་གར་སྐད་ནས་བོད་སྐད་དུ་ཐོག་མར་བསྒྱུར། དགེ་བཤེས་པོ་ཏོ་བ་འཁྲུངས། ནཱ་ལེནྡྲར་མཁས་པ་སྒོ་དྲུག་གི་དུས་སྨད་ཙམ་ཡིན། དེ་བ་རཱ་ཛཱ་གྲོངས།\n༢༠༡༦ ལོའི་ཕྱི་ཟླ་ ༣ ཚེས་ ༢༨ ཉིན་གྲུབ་པོ། དགེའོ༎\n རྩོམ་ཡིག་འདིར་ཕྱི་བཞུགས་མཁྱེན་ཡངས་རྡོ་རྗེ་དབང་ཕྱུག་ལགས་ཀྱིས་ལན་གཉིས་བཀླགས་ཏེ་བསྐྱར་བཅོས་དང་ཞུ་དག་གི་དགོངས་འཆར་གནང་བ་ལ་ཐུགས་རྗེ་ཆེ་ཞུ། དེ་བཞིན་མཁས་དབང་རྒན་པད་མ་འབུམ་ལགས་ཀྱིས་ཀྱང་རྩོམ་ཡིག་འདིའི་སྒྲོམ་གཞི་ལ་འགྱུར་བ་གཏོང་དགོས་པའི་དགོངས་འཆར་སོགས་གནང་བ་ལ་ཐུགས་རྗེ་ཆེ་ཞུ། རྩོམ་ཡིག་འདི་ནི་སྔ་ལོའི་ལོ་སྟོད་དུ་བྲིས་ཤིང་། དེ་ཡང་ཕྲན་གྱི་ཆོས་གྲོགས་དགེ་བཤེས་ལྷ་རམས་པ་རོང་པོ་བློ་བཟང་སྙན་གྲགས་ལགས་ཀྱིས་བཀའ་གནང་པའི་ངོར་འབད་པ་བྱས་པའི་ཁུལ་ལགས། རྩོམ་ཡིག་བྲིས་རྗེས་ཀྱི་ལོ་ཕྱེད་ལྷག་གི་རྗེས་སུ་དྲ་ལམ་དུ་སྤེལ་འདུན་ཞིག་ཤར་བའི་རྐྱེན་བྱས་ཏེ་དགེ་བཤེས་ལགས་ལ་དགོངས་སྐོར་དང་བཅས་འདིར་སྤེལ་བ་ལགས།\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༧༩༨\n ཚེ་ཏན་ཞབས་དྲུང་། བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༢ ཤོག་གྲངས་ ༢༩༤\n ཚེ་ཏན་ཞབས་དྲུང་། བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༢ ཤོག་གྲངས་ ༢༩༣ ནས་ ༢༩༤ བར།\n ཚེ་ཏན་ཞབས་དྲུང་། རང་རྣམ་རྣ་བའི་བདུད་རྩི། ཚེ་ཏན་ཞབས་དྲུང་རྗེ་བཙུན་འཇིགས་མེད་རིགས་པའི་བློ་གྲོས་མཆོག་གི་གསུང་འབུམ། གླེགས་བམ་དང་པོ། མི་རིགས་དཔེ་སྐྲུན་ཁང་། ༢༠༠༧ ཤོག་གྲངས་ ༢༧༥\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༩\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༡༣ ནས་ ༡༤\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༡༨\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༡༧༠༥ ནས་ ༡༧༠༧\n ཚེ་ཏན་ཞབས་དྲུང་། བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༢ ཤོག་གྲངས་ ༩༦ ནས་ ༡༥༤ བར་དང་། དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༢༢༣༤ ནས་ ༢༢༦༧ བར།\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༢༢༡༡\n ཚེ་ཏན་ཞབས་དྲུང་། བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༢ ཤོག་གྲངས་ ༣༦\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༢༢༡༧\n ཚེ་ཏན་ཞབས་དྲུང་། བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༢ ཤོག་གྲངས་ ༦༣\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༢༢༡༨\n ཚེ་ཏན་ཞབས་དྲུང་། བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༢ ཤོག་གྲངས་ ༦༦\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༢༢༣༧\n ཚེ་ཏན་ཞབས་དྲུང་། བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༢ ཤོག་གྲངས་ ༩༨\n ཚེ་ཏན་ཞབས་དྲུང་། བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༢ ཤོག་གྲངས་ ༡༥༦\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༢༢༦༧\n ཚེ་ཏན་ཞབས་དྲུང་། བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༢ ཤོག་གྲངས་ ༡༡༢\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༢༢༤༦\n ཚེ་ཏན་ཞབས་དྲུང་། བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༢ ཤོག་གྲངས་ ༡༡༥\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༢༢༤༧\n ཚེ་ཏན་ཞབས་དྲུང་། བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༢ ཤོག་གྲངས་ ༡༡༧\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༢༢༤༩\n ཚེ་ཏན་ཞབས་དྲུང་། བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༢ ཤོག་གྲངས་ ༡༢༩\n དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད་ཆེན་མོ། ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༢ ཤོག་གྲངས་ ༢༢༥༤\n པད་མ་འབུམ། མཁས་དབང་དུང་དཀར་བློ་བཟང་འཕྲིན་ལས་རིན་པོ་ཆེའི་སྐུ་ཚེ་སྐྱར་ཞིབ། ལ་རྩེ་དཔེ་མཛོད་ཁང་གི་གསར་འཕྲིན། བམ་པོ་ ༥ པ། ཤོག་གྲངས། ༡༨ ནས་ ༣༧ བར།\n2017 ལོའི་ཟླ 1 ཚེས9ཉིན།\nཁ་བ་སྙིང་ལྕགས་དྲན་བཞིན་ཡོད། མདང་ནུབ་ལྷག་ཏུ་དྲན་པར་བྱས། (216,991℃)\nནུབ་ཕྱོགས་བྱིས་པའི་རྩོམ་རིག་ལ་ཞིབ་འཇུག་བྱ་བའི་དགོས་པ་གླེང་བ། ཝེ་ཝིས་བརྩམས། འོན་རྡོ་འབུམ་གྱིས་བསྒྱུར། (138,744℃)\nགཡག་དང་གཡག་གི་རིག་གནས་ལས་འཕྲོས་ཏེ་འབྲོང་ནམ་ཞིག་ལ་གཡུང་དུ་ཕབ་པའི་སྐོར་མདོར་ཙམ་གླེང་བ། སྙིང་ལྕགས་རྒྱལ། (137,192℃)\nརྒྱ་གར་གྱི་སློབ་གསོའི་གློག་བརྙན“དགེ་རྒན་ཨིག་སྒྲ་ཅན”ཞེས་པའི་ངོ་སྤྲོད་མདོར་བསྡུས། འོན་རྡོ་འབུམ་གྱིས་བསྒྱུར། (135,168℃)\nགཅེས་ལོར་སྤྲིངས་པའི་འཕྲིན་ཆུང་། ◎ལི་ཧྥེ་ཡིས་བརྩམས། ◎འོན་རྡོ་འབུམ་གྱིས་བསྒྱུར། (131,384℃)\nརྒྭ་ལོ་གཞོན་ནུ་དཔལ་དང་། ཁམས་པ་སྒ་ལོ། རོང་པ་རྒྭ་ལོ་གསུམ་ལས་འཕྲོས་པའི་ཟིན་བྲིས། (129,362℃)\nབོད་ཀྱི་རང་མོས་སྙན་ངག་སྐོར་གྱི་བསྐྱར་ཞིབ། བོང་རྫི། (92,306℃)


2017.05.03 ཁུངས། ཀློག་གྲངས། 0\nཀྲུང་དབྱང་གི«སྲོལ་རྒྱུན་སྨྱན་བྱད་དང་སྨྱན་བྱད་གསར་བ་མཉམ་བསྲེས་ངང་འཕེལ་རྒྱས་གཏོང་བའི་སྐོར་གྱི་མཛུབ་སྟོན་བསམ་འཆར»ལག་ལེན་མཐར་ཕྱིན་བྱེད་པ་དང་། སྲོལ་རྒྱུན་སྨྱན་བྱད་དང་སྨྱན་བྱད་གསར་བའི་པར་དབང་མཉམ་འབྲེལ་རྐྱེན་སྲོལ་ཕྱོགས་ཡོངས་ནས་གཟུགས་པར་སྐུལ་འདེད་བྱེད་པ། དྲ་རྒྱའི་བརྒྱུད་འགོད་པར་དབང་སྒྲིག་ལམ་ཚད་ལྡན་དུ་གཏོང་བ་བཅས་ཀྱི་ཆེད་དུ། རྒྱལ་ཁབ་པར་དབང་ཅུའུ་ཡི«དྲ་རྒྱའི་བརྒྱུད་འགོད་ཀྱི་པར་དབང་སྒྲིག་ལམ་སྐོར་གྱི་བརྡ་ཐོ»ཡི་འབྲེལ་ཡོད་བླང་བྱར་གཞི་བཅོལ་ཏེ་གཤམ་གྱི་གསལ་བསྒྲགས་འདི་སྤེལ་བ་ཡིན།\n1 མཚོ་སྔོན་རྒྱང་སྒྲོག་བརྙན་འཕྲིན་ཁང་གི་བཅར་འདྲི(བརྙན་ཕབ)དང་རྩོམ་སྒྲིག སྒྲིག་སྦྱོར། དྲ་ཚིགས་སུ་བཀོད་པའི(སྒྲོག་གཏོང)གསར་འགྱུར་བརྩམས་ཆོས་དག་དང་། རང་ལས་ཁུངས་ཀྱིས་ཐེངས་དང་པོར་ཡོངས་བསྒྲགས་གནང་བའི་གནས་ཚུལ་གསར་འགྱུར་དང་བཅར་འདྲིའི་གནས་ཚུལ། རྟོག་ཞིབ་དཔྱད་བརྗོད། ཡིག་ཚགས་ཟིན་ཐོ་སོགས་གསར་འགྱུར་བརྩམས་ཆོས་དག དེ་མིན་གནས་ཚུལ་གཞན་མང་པོ་ཞིག་ནི་མཚོ་སྔོན་རྒྱང་སྒྲོག་བརྙན་འཕྲིན་ཁང་གི་པར་དབང་གི་རྒྱུ་ནོར་གལ་འགངས་ཆེ་བ་དག་ཡིན། མཚོ་སྔོན་རྒྱང་སྒྲོག་བརྙན་འཕྲིན་ཁང་ནི་སྔར་བརྗོད་གསར་འགྱུར་བརྩམས་ཆོས་ཀྱི་པར་ངོས་བདག་པོ་ཡིན་པའི་ཆ་ནས། ཁྲིམས་ལུགས་ཀྱི་ཁྱབ་ཁོངས་སུ་དེ་ལ་ཆ་ཚང་བའི་རྩོམ་དབང་ཡོད་པ་ཡིན། དེ་བས་གསར་འགྱུར་སྨྱན་བྱད་དང་དྲ་རྒྱའི་ཞབས་ཕྱིའི་ཚོང་ལས། མི་སྒེར་བཅས་སོ་སོ་ནས་རྩོམ་དབང་དང་འབྲེལ་བའི་ཁྲིམས་ལུགས་ཁྲིམས་སྲོལ་དག་བརྩི་སྲུང་ནན་མོ་བྱ་རྒྱུ་གལ།\n2.བརྙན་འཕྲིན་ཁང་དང་རྒྱང་སྒྲོག་བརྙན་འཕྲིན། ཚགས་པར། དུས་དེབ། སྦྲེལ་དྲའི་ཞབས་ཕྱི་མཁོ་འདོན་ཚོང་ལས། དེ་མིན་དྲ་རྒྱ་བཀོལ་མཁན་སོགས་ལས་ཁུངས་དང་མི་སྒེར་གང་གིས་རྩོམ་དབང་གི་ཁྲིམས་ནང་དུ་གཏན་ཁེལ་བྱས་པ་ལྟར་ལུགས་མཐུན་གྱིས་བཀོལ་སྤྱོད་བྱེད་པ་ལས། མཚོ་སྔོན་རྒྱང་སྒྲོག་བརྙན་འཕྲིན་ཁང་གི་ཡིག་ངོས་ཀྱི་ཆོག་མཆན་མ་བརྒྱུད་ཚེ། བརྒྱུད་འགོད་དང་སྒྲིག་བཟོ། བཟོ་བཅོས། བཤུས་སྒྲིག བརྒྱུད་སྐུར་རམ་ཡང་ན་བྱེད་ཐབས་གཞན་སྤྱད་ནས་འདྲ་བཟོ་བྱས་མི་ཆོག་པ་མ་ཟད། སྔར་བརྗོད་གསར་འགྱུར་བརྩམས་ཆོས་བརྒྱུད་སྒྲོག་བྱ་མི་ཆོག\n3. གསར་འགྱུར་སྨྱན་བྱད་དང་དྲ་རྒྱའི་ཞབས་ཕྱི་ཚོང་ལས། མི་སྒེར་བཅས་ལ་བརྩམས་ཆོས་བརྒྱུད་འགོད་ཀྱི་དབང་བཅོལ་ཐོབ་པའི་སྐབས་སུ། ངེས་པར་རང་རྟོགས་སྒོས་རྩོམ་དབང་ཡོད་པའི་མིའི་མིང་འགོད་དགོས་ལ། མ་ཡིག་དང་ཁ་བྱང་འཁྱོག་བཟོ་དང་བསྒྱུར་བཅོས་བྱས་མི་ཆོག བརྩམས་ཆོས་བརྒྱུད་འགོད་བྱེད་སྐབས་ངེས་པར་ཡོང་ཁུངས་གསལ་བོར་འགོད་དགོས་པ་དང་། དྲ་ཚིགས་བརྒྱུད་འགོད་བྱས་ཏེ་ནང་དོན་གང་རུང་སྤེལ་སྐབས་ངེས་པར་ཡོང་ཁུངས་དང་དྲ་ཚིགས་སྦྲེལ་མཐུད་ཀྱི་དྲ་གནས་གསལ་པོར་འགོད་དགོས།\n4. མཚོ་སྔོན་རྒྱང་སྒྲོག་བརྙན་འཕྲིན་ཁང་གིས་སྔར་བརྗོད་གསར་འགྱུར་བརྩམས་ཆོས་ཀྱི་པར་དབང་ལ་ལྟ་རྟོག་བྱེད་པ་དང་དབང་ཆར་སྲུང་སྐྱོབ་བྱེད་པའི་ནུས་ཤུགས་ཇེ་ཆེར་བཏང་སྟེ། ཆོག་མཆན་མ་བརྒྱུད་པར་སྔར་བརྗོད་གསར་འགྱུར་བརྩམས་ཆོས་བཀོལ་སྤྱོད་བྱེད་པའི་ཁྲིམས་འགལ་གྱི་བྱ་སྤྱོད་དག་ཁྲིམས་ལུགས་ལ་བརྟེན་ནས་བརྩད་གཅོད་ནན་མོ་བྱ་རྒྱུ་ཡིན། དེ་བས་གསར་འགྱུར་སྨྱན་བྱད་དང་དྲ་རྒྱའི་ཞབས་ཕྱི་ཚོང་ལས། མི་སྒེར་བཅས་ནས་མཚོ་སྔོན་རྒྱང་སྒྲོག་བརྙན་འཕྲིན་ཁང་གིས་སྤེལ་བའི་དབང་ཆར་སྲུང་སྐྱོབ་བྱེད་པའི་བརྡ་ཐོ་འབྱོར་རྗེས། ངེས་པར་རང་དགར་བརྒྱུད་འགོད་བྱས་པའི་ནང་དོན་དག་དུས་ལྟར་བསུབ་སྟེ། དབང་གནོད་ཀྱི་དོན་དག་ཞི་མཐུན་གྱིས་ཐག་གཅོད་བྱ་དགོས།\n5. གསལ་བསྒྲགས་འདི་སྤེལ་བའི་ཉིན་ནས་བཟུང་། གསར་འགྱུར་སྨྱན་བྱད་དང་དྲ་ཚིགས། མི་སྒེར་བཅས་སོ་སོ་ནས་རང་འགུལ་སྒོས་རང་རང་སོ་སོར་རྟོག་ཞིབ་བྱེད་དགོས་པ་མ་ཟད། དབང་ཆར་གནོད་པའི་ནང་དོན་དག་བསུབ་དགོས། གལ་ཏེ་མུ་མཐུད་ནས་འབྲེལ་ཡོད་ནང་དོན་བཀོལ་སྤྱོད་བྱ་དགོས་ཚེ། དུས་ལྟར་མཚོ་སྔོན་རྒྱང་སྒྲོག་བརྙན་འཕྲིན་ཁང་ལ་འབྲེལ་གཏུག་བྱས་ཏེ་པར་དབང་མཉམ་ལས་བྱ་དགོས།